### śrī-padma-purāṇa-pātāla-khaṇḍāntargataṁ

# śrī-vṛndāvana-māhātmyaṁ

vṛndāvana-māhātmyam idaṁ pātāla-khaṇḍasya ekonasaptitamādhyāyatas tryaśītitamādhyāya-paryantaṁ prāptam | atra sāṅkhya-krama ekataḥ caturdaśa-paryantaṁ vinyastaḥ |

(1)

### prathamo'dhyāyaḥ

ṛṣaya ūcuḥ—

samyak śruto mahā-bhāga tvatto rāmāśvamedhakaḥ |

idānīṁ vada māhātmyaṁ śrī-kṛṣṇasya mahātmanaḥ ||1||

sūta uvāca—

śṛṇvantu muni-śārdūlāḥ śrī-kṛṣṇa-caritāmṛtam |

śivā papraccha bhūteśaṁ yat tad vaḥ kīrtayāmy aham ||2||

ekadā pārvatī devī śivaṁ saṁsnigdha-mānasā |

praṇayena namaskṛtya provāca vacanaṁ tv idam ||3||

pārvaty uvāca—

ananta-koṭi-brahmāṇḍa-tad-bāhyābhyantara-sthiteḥ |

viṣṇoḥ sthānaṁ paraṁ teṣāṁ pradhānaṁ varam uttamam ||4||

yat paraṁ nāsti kṛṣṇasya priyaṁ sthānaṁ manoramam |

tat sarvaṁ śrotum icchāmi kathayasva mahā-prabho ||5||

īśvara uvāca—

guhyād guhyataraṁ guhyaṁ paramānanda-kārakam |

atyadbhutaṁ rahaḥ sthānam ānandaṁ paramaṁ param ||6||

durlabhānāṁ ca paramaṁ durlabhaṁ mohanaṁ param |

sarva-śakti-mayaṁ devi sarva-sthāneṣu gopitam ||7||

sātvatāṁ sthāna-mūrdhanyaṁ viṣṇor atyanta-durlabham |

nityaṁ vṛndāvanaṁ nāma brahmāṇḍopari-saṁsthitam ||8||

pūrṇa-brahma sukhaiśvaryaṁ nityam ānandam avyayam |

vaikuṇṭhādi tad-aṁśāṁśaṁ svayaṁ vṛndāvanaṁ bhuvi ||9||

golokaiśvaryaṁ yat kiñcid gokule tat-pratiṣṭhitam |

vaikuṇṭha-vaibhavaṁ yad vai dvārikāyāṁ pratiṣṭhitam ||10||

yad brahma paramaiśvaryaṁ nityaṁ vṛndāvanāśrayam |

kṛṣṇa-dhāma paraṁ teṣāṁ vana-madhye viśeṣataḥ ||11||

tasmāt trailokya-madhye tu pṛthvī dhanyeti viśrutā |

yasmān māthurakaṁ nāma viṣṇor ekānta-vallabham ||12||

sva-sthānam adhikaṁ nāma-dheyaṁ māthura-maṇḍalam |

nigūḍhaṁ vividhaṁ sthānaṁ pury-abhyantara-saṁsthitam ||13||

sahasra-patra-kamalākāraṁ māthura-maṇḍalam |

viṣṇu-cakra-paribhrāmād dhāma vaiṣṇavam adbhutam ||14||

karṇikā-parṇa-vistāraṁ rahasya-drumam īritam |

pradhānaṁ dvādaśāraṇyaṁ māhātmyaṁ kathitaṁ kramāt ||15||

bhadra-śrī-loha-bhāṇḍīra-mahā-tāla-khadīrakāḥ |

bakulaṁ kumudaṁ kāmyaṁ madhu vṛndā vanaṁ tathā ||16||

dvādaśaitāvatī saṅkhyā kālindyāḥ sapta-paścime |

pūrve pañca-vanaṁ proktaṁ tatrāsti guhyam uttamam ||17||

mahāraṇyaṁ gokulākhyaṁ madhu vṛndā-vanaṁ tathā |

anyac copavanaṁ proktaṁ kṛṣṇa-krīḍā-rasa-sthalam ||18||

kadamba-khaṇḍanaṁ nanda-vanaṁ nandīśvaraṁ tathā |

nanda-nandana-khaṇḍaṁ ca palāśāśoka-ketakī ||19||

sugandha-mānasaṁ kailam amṛtaṁ bhojana-sthalam |

sukha-prasādhanaṁ vatsa-haraṇaṁ śeṣa-śāyikam ||20||

śyāma-pūrvo dadhi-grāmaś cakra-bhānu-puraṁ tathā |

saṅketaṁ dvipadaṁ caiva bāla-krīḍana-dhūsaram ||21||

kāma-drumaṁ sulalitam utsukaṁ cāpi kānanam |

nānā-vidha-rasa-krīḍā nānā-līlā-rasa-sthalam ||22||

nāga-vistāra-viṣṭambhaṁ rahasya-drumam īritam |

sahasra-patra-kamalaṁ gokulākhyaṁ mahat-padam ||23||

karṇikā tan mahad dhāma govinda-sthānam uttamam |

tatropari svarṇa-pīṭhe maṇi-maṇḍapa-maṇḍitam ||24||

karṇikāyāṁ kramād dikṣu vidikṣu dalam īritam |

yad dalaṁ dakṣiṇe proktaṁ paraṁ guhyottamottamam ||25||

tasmin dale mahā-pīṭhaṁ nigamāgama-durgamam |

yogīndrair api duṣprāpaṁ sarvātmā yac ca gokulam ||26||

dvitīyaṁ dalam āgneyyāṁ tad rahasya-dalaṁ tathā |

saṅketaṁ dvipadaṁ caiva kuṭī dvau tat-kule sthitau ||27||

pūrvaṁ dalaṁ tṛtīyaṁ ca pradhāna-sthānam uttamam |

gaṅgādi-sarva-tīrthānāṁ sparśāc chata-guṇaṁ smṛtam ||28||

caturthaṁ dalam aiśānyāṁ siddha-pīṭhe'pi tat- padam |

vyāyāmanūtanāgopī tatra kṛṣṇaṁ patiṁ labhet ||29||

vastrālaṅkāraharaṇaṁ taddalesamudāhṛtam |

uttarepañcamaṁ proktaṁ dalaṁ sarvadalottamam ||30||

dvādaśādityamatraivadalaṁ cakarṇikāsamam |

vāyavyāṁ tu dalaṁ ṣaṣṭhaṁ tatra kālī-hradaḥ smṛtaḥ ||31||

dalottamottamaṁ caiva pradhānaṁ sthānam ucyate |

sarvottama-dalaṁ caiva paścime saptamaṁ smṛtam ||32||

yajña-patnī-gaṇānāṁ ca tad-īpsita-vara-pradam |

atrāsuro’pi nirvāṇaṁ prāpa tridaśa-durlabham ||33||

brahma-mohanam atraiva dalaṁ brahma-hradāvaham |

nairṛtyāṁ tu dalaṁ proktam aṣṭamaṁ vyoma-ghātanam ||34||

śaṅkhacūḍa-vadhas tatra nānā-keli-rasa-sthalam |

śrutam aṣṭa-dalaṁ proktaṁ vṛndāraṇyāntara-sthitam ||35||

śrīmad-vṛndāvanaṁ ramyaṁ yamunāyāḥ pradakṣiṇam |

śiva-liṅgam adhiṣṭhānaṁ dṛṣṭaṁ gopīśvarābhidham ||36||

tad-bāhye ṣoḍaśa-dalaṁ śriyā pūrṇaṁ tam īśvaram |

sarvāsu dikṣu yat proktaṁ prādakṣiṇyād yathā kramam ||37||

mahat-padaṁ mahad-dhāma sva-dhāmādhāva-saṁjñakam |

prathamaika-dalaṁ śreṣṭhaṁ māhātmyaṁ karṇikā-samam ||38||

tatra govardhana-girau ramye nitya-rasāśraye |

karṇikāyāṁ mahā-līlā tal-līlā-rasa-gahvarau ||39||

yatra kṛṣṇo nitya-vṛndā-kānanasya patir bhavet |

kṛṣṇo govindatāṁ prāptaḥ kim anyair bahu-bhāṣitaiḥ ||40||

dalaṁ tṛtīyam ākhyātaṁ sarva-śreṣṭhottamottamam |

caturthaṁ dalam ākhyātaṁ mahādbhuta-rasa-sthalam ||41||

nandīśvara-vanaṁ ramyaṁ tatra nandālayaḥ smṛtaḥ |

karṇikā-dala-māhātmyaṁ pañcamaṁ dalam ucyate ||42||

adhiṣṭhātā'tra gopālo dhenu-pālana-tat-paraḥ |

ṣaṣṭhaṁ dalaṁ yad ākhyātaṁ tatra nanda-vanaṁ smṛtam ||43||

saptamaṁ bakulāraṇyaṁ dalaṁ ramyaṁ prakīrtitam |

tatrāṣṭamaṁ tāla-vanaṁ tatra dhenu-vadhaḥ smṛtaḥ ||44||

navamaṁ kumudāraṇyaṁ dalaṁ ramyaṁ prakīrtitam |

kāmāraṇyaṁ ca daśamaṁ padhānaṁ sarva-kāraṇam ||45||

brahma-prasādhanaṁ tatra viṣṇu-cchadma-pradarśanam |

kṛṣṇa-krīḍā-rasa-sthānaṁ pradhānaṁ dalam ucyate ||46||

dalam ekādaśaṁ proktaṁ bhaktānugraha-kāraṇam |

nirmāṇaṁ setu-bandhasya nānā-vana-maya-sthalam ||47||

bhāṇḍīraṁ dvādaśa-dalaṁ vanaṁ ramyaṁ manoharam |

kṛṣṇaḥ krīḍā-ratas tatra śrī-dāmādibhir āvṛtaḥ ||48||

trayodaśaṁ dalaṁ śreṣṭhaṁ tatra bhadra-varaṁ smṛtam |

caturdaśa-dalaṁ proktaṁ sarva-siddhi-prada-sthalam ||49||

śrī-vanaṁ tatra ruciraṁ sarvaiśvaryasya kāraṇam |

kṛṣṇa-krīḍā-dala-mayaṁ śrī-kānti-kīrti-vardhanam ||50||

dalaṁ pañcadaśaṁ śreṣṭhaṁ tatra loha-vanaṁ smṛtam |

kathitaṁ ṣoḍaśa-dalaṁ māhātmyaṁ karṇikā-samam ||51||

mahā-vanaṁ tatra gītaṁ tatrāsti guhyam uttamam |

bāla-krīḍā-ratas tatra vatsa-pālaiḥ samāvṛtaḥ ||52||

pūtanādi-vadhas tatra yamalārjuna-bhañjanam |

adhiṣṭhātā tatra bāla-gopālaḥ pañcamābdikaḥ ||53||

nāmnā dāmodaraḥ proktaḥ premānanda-rasārṇavaḥ |

dalaṁ prasiddham ākhyātaṁ sarva-śreṣṭha-dalottamam ||54||

kṛṣṇa-krīḍā ca kiñjalkī vihāra-dalam ucyate |

siddha-pradhāna-kiñjalka-dalaṁ ca samudāhṛtam ||55||

pārvaty uvāca—

vṛndāraṇyasya māhātmyaṁ rahasyaṁ vā kim adbhutam |

tad ahaṁ śrotum icchāmi kathayasva mahā-prabho ||56||

īśvara uvāca—

kathitaṁ te priyatame guhyād guhyottamottamam |

rahasyānāṁ rahasyaṁ yad durlabhānāṁ ca durlabham ||57||

trailokya-gopitaṁ devi deveśvara-supūjitam |

brahmādi-vāñchitaṁ sthānaṁ sura-siddhādi-sevitam ||58||

yogīndrā hi sadā bhaktyā tasya dhyānaika-tat-parāḥ |

apsarobhiś ca gandharvair nṛtya-gīta-nirantaram ||59||

śrīmad-vṛndāvanaṁ ramyaṁ pūrṇānanda-rasāśrayam |

bhūri-cintāmaṇis toyam amṛtaṁ rasa-pūritam ||60||

vṛkṣaṁ guru-drumaṁ tatra surabhī-vṛnda-sevitam |

strīṁ lakṣmīṁ puruṣaṁ viṣṇuṁ tad-daśāṁśa-samudbhavam ||61||

tatra kaiśora-vayasaṁ nityam ānanda-vigraham |

gati-nāṭyaṁ kalālāpa-smita-vaktraṁ nirantaram ||62||

śuddha-sattvaiḥ prema-pūrṇair vaiṣṇavais tad-vanāśritam |

pūrṇa-brahma sukhe magnaṁ sphurat-tan-mūrti-tan-mayam ||63||

matta-kokila-bhṛṅgādyaiḥ kūjat-kala-manoharam |

kapola-śuka-saṅgītam unmattāli-sahasrakam ||64||

bhujaṅga-śatru-nṛtyāḍhyaṁ sakalāmoda-vibhramam |

nānā-varṇaiś ca kusumais tad-reṇu-paripūritam ||65||

pūrṇendu-nityābhyudayaṁ sūrya-mandāṁśusevitam |

aduḥkhaṁ duḥkha-vicchedaṁ jarā-maraṇa-varjitam ||66||

akrodhaṁ gata-mātsaryam abhinnam anahaṅkṛtam |

pūrṇānandāmṛta-rasam pūrṇa-prema-sukhārṇavam ||67||

guṇātītaṁ mahad-dhāma pūrṇa-prema-svarūpakam |

vṛkṣādi-pulakair yatra premānandāśru-varṣitam ||68||

kiṁ punaś cetanā-yuktair viṣṇu-bhaktaiḥ kim ucyate |

govindāṅghri-rajaḥ sparśān nityaṁ vṛndāvanaṁ bhuvi ||69||

sahasra-dala-padmasya vṛndāraṇyaṁ varāṭakam |

yasya sparśana-mātreṇa pṛthvī dhanyā jagat-traye ||70||

guhyād guhyataraṁ ramyaṁ madhye vṛndāvanaṁ bhuvi |

akṣaraṁ paramānandaṁ govinda-sthānam avyayam ||71||

govinda-dehato'bhinnaṁ pūrṇa-brahma sukhāśrayam |

muktis tatra rajaḥ sparśāt tan-māhātmyaṁ kim ucyate ||72||

tasmāt sarvātmanā devi hṛdi-sthaṁ tad vanaṁ kuru |

vṛndāvana-vihāreṣu kṛṣṇaṁ kaiśora-vigraham ||73||

kālindī cākarod yasya karṇikāyāṁ pradakṣiṇām |

līlā-nirvāṇa-gambhīraṁ jalaṁ saurabha-mohanam ||74||

ānandāmṛta-tan-miśra-makaranda-ghanālayam |

padmotpalādyaiḥ kusumair nānā-varṇa-samujjavalam ||75||

cakravākādi-vihagair mañju-nānā-kala-svanaiḥ |

śobhamānaṁ jalaṁ ramyantaraṁ gāti-manoramam ||76||

tasyobhaya-taṭī-ramyā śuddha-kāñcana-nirmitā |

gaṅgā-koṭi-guṇā proktā yatra sparśa-varāṭakaḥ ||77||

karṇikāyāṁ koṭi-guṇo yatra krīḍā-rato hariḥ |

kālindī-karṇikā kṛṣṇam abhinnam eka-vigraham ||78||

pārvaty uvāca—

govindasya kim āścaryaṁ saundaryākṛta-vigraha |

tad ahaṁ śrotum icchāmi kathayasva dayā-nidhe ||79||

īśvara uvāca—

madhye vṛndāvane ramye-mañju-mañjīra-śobhite |

yojanāśrita-sad-vṛkṣa-śākhā-pallava-maṇḍite ||80||

tan-madhye mañju-bhavane yoga-pīṭhaṁ samujjavalam |

tad-aṣṭa-koṇa-nirmāṇaṁ nānā-dīpti-manoharam ||81||

tasyopari ca māṇikya-ratna-siṁhāsanaṁ śubham |

tasmin naṣṭa-dalaṁ padmaṁ karṇikāyāṁ sukhāśrayam ||82||

govindasya paraṁ sthānaṁ kim asya mahimocyate |

śrīmad-govinda-mantra-stha-ballavī-vṛnda-sevitam ||83||

divya-vraja-vayo-rūpaṁ kṛṣṇaṁ vṛndāvaneśvaram |

vrajendraṁ santataiśvaryaṁ vraja-bālaika-vallabham ||84||

yauvanodbhinna-kaiśoraṁ vayasādbhuta-vigraham |

anādim ādiṁ sarveṣāṁ nanda-gopa-priyātmajam ||85||

śruti-mṛgyam ajaṁ nityaṁ gopī-jana-manoharam |

paraṁ dhāma paraṁ rūpaṁ dvibhujaṁ gokuleśvaram ||86||

ballavī-nandanaṁ dhyāyen nirguṇasyaika-kāraṇam |

suśrīmantaṁ navaṁ svacchaṁ śyāma-dhāma manoharam ||87||

navīna-nīrada-śreṇī-susnigdhaṁ mañju-kuṇḍalam |

phullendīvara-sat-kānti-sukha-sparśaṁ sukhāvaham ||88||

dalitāṁ jana-puñjābha-cikkaṇaṁ śyāma-mohanam |

susnigdha-nīla-kuṭilāśeṣa-saurabha-kuntalam ||89||

tad-ūrdhvaṁ dakṣiṇe kāle śyāma-cūḍā-manoharam |

nānā-varṇojjvalaṁ rājac-chikhaṇḍi-dala-maṇḍitam ||90||

mandāra-mañju-go-pucchā-cūḍaṁ cāru-vibhūṣaṇam |

kvacid bṛhad-dala-śreṇī-mukuṭenābhimaṇḍitam ||91||

aneka-maṇi-māṇikya-kirīṭa-bhūṣaṇaṁ kvacit |

lolālaka-vṛtaṁ rājat-koṭi-candra-samānanam ||92||

kastūrī-tilakaṁ bhrājan-mañju-go-rocanānvitam |

nīlendīvara-susnigdha-sudīrgha-dala-locanam ||93||

ānṛtyad-bhrū-latāśleṣa-smitaṁ sāci-nirīkṣaṇam |

sucārūnnata-saundarya-nāsāgrāti-manoharam ||94||

nāsāgra-gaja-muktāṁśu-mugdhīkṛta-jagat-trayam |

sindūrāruṇa-susnigdhādharauṣṭha-sumanoharam ||95||

nānā-varṇollasat-svarṇa-makarākṛti-kuṇḍalam |

tad-raśmi-puñja-sad-gaṇḍa-mukurābha-lasad-dyutim ||96||

karṇotpala-sumandāra-makarottaṁsa-bhūṣitam |

śrī-vatsa-kaustubhoraskaṁ muktā-hāra-sphurad-galam ||97||

vilasad-divya-māṇikyaṁ mañju-kāñcana-miśritam |

kare kaṅkaṇa-keyūraṁ kiṅkiṇī-kaṭi-śobhitam ||98||

mañju-mañjīra-saundarya-śrīmad-aṅghri-virājitam |

karpūrāguru-kastūrī-vilasac-candanādikam ||99||

gorocanādi-saṁmiśra-divyāṅga-rāga-citritam |

snigdha-pīta-paṭī-rājat-prapadāṁ dolitāṁ janam ||100||

gambhīra-nābhi-kamalaṁ roma-rājī-nata-srajam |

suvṛtta-jānu-yugalaṁ pāda-padma-manoharam ||101||

dhvaja-vajrāṅkuśāmbhoja-karāṅghri-tala-śobhitam |

nakhendu-kiraṇa-śreṇī-pūrṇa-brahmaika-kāraṇam ||102||

kecid vadanti tasyāṁśaṁ brahma cid-rūpam advayam |

tad-daśāṁśaṁ mahā-viṣṇuṁ pravadanti manīṣiṇaḥ ||103||

yogīndraiḥ sanakādyaiś ca tad eva hṛdi cintyate |

tri-bhaṅgaṁ lalitāśeṣa-nirmāṇa-sāra-nirmitam ||104||

tiryag-grīva-jitānanta-koṭi-kandarpa-sundaram |

vāmāṁsārpita-sad-gaṇḍa-sphurat-kāñcana-kuṇḍalam ||105||

sahāpāṅgekṣaṇa-smeraṁ koṭi-manmatha-sundaram |

kuñcitādhara-vinyasta-vaṁśī-mañju-kala-svanaiḥ ||106||

jagat-trayaṁ mohayantaṁ magnaṁ prema-sudhārṇave |

śrī-pārvaty uvāca—

paramaṁ kāraṇaṁ kṛṣṇaṁ govindākhyaṁ mahat-padam ||107||

vṛndāvaneśvaraṁ nityaṁ nirguṇasyaika-kāraṇam |

tat tad rahasya-māhātmyaṁ kim āścaryaṁ ca sundaram ||108||

tad brūhi devadeveśa śrotum icchāmy ahaṁ prabho |

īśvara uvāca—

yad-aṅghri-nakha-candrāṁśu-mahimānto na gamyate ||109||

tan-māhātmyaṁ kiyad devi procyate tvaṁ mudā śṛṇu |

ananta-koṭi-brahmāṇḍe ananta-triguṇocchraye ||110||

tat-kalā-koṭi-koṭy-aṁśā brahma-viṣṇu-maheśvarāḥ |

sṛṣṭi-sthity-ādinā yuktās tiṣṭhanti tasya vaibhavāḥ ||111||

tad-rūpa-koṭi-koṭy-aṁśāḥ kalāḥ kandarpa-vigrahāḥ |

jagan-mohaṁ prakurvanti tad-aṇḍāntara-saṁsthitāḥ ||112||

tad-deha-vilasat-kānti-koṭi-koṭy-aṁśako vibhuḥ |

tat-prakāśasya koṭy-aṁśa-raśmayo ravi-vigrahāḥ ||113||

tasya sva-deha-kiraṇaiḥ parānanda-rasāmṛtaiḥ |

paramāmoda-cid-rūpair nirguṇasyaika-kāraṇaiḥ ||114||

tad-aṁśa-koṭi-koṭy-aṁśā jīvanti kiraṇātmakāḥ |

tad-aṅghri-paṅkaja-dvandva-nakha-candra-maṇi-prabhāḥ ||115||

āhuḥ pūrṇa-brahmaṇo’pi kāraṇaṁ veda-durgamam |

tad-aṁśa-saurabhānanta-koṭy-aṁśo viśva-mohanaḥ ||116||

tat-sparśa-puṣpa-gandhādi-nānā-saurabha-sambhavaḥ |

tat-priyā prakṛtis tv ādyā rādhikā kṛṣṇa-vallabhā ||117||

tat-kalā-koṭi-koṭy-aṁśā durgādyās tri-guṇātmikāḥ |

tasyā aṅghri-rajasaḥ sparśāt koṭi-viṣṇuḥ prajāyate ||118||

|| iti śrī-padma-purāṇe pātāla-khaṇḍe vṛndāvana-māhātmye kṛṣṇa-caritre

ekona-saptatitamo'dhyāyaḥ

||1||

—o)0(o—

(2)

### dvitīyo'dhyāyaḥ

pārvaty uvāca—

yad-ākarṇanam etasya ye vā pāriṣadāḥ prabhoḥ |

tad ahaṁ śrotum icchāmi kathayasva dayā-nidhe ||1||

īśvara uvāca—

rādhayā saha govindaṁ svarṇa-siṁhāsane sthitam |

pūrvokta-rūpa-lāvaṇyaṁ divya-bhūṣāmbara-srajam ||2||

tri-bhaṅgī-mañju-susnigdhaṁ gopī-locana-tārakam |

tad-bāhye yoga-pīṭhe ca svarṇa-siṁhāsanāvṛte ||3||

pratyaṅga-rabhasāveśāḥ pradhānāḥ kṛṣṇa-vallabhāḥ |

lalitādyāḥ prakṛty-aṁśā mūla-prakṛtī rādhikā ||4||

saṁmukhe lalitā devī śyāmalā vāyu-koṇake |

uttare śrīmatī dhanyā aiśānyāṁ śrī-hari-priyā ||5||

viśākhā ca tathā pūrve śaibyā cāgnau tataḥ param |

padmā ca dakṣiṇe paścān nair ṛte kramaśaḥ sthitāḥ ||6||

yoga-pīṭhe kesarāgre cāru candrāvatī priyā |

aṣṭau prakṛtayaḥ puṇyāḥ pradhānāḥ kṛṣṇa-vallabhāḥ ||7||

pradhāna-prakṛtis tv ādyā rādhā candrāvatī samā |

candrāvalī citrarekhā candrā madana-sundarī ||8||

priyā ca śrī-madhumatī candrarekhā haripriyā |

ṣoḍaśādyāḥ prakṛtayaḥ pradhānāḥ kṛṣṇa-vallabhāḥ ||9||

vṛndāvaneśvarī rādhā tathā candrāvalī priyā |

abhinna-guṇa-lāvaṇya-saundaryāś cāru-locanāḥ ||10||

manoharā mugdha-veṣāḥ kiśorī-vayasojjvalāḥ |

agretanās tathā cānyā gopa-kanyāḥ sahasraśaḥ ||11||

śuddha-kāñcana-puñjābhāḥ suprasannāḥ sulocanāḥ |

tad-rūpa-hṛdayārūḍhās tad-āśleṣasam utsukāḥ ||12||

śyāmāmṛta-rase magnāḥ sphurat-tad-bhāva-mānasāḥ |

netrotpalārcite kṛṣṇa-pādābje'rpita-cetasaḥ ||13||

śruti-kanyās tato dakṣe sahasrāyuta-saṁyutāḥ |

jagan-mugdhīkṛtākārā hṛd-varti-kṛṣṇa-lālasāḥ ||14||

nānā-sattva-svarālāpa-mugdhīkṛta-jagat-trayāḥ |

tatra gūḍha-rahasyāni gāyantyaḥ prema-vihvalāḥ ||15||

deva-kanyās tataḥ savye divya-veṣā rasojjvalāḥ |

nānā-vaidigadhya-nipuṇā divya-bhāva-bharānvitāḥ ||16||

saundaryātiśayenāḍhyāḥ kaṭākṣāti-manoharāḥ |

nirlajjās tatra govinde tad-aṅga-sparśanodyatāḥ ||17||

tad-bhāva-magna-manasaḥ smita-sāci-nirīkṣaṇāḥ |

mandirasya tato bāhye priyayā viśadāvṛte ||18||

samāna-veṣa-vayasaḥ samāna-bala-pauruṣāḥ |

samāna-guṇa-karmāṇaḥ samānābharaṇa-priyāḥ ||19||

samāna-svara-saṅgīta-veṇu-vādana-tat-parāḥ |

śrīdāmā paścime dvāre vasudāmā tathottare ||20||

sudāmā ca tathā pūrve kiṅkiṇī cāpi dakṣiṇe |

tad-bāhye svarṇa-pīṭhe ca suvarṇa-mandirāvṛte ||21||

svarṇa-vedy-antara-sthe tu svarṇābharaṇa-bhūṣite |

stokakṛṣṇaṁ subhadrādyair gopālair ayutāyutaiḥ ||22||

śṛṅgavīṇā-veṇu-vetra-vayo-veṣākṛti-svaraiḥ |

tad-guṇa-dhyāna-saṁyuktair gāyadbhir api vihvalaiḥ ||23||

citrārpitaiś citra-rūpaiḥ sadānandāśru-varṣibhiḥ |

pulakākula-sarvāṅgair yogīndrair iva vismitaiḥ ||24||

kṣaraty ayobhir govindair asaṅkhyātair upāvṛtam |

tad-bāhye svarṇa-prākāre koṭi-sūrya-samujjavale ||25||

catur-dikṣu mahodyānaṁ mañju-saurabha-mohite |

paścime saṁmukhe śrīmat-pārijāta-drumāśraye ||26||

tad-adhas tu svarṇa-pīṭhe svarṇa-maṇḍana-maṇḍite |

tan-madhye maṇi-māṇikya-divya-siṁhāsanojjvale ||27||

tatropari parānandaṁ vāsudevaṁ jagat-prabhum |

triguṇātīta-cid-rūpaṁ sarva-kāraṇa-kāraṇam ||28||

indranīla-ghana-śyāmaṁ nīla-kuñcita-kuntalam |

padma-patra-viśālākṣaṁ makarākṛti-kuṇḍalam ||29||

catur-bhujaṁ tu cakrāsi-gadā-śaṅkhāmbujāyudham |

ādyantara-hitaṁ nityaṁ pradhānaṁ puruṣottamam ||30||

jyotī-rūpaṁ mahad-dhāma-purāṇaṁ vana-mālinam |

pītāmbara-dharaṁ snigdhaṁ divya-bhūṣaṇa-bhūṣitam ||31||

divyānulepanaṁ rājac-citritāṅga-manoharam |

rukmiṇī satyabhāmā ca nāgnajitī sulakṣaṇā ||32||

mitravindānuvindā sunandā jāmbavatī priyā |

suśīlā cāṣṭa-mahilā vāsudeva-priyās tataḥ ||33||

udbhrājitāḥ pāriṣadā vṛtayor bhakti-tat-parāḥ |

uttare sumahodyāne hari-candana-saṁśraye ||34||

tatrādhastu svarṇa-pīṭhe maṇi-maṇḍapa-maṇḍite |

tan-madhye hema-nirmāṇa-dale siṁhāsanojjavale ||35||

tatraiva saha revatyā saṅkarṣaṇa-halāyudham |

īśvarasya priyānaṁ tam abhinna-guṇa-rūpiṇam ||36||

śuddha-sphaṭika-saṅkāśaṁ raktāmbuja-dalekṣaṇam |

nīla-paṭṭa-dharaṁ snigdhaṁ divya-bhūṣā-srag-ambaram ||37||

madhu-pāne sad-āsaktaṁ madhu-ghūrṇita-locanam |

pravīra-dakṣiṇe bhāge mañjunābhyantara-sthite ||38||

santāna-vṛkṣa-mūle tu maṇi-mandira-maṇḍitam |

tan-madhye maṇi-māṇikya-divya-siṁhāsanojjvale ||39||

pradyumnaṁ caratī devaṁ tatropari sukha-sthitam |

jagan-mohana-saundarya-sāra-śreṇī-rasātmakam ||40||

asitāmbhoja-puñjābham aravinda-dalekṣaṇam |

divyālaṅkāra-bhūṣābhir divya-gandhānulepanam ||41||

jagan-mugdhī-kṛtāśeṣa-saundaryāścarya-vigraham |

pūrvodyāne mahāraṇye sura-druma-samāśraye ||42||

tatrādhas tu svarṇa-pīṭhe hema-maṇḍapa-maṇḍite |

tasya madhye sthire rājad-divya-siṁhāsanojjvale ||43||

divyoṣayā samaṁ śrīmad-aniruddhaṁ jagat-patim |

sāndrānanda-ghana-śyāmaṁ susnigdhaṁ nīla-kuntalam ||44||

subhrūnnata-latā-bhaṅgīṁ sukapolaṁ sunāsikam |

sugrīvaṁ sundaraṁ vakṣo manohara-manoharam ||45||

kirīṭinaṁ kuṇḍalinaṁ kaṇṭha-bhūṣā-vibhūṣitam |

mañju-mañjīra-mādhuryād atisaundarya-vigraham ||46||

priya-bhṛtya-gaṇārādhyaṁ yatra saṅgītaka-priyam |

pūrṇa-brahma sadānandaṁ śuddha-sattva-svarūpakam ||47||

tasyordhve cāntarikṣe ca viṣṇuṁ sarveśvareśvaram |

anādim ādi cid-rūpaṁ cid-ānandaṁ paraṁ vibhum ||48||

triguṇātītam avyaktaṁ nityam akṣayam avyayam |

samegha-puñja-mādhurya-saundarya-śyāma-vigraham ||49||

nīla-kuñcita-susnigdha-keśa-pāśātisundaram |

aravinda-dala-snigdha-sudīrgha-cāru-locanam ||50||

kirīṭa-kuṇḍalodgaṇḍa-śuddha-sattvātmabhir vṛtam |

ātmārāmaiś ca cid-rūpais tan-mūrti-dhyāna-tat-paraiḥ ||51||

hṛdayārūḍha-tad-dhyānair nāsāgra-nyasta-locanaiḥ |

kriyate'haitukī bhaktiḥ kāya-hṛd-vṛtti-bhāṣitaiḥ ||52||

tat-savye yakṣa-gandharva-siddha-vidyādharādibhiḥ |

sukāntair apsaraḥ-saṅghair nṛtya-saṅgīta-tat-paraiḥ ||53||

tad-aṅga-bhajanaṁ kāmaṁ vāñchadbhiḥ kṛṣṇa-lālasaiḥ |

tad-agre vaiṣṇavaiḥ sarvaiś cāntarikṣe sukhāsane ||54||

prahlāda-nāradādyaiś ca kumāra-śuka-vaiṣṇavaiḥ |

janakādyair lasad-bhāvair hṛd-bāhya-sphūrti-tat-paraiḥ ||55||

pulakākula-sarvāṅgaiḥ sphurat-prema-samākulaiḥ |

rahasyāmṛta-saṁsiktair ardha-yugmākṣaro manuḥ ||56||

mantra-cūḍāmaṇiḥ proktaḥ sarva-mantraika-kāraṇam |

sarva-devasya mantrāṇāṁ kaiśoraṁ mantra-hetukam ||57||

sarva-kaiśora-mantrāṇāṁ hetuś cūḍāmaṇir manuḥ |

japaṁ kurvanti manasā pūrṇa-prema-sukhāśrayāḥ ||58||

vāñchanti tat-padāmbhoje niścalaṁ prema-sādhanam |

tad-bāhye sphaṭikādy-ucca-prāvāre sumanohare ||59||

kuṅkumaiḥ sita-raktādyaiś catur-dikṣu samākulaiḥ |

śuklaṁ caturbhujaṁ viṣṇuṁ paścime dvāra-pālakam ||60||

śaṅkha-cakra-gadā-padma-kirīṭādi-vibhūṣitam |

raktaṁ caturbhujaṁ padma-śaṅkha-cakra-gadāyudham ||61||

kirīṭa-kuṇḍaloddīpta-dvāra-pālakam uttare |

gauraṁ catur-bhujaṁ viṣṇuṁ śaṅkha-cakra-gadāyudham ||62||

kirīṭa-kuṇḍalādyaiś ca śobhitaṁ vana-mālinam |

pūrva-dvāre dvāra-pālaṁ gauraṁ viṣṇuṁ prakīrtitam ||63||

kṛṣṇa-varṇaṁ catur-bāhuṁ śaṅkha-cakrādi-bhūṣaṇam |

dakṣiṇa-dvāra-pālaṁ tu śrī-viṣṇuṁ kṛṣṇa-varṇakam ||64||

śrī-kṛṣṇa-caritaṁ hy etad yaḥ paṭhet prayataḥ śuciḥ |

śṛṇuyād vāpi yo bhaktyā govinde labhate ratim ||65||

|| iti śrī-padma-purāṇe pātāla-khaṇḍe kṛṣṇa-carite

saptatitamo'dhyāyaḥ

||2||

—o)0(o—

(3)

### tṛtīyo'dhyāyaḥ

śrī-devy uvāca—

bhagavan sarva-bhūteśa sarvātman sarva-sambhava |

deveśvara mahā-deva sarvajña karuṇākara ||1||

tvayānukampitaivāhaṁ bhūyo’py āhānukampayā |

trailokya-mohanā mantrās tvayā me kathitāḥ prabho ||2||

tena devena gopībhir mahā-mohana-rūpiṇā |

kena kena viśeṣeṇa cikrīḍe tad vadasva me ||3||

mahā-deva uvāca—

ekadā vādayan vīṇāṁ nārado muni-puṅgavaḥ |

kṛṣṇāvatāram ājñāya prayayau nanda-gokulam ||4||

gatvā tatra mahā-yoga-mayeśaṁ vibhum acyutam |

bāla-nāṭya-dharaṁ deva-darśanaṁ nanda-veśmani ||5||

sukomala-paṭāstīrṇa-hema-paryaṅkikopari |

śayānaṁ gopa-kanyābhiḥ prekṣamāṇaṁ sadā mudam ||6||

atīva-sukumārāṅgaṁ mugdhaṁ mugdha-vilokanam |

visrasta-nīla-kuṭila-kuntalāvani-maṇḍalam ||7||

kiñcit smitāṅkura-vyañjad-eka-dvirada-kuḍmalam |

sva-prabhābhir bhāsayantaṁ samantād bhavanodaram ||8||

dig-vāsasaṁ samālokya so'tiharṣam avāpa ha |

sambhāṣya gopatiṁ nandam āha sarva-prabhu-priyaḥ ||9||

nārāyaṇa-parāṇāṁ tu jīvanaṁ hy atidurlabham |

asya prabhāvam atulaṁ na jānantīha kecana ||10||

bhava-brahmādayo’py asmin ratiṁ vāñchanti śāśvatīm |

caritaṁ cāsya bālasya sarveṣām eva harṣaṇam ||11||

mudā gāyanti śṛṇvanti cābhinandanti tādṛśāḥ |

asmiṁs tava sute'cintya-prabhāve snigdha-mānasāḥ ||12||

narāḥ santi na teṣāṁ vaibhava-bādhā bhaviṣyati |

muñceha paralokecchāḥ sarvā ballava-sattama ||13||

ekāntenaika-bhāvena bāle'smin prītim ācara |

ity uktvā nanda-bhavanān niṣkrānto muni-puṅgavaḥ ||14||

tenārcito viṣṇu-buddhyā praṇamya ca visarjitaḥ |

athāsau cintayāmāsa mahā-bhāgavato muniḥ ||15||

asya kāntā bhagavatī lakṣmīr nārāyaṇe harau |

vidhāya gopikā-rūpaṁ krīḍārthaṁ śārṅga-dhanvanaḥ ||16||

avaśyam avatīrṇā sā bhaviṣyati na saṁśayaḥ |

tām ahaṁ vicinomy adya gehe gehe vrajaukasām ||17||

vimṛśyaivaṁ muni-varo gehāni vraja-vāsinām |

praviveśātithir bhūtvā viṣṇu-buddhyā supūjitaḥ ||18||

sarveṣāṁ ballavādīnāṁ ratiṁ nanda-sute parām |

dṛṣṭvā muni-varaḥ sarvān manasā praṇanāma ha ||19||

gopālānāṁ gṛhe bālāṁ dadarśa śveta-rūpiṇīm |

sa dṛṣṭvā tarkayāmāsa ramā hy eṣā na saṁśayaḥ ||20||

praviveśa tato dhīmān nanda-sakhyur mahātmanaḥ |

kasyacid gopa-varyasya bhānu-nāmno gṛhaṁ mahat ||21||

arcito vidhivat tena so’py apṛcchan mahā-manāḥ |

sādho tvam asi vikhyāto dharma-niṣṭhatayā bhuvi ||22||

tavāhaṁ dhana-dhānyādi-samṛddhiṁ saṁvibhāvaye |

kaccit te yogyaḥ putro'sti kanyā vā śubha-lakṣaṇā ||23||

yatas te kīrtir akhilaṁ lokaṁ vyāpya bhaviṣyati |

ity ukto muni-varyeṇa bhānur ānīya putrakam ||24||

mahā-tejasvinaṁ dṛptaṁ nāradāyābhyavādayat |

dṛṣṭvā muni-varas taṁ tu rūpeṇāpratimaṁ bhuvi ||25||

padma-patra-viśālākṣaṁ sugrīvaṁ sundara-bhruvam |

cāru-dantaṁ cāru-karṇaṁ sarvāvayava-sundaram ||26||

taṁ samāśliṣya bāhubhyāṁ snehāśrūṇi vimucya ca |

tataḥ sa-gadgadaṁ prāha praṇayena mahā-muniḥ ||27||

nārada uvāca—-

ayaṁ śiśus te bhavitāsu sakhā rāma-kṛṣṇayoḥ |

vihariṣyati tābhyāṁ ca rātriṁ divam atandritaḥ ||28||

tata ābhāṣyataṁ gopa-pravaraṁ muni-puṅgavaḥ |

yad āgantuṁ manaś cakre tatra iva ṁ bhānur abravīt ||29||

ekāsti putrikā devadeva patny-upamā mama |

kanīyasī śiśor asya jaḍāndha-badhirākṛtiḥ ||30||

utsāhād vṛddhaye yāce tvāṁ varaṁ bhagavattama |

prasanna-dṛṣṭi-mātreṇa susthirāṅkuru-bālikām ||31||

śrutvaivaṁ nārado vākyaṁ kautukākṛṣṭa-mānasaḥ |

atha praviśya bhavanaṁ luṭhantīṁ bhūtale sutām ||32||

utthāpyāṁ ke nidhāyātisneha-vihvala-mānasaḥ |

bhānur apy āyayau bhakti-namro muni-varāntikam ||33||

atha bhāgavata-śreṣṭhaḥ kṛṣṇasyātipriyo muniḥ |

dṛṣṭvā tasyāḥ paraṁ rūpam adṛṣṭāśrutam adbhutam ||34||

abhūt pūrva-samaṁ mugdho hari-premā mahā-muniḥ |

vigāhya paramānanda-sindhum eka-rasāyanam ||35||

muhūrta-dvitayaṁ tatra munir āsīc chilopamaḥ |

munīndraḥ pratibuddhas tu śanair unmīlya locane ||36||

mahā-vismayam āpannas tūṣṇīm eva sthito'bhavat |

antarhṛdi mahā-buddhir evam evaṁ vyacintayat ||37||

bhrāntaṁ sarveṣu lokeṣu mayā svacchanda-cāriṇā |

asyārūpeṇa sadṛśī dṛṣṭvā naiva ca kutracit ||38||

brahma-loke rudra-loka indra-loke ca me gatiḥ |

na ko’pi śobhā-koṭy-aṁśaḥ kutrāpy asyāvilokitaḥ ||39||

mahā-māyā bhagavatī dṛṣṭā śailendra-nandinī |

yasyā rūpeṇa sakalaṁ muhyate sa-carācaram ||40||

sāpy asyāḥ sukumārāṅgī lakṣmīṁ nāpnoti karhicit |

lakṣmīḥ sarasvatī kānti-vidyādyāś ca vara-striyaḥ ||41||

chāyām api spṛśanty asyāḥ kadācin naiva dṛśyate |

viṣṇor yan mohinī-rūpaṁ haro yena vimohitaḥ ||42||

mayā dṛṣṭaṁ ca tad api kuto'syāḥ sadṛśaṁ bhavet |

tato 'syās tattvam ājñātuṁ na me śaktiḥ kathañcana ||43||

anye cāpi na jānanti prāyeṇaināṁ hareḥ priyām |

asyāḥ sandarśanād eva govinda-caraṇāmbuje ||44||

yā prema-rddhir abhūt sā me bhūta-pūrvā na karhicit |

ekānte naumi bhavatīṁ darśayitvā tivaibhavam ||45||

kṛṣṇasya sambhavaty asyā rūpaṁ parama-tuṣṭaye |

vimṛśyaivaṁ munir gopa-pravaraṁ preṣya kutracit ||46||

nibhṛte parituṣṭāva bālikāṁ divya-rūpiṇīm |

api devi mahā-yoga-māyeśvari mahā-prabhe ||47||

mahā-mohana-divyāṅgi mahā-mādhurya-varṣiṇi |

mahādbhuta-rasānanda-śithilī-kṛta-mānase ||48||

mahā-bhāgyena kenāpi gatāsi mama dṛk-patham |

nityam antarmukhā dṛṣṭis tava devi vibhāvyate ||49||

antar eva mahā-nanda paritṛptaiva lakṣyase |

prasannaṁ madhuraṁ saumyam idaṁ sumukhaṁ aṇḍanam ||50||

vyanakti paramāścaryaṁ kam apy antaḥ sukhodayam |

rajaḥ sambandhi-kalikā-śaktis tat vātiśobhane ||51||

sṛṣṭi-sthiti-samāhāra-rūpiṇī tvam adhiṣṭhitā |

tattvaṁ viśuddha-sattvāśu-śaktir vidyātmikā-parā ||52||

paramānanda-sandohaṁ dadhatī vaiṣṇavaṁ param |

kā tvayāścarya-vibhave brahma-rudrādi-durgame ||53||

yogīndrāṇāṁ dhyāna-pathaṁ na tvaṁ spṛśasi karhicit |

icchā-śaktir jñāna-śaktiḥ kriyā-śaktis taveśituḥ ||54||

tavāṁśa-mātram ity evaṁ manīṣā me pravartate |

māyā-vibhūtayo'cintyās tan māyārbhaka-māyinaḥ ||55||

pareśasya mahā-viṣṇos tāḥ sarvās te kalākalāḥ |

ānanda-rūpiṇī śaktis tvam īśvari na saṁśayaḥ ||56||

tvayā ca krīḍate kṛṣṇo nūnaṁ vṛndāvane vane |

kaumāreṇaiva rūpeṇa tvaṁ viśvasya ca mohinī ||57||

tāruṇya-vayasā spṛṣṭaṁ kīdṛk te rūpam adbhutam |

kīdṛśaṁ tava lāvaṇyaṁ līlā-hāsekṣaṇānvitam ||58||

hari-mānuṣa-lobhena vapur āścarya-maṇḍitam |

draṣṭuṁ tad aham icchāmi rūpaṁ te hari-vallabhe ||59||

yena nanda-sutaḥ kṛṣṇo mohaṁ samupayāsyati |

idānīṁ mama kāruṇyān nijaṁ rūpaṁ maheśvari ||60||

praṇatāya prapannāya prakāśayitum arhasi |

ity uktā muni-varyeṇa tad-anuvrata-cetasā ||61||

mahā-māheśvarīṁ natvā mahānanda-mayīṁ parām |

mahā-prema-tarotkaṇṭhā-vyākulāṅgīṁ śubhekṣaṇām ||62||

īkṣamāṇena govindam evaṁ varṇayatā sthitam |

jaya kṛṣṇa mano-hāriñ jaya vṛndāvana-priya ||63||

jaya bhrū-bhaṅga-lalita jaya veṇu-ravākula |

jaya barhakṛtottaṁsa jaya gopī-vimohana ||64||

jaya kuṅkuma-liptāṅga jaya ratna-vibhūṣaṇa |

kadāhaṁ tvat-prasādena anayā divya-rūpayā ||65||

sahitaṁ nava-tāruṇya mano-hāri-vapuḥ śriyā |

vilokayiṣye kaiśore mohanaṁ tvāṁ jagat-pate ||66||

evaṁ kīrtayatas tasya tat-kṣaṇād eva sā punaḥ |

babhūva dadhatī divyaṁ rūpam atyanta-mohanam ||67||

catur-daśābda-vayasā saṁmitaṁ lalitaṁ param |

samānavayasaś cānyās tadaiva vraja-bālikāḥ ||68||

āgatya veṣṭayāmāsur divya-bhūṣāmbara-srajaḥ |

munīndraḥ sa tu niśceṣṭo babhūvāścarya-mohitaḥ ||69||

bālāyās tās tadā sakhyaś caraṇāmbu-kaṇair munim |

niṣicya bodhayāmāsur ūcuś ca kṛpayānvitāḥ ||70||

muni-varya mahā-bhāga mahā-yogeśvareśvara |

tvayaiva parayā bhaktyā bhagavān harir īśvaraḥ ||71||

nūnam ārādhito devo bhaktānāṁ kāma-pūrakaḥ |

yad iyaṁ brahma-rudrādyair devaiḥ siddha-munīśvaraiḥ ||72||

mahā-bhāgavataiś cānyair durdarśā durgamāpi ca |

atyadbhuta-vayo-rūpa-mohinī hari-vallabhā ||73||

kenāpy acintya-bhāgyena tava dṛṣṭi-pathaṁ gatā |

uttiṣṭhottiṣṭha viprarṣe dhair yam ālambya satvaram ||74||

enāṁ pradakṣiṇī-kṛtya namaskuru punaḥ punaḥ |

kiṁ na paśyasi cārvaṅgīm atyanta-vyākulām iva ||75||

asminn eva kṣaṇe nūnam antardhānaṁ gamiṣyati |

nānayā saha saṁlāpaḥ kathañcit te bhaviṣyati ||76||

darśanaṁ ca punar nāsyāḥ prāpsyasi brahma-vittama |

kiṁ tu vṛndāvane kāpi bhāty aśoka-latā śubhā ||77||

sarva-kāle'pi puṣpāḍhyā sarva-dig-vyāpi saurabhā |

govardhanād adūreṇa kusumākhya-saras-taṭe ||78||

tan-mūle hy ardha-rātre ca drakṣyasy asmān aśeṣataḥ |

śrutvaivaṁ vacanaṁ tāsāṁ sneha-vihvala-cetasām ||79||

yāvat pradakṣiṇīkṛtya praṇamed daṇḍavan muniḥ |

muhūrta-dvitayaṁ bālāṁ nānā-nirmāṇa-śobhanām ||80||

āhūya bhānuṁ provāca nāradaḥ sarva-śobhanām |

evaṁ prabhāvā bāleyaṁ na sādhyā daivatair api ||81||

kiṁ tu yad gṛham etasyāḥ pada-cihna-vibhūṣitam |

tatra nārāyaṇo devaḥ svayaṁ vasati mādhavaḥ ||82||

lakṣmīś ca vasate nityaṁ sarvābhiḥ sarva-siddhibhiḥ |

adya enāṁ varārohāṁ sarvābharaṇa-bhūṣaṇām ||83||

devīm iva parāṁ gehe rakṣa-yatnena sattama |

ity uktvā manasaivaināṁ mahā-bhāgavatottamaḥ ||84||

tad-rūpam eva saṁsmṛtya praviṣṭo gahanaṁ vanam |

aśoka-latikā-mūlam āsādya muni-sattamaḥ ||85||

pratīkṣamāṇo devīṁ tāṁ tatra ivāgamanaṁ niśi |

sthito'tra prema-vikalaś cintayan kṛṣṇa-vallabhām ||86||

atha madhya-niśābhāge yuvatyaḥ paramādbhutāḥ |

pūrvaṁ dṛṣṭvā tathānyāś ca vicitrābharaṇa-srajaḥ ||87||

dṛṣṭvā manasi sambhrānto daṇḍavat patito bhuvi |

parivārya muniṁ sarvās tāḥ praviviśuḥ śubhāḥ ||88||

praṣṭu-kāmo’pi sa muniḥ kiñcit svābhimataṁ priyam |

nāśakat prema-lāvaṇya-priya-bhāṣā-pradharṣitaḥ ||89||

athāgatā muni-śreṣṭhaṁ kṛtāñjalim avasthitam |

bhakti-bhārā nata-grīvaṁ sa-vismayaṁ sa-sambhramam ||90||

suvinītatamaṁ prāha tatra iva karuṇānvitā |

aśokamālinī nāmnā aśoka-vana-devatā ||91||

aśokamāliny uvāca—-

aśoka-kakalikāyāṁ tu vasāmy asyāṁ mahā-mune |

raktāmbara-dharā nityaṁ rakta-mālānulepanā ||92||

rakta-sindūra-kalikā raktotpalavataṁsinī |

rakta-māṇikya-keyūra-mukuṭādi-vibhūṣitā ||93||

ekadā priyayā sārdhaṁ viharantyo madhūtsave |

tatraiva militā gopa-bālikāś citra-vāsasaḥ ||94||

ahaṁ cāśoka-mālābhir gopa-veṣa-dharaṁ harim |

ramā-rūpāś catāḥ sarvā bhaktyā samyag apūjayam ||95||

tataḥ prabhṛti caitāsāṁ madhye tiṣṭhāmi sarvadā |

bhūṣābhir vividhābhiś ca toṣayitvā ramā-patim ||96||

parātparam ahaṁ sarvaṁ vijānāmīha sarvataḥ |

go-gopa-gopikādīnāṁ rahasyaṁ cāpi vedmy aham ||97||

tava jijñāsitaṁ sarvaṁ hṛdi pratyabhibhāṣitam |

tāṁ devīm adbhutākārām adbhutānanda-dāyinīm ||98||

hareḥ priyāṁ hiraṇyābhāṁ hīrakojjvala-mudrikām |

kathaṁ paśyāmi lolākṣīṁ kathaṁ vā tat-padāmbujam ||99||

ārādhyate'tibhaktyeti tvayā brahman vimarśitam |

tatra te kathayiṣyāmi vṛttāntaṁ sumahātmanām ||100||

mānase sarasi sthitvā tapas tīvram upeyuṣām |

japatāṁ siddha-mantrāṁś ca dhyāyatāṁ harim īśvaram ||101||

munīnāṁ kāṅkṣatāṁ nityaṁ tasyā eva padāmbujam |

eka-saptati-sāhasraṁ saṅkhyātānāṁ mahaujasām ||102||

tat te'haṁ kathayāmy adya tad rahasyaṁ paraṁ vane ||103||

iti śrī-padma-purāṇe pātāla-khaṇḍe śrī-rādhā-kṛṣṇa-māhātmye

ekasaptatitamo'dhyāyaḥ

||3||

—o)0(o—

(4)

### caturtho'dhyāyaḥ

īśvara uvāca—

tad-ekāgra-manā bhūtvā śṛṇu devi varānane |

āsīd ugra-tapā-nāma munir eko dṛḍha-vrataḥ ||1||

sāgniko hy agni-bhakṣaś ca cacārātyadbhutaṁ tapaḥ |

jajāpa paramaṁ jāpyaṁ mantraṁ pañcadaśākṣaram ||2||

kāma-mantreṇa puṭitaṁ kāmaṁ kāma-vara-pradāt |

kṛṣṇāyeti-padaṁ svāhā-sahitaṁ siddhidaṁ param ||3||

dadhyau ca śyāmalaṁ kṛṣṇaṁ rāsonmattaṁ varotsukam |

pīta-paṭṭa-dharaṁ veṇuṁ kareṇādharam arpitam ||4||

nava-yauvana-sampannaṁ karṣantaṁ pāṇinā priyām |

evaṁ dhyāna-paraḥ kalpa-śatānte deham utsṛjan ||5||

sunanda-nāma-gopasya kanyābhūt sa mahā-muniḥ |

sunandeti-samākhyātā yāvīṇāṁ bibhratī kare ||6||

munir anyaḥ satya-tapā iti khyāto mahā-vrataḥ |

sa-śuṣka-patraṁ bhuṅkte yaḥ prajajāpa paraṁ manum ||7||

ratyantaṁ kāma-bījena puṭitaṁ ca daśākṣaram |

sa pradadhyau muni-varaś citra-veṣa-dharaṁ harim ||8||

dhṛtvā ramāyā dor-vallī-dvitayaṁ kaṅkaṇojjvalam |

nṛtyantam unmadantaṁ ca saṁśliṣyantaṁ muhur muhuḥ ||9||

hasantam uccair ānanda-tarantaṁ jaṭharāmbare |

dadhataṁ veṇum ājānu vaijayantyā virājitam ||10||

svedāmbhaḥ-kaṇa-saṁsikta-lalāṭa-valitānanam |

tyaktvā tyaktvā sa vai dehaṁ tapasā ca mahā-muniḥ ||11||

daśa-kalpāntare jāto hy ayaṁ nanda-vanād iha |

subhadra-nāmno gopasya kanyā bhadreti viśrutā ||12||

yasyāḥ pṛṣṭha-tale divyaṁ vyajanaṁ paridṛśyate |

hari-dhāmābhidhānas tu kaścid āsīn mahā-muniḥ ||13||

so’py atapyat tapaḥ kṛcchraṁ nityaṁ patraika-bhojanam |

āśu siddhi-karaṁ mantraṁ viṁśaty-arṇaṁ prajaptavān ||14||

anantaraṁ kāma-bījād adhyārūḍhaṁ tad eva tu |

māyā-tat-purato vyoma-haṁsāsṛga-dyuti-candrakam ||15||

tato daśākṣaraṁ paścān namo yuktaṁ smarādikam |

dadhyau vṛndāvane ramye mādhavī-maṇḍape prabhum ||16||

uttāna-śāyinaṁ cāru-pallavāstaraṇopari |

kayācid atikāmārta-ballavy-ārakta-netrayā ||17||

vakṣoja-yugam ācchādya vipuloraḥ-sthalaṁ muhuḥ |

sañcumbyamāna-gaṇḍāntaṁ tṛpyamāna-rada-cchadam ||18||

kalayantaṁ priyāṁ dorbhyāṁ sahāsaṁ samudādbhutam |

sa muniś ca bahūn dehāṁs tyaktvā kalpa-trayāntare ||19||

sāraṅga-nāmno gopasya kanyābhūc chubha-lakṣaṇā |

raṅgaveṇīti vikhyātā nipuṇā citra-karmaṇi ||20||

yasyādanteṣu dṛśyante citritāḥ śoṇa-bindavaḥ |

brahmavādī muniḥ kaścij jābālir iti viśrutaḥ ||21||

sa tapaḥ surato yogī vicaran pṛthivīm imām |

sa ekasmin mahāraṇye yojanāyuta-vistṛte ||22||

yadṛcchayāgato'paśyad ekāṁ vāpīṁ suśobhanām |

sarvataḥ sphāṭikā-bandha-taṭāṁ svādu-jalānvitām ||23||

vikāsi-kamalāmoda-vāyunā pariśīlitām |

tasyāḥ paścima-dig-bhāge mūle vaṭa-mahīruhaḥ ||24||

apaśyat tāpasīṁ kāṁcit kurvantīṁ dāruṇaṁ tapaḥ |

tāruṇya-vayasā-yuktāṁ rūpeṇātimanoharām ||25||

candrāṁśu-sadṛśābhāsāṁ sarvāvayava-śobhanām |

kṛtvā kaṭi-taṭe vāma-pāṇiṁ dakṣiṇatas tadā ||26||

jñāna-mudrāṁ ca bibhrāṇām animeṣa-vilocanām |

tyaktā hāra-vihārāṁ ca suniścalatayā sthitām ||27||

jijñāsus tāṁ muni-varas tasthau tatra śataṁ samāḥ |

tad-ante tāṁ samutthāpya calitāṁ vinayān muniḥ ||28||

apṛcchat kā tvam āścarya-rūpe kiṁ vā cariṣyasi |

yadi yogyaṁ bhavet tarhi kṛpayā vaktum arhasi ||29||

athābravīc chanair bālā tapasātīva-karśitā |

brahma-vidyāham atulā yogīndrair yā vimṛgyate ||30||

sāhaṁ hari-padāmbhoja-kāmyayā suciraṁ tapaḥ |

carāmy asmin vane ghore dhyāyantī puruṣottamam ||31||

brahmānandena pūrṇāhaṁ tenānandena tṛpta-dhīḥ |

tathāpi śūnyam ātmānaṁ manye kṛṣṇa-ratiṁ vinā ||32||

idānīṁ atinirviṇṇā dehasyāsya visarjanam |

kartum icchāmi puṇyāyāṁ vāpikāyām ihaivatu ||33||

tac chrutvā vacanaṁ tasyā munir atyanta-vismitaḥ |

patitvā caraṇe tasyāḥ kṛṣṇopāsā-vidhiṁ śubham ||34||

papraccha parama-prītas tyaktvādhyātma-virocanam |

tayoktaṁ mantram ājñāya jagāma mānasaṁ saraḥ ||35||

tato'tiduścaraṁ cakre tapo vismaya-kārakam |

eka-pāda-sthitaḥ sūryaṁ nirnimeṣaṁ vilokayan ||36||

mantraṁ jajāpa paramaṁ pañcaviṁśati-varṇakam |

dadhyau parama-bhāvena kṛṣṇam ānanda-rūpiṇam ||37||

carantaṁ vraja-vīthīṣu vicitra-gati-līlayā |

lalitaiḥ pāda-vinyāsaiḥ kvaṇayantaṁ ca nūpuram ||38||

citra-kandarpa-ceṣṭābhiḥ sa-smitāpāṅga-vīkṣitaiḥ |

saṁmohanākhyayā vaṁśyā pañcamāruṇa-citrayā ||39||

bimbauṣṭhapuṭacumbinyākalālāpair manojñayā |

harantaṁ vraja-rāmāṇāṁ manāṁsi ca vapūṁṣi ca ||40||

ślathan-nīvībhir āgatya sahasāliṅgitāṅgakam |

divya-mālyāmbara-dharaṁ divya-gandhānulepanam ||41||

śyāmalāṅga-prabhā-pūrṇair mohayantaṁ jagat-trayam |

sa evaṁ bahu-devena samupāsya jagat-patim ||42||

nava-kalpāntare jātā gokule divya-rūpiṇī |

kanyā-pracaṇḍa-nāmnas tu gopasyātiyaśasvinaḥ ||43||

citragandheti-vikhyātā kumārī ca śubhānanā |

nijāṅga-gandhair vividhair modayantī diśo daśa ||44||

tām enāṁ paśya kalyāṇīṁ vṛndaśo madhu-pāyinīm |

aṅgeṣu sva-patiṁ kṛtvā rasāveśa-samākulām ||45||

asyāḥ stana-pariṣvaṅge hāraiḥ sarvair vihanyate |

vakṣaḥ-sthalāt pracyavadbhiś citra-gandhādi-saurabhaiḥ ||46||

apare muni-varyās tu satataṁ pūta-mānasāḥ |

vāyu-bhakṣās tapas tepur japantaḥ paramaṁ manum ||47||

smaraḥ kṛṣṇāya kāmārti-kalādi-vṛtti-śāline |

āgneyī-sahitaṁ kṛtvā mantraṁ pañcadaśākṣaram ||48||

dadhyur muni-varāḥ kṛṣṇa-mūrtiṁ divya-vibhūṣaṇām |

divya-citra-dukūlena pūrṇa-pīna-kaṭi-sthalām ||49||

mayūra-picchakaiḥ kḷpta-cūḍām ujjvala-kuṇḍalām |

savya-jaṅghānta ādāya dakṣiṇaṁ caraṇāmbujam ||50||

bhramantīṁ sampuṭī-kṛtya cāru-hastāmbuja-dvayam |

kakṣa-deśa-vinikṣipta-veṇuṁ paricalat-puṭīm ||51||

ānandayantīṁ gopīnāṁ nayanāni manāṁsi ca |

paramāścarya-rūpeṇa praviṣṭāṁ raṅga-maṇḍape ||52||

prasūna-varṣaṁ gopībhiḥ pūryamāṇāṁ ca sarvataḥ |

atha kalpāntare dehaṁ tyaktvā jātā ihādhunā ||53||

yāsāṁ karṇeṣu dṛśyante tāṭaṅkā-raśmi-dīpitāḥ |

ratna-mālyāni kaṇṭheṣu ratna-puṣpāṇi veṇiṣu ||54||

muniḥ śuciśravā nāma suvarṇo nāma cāparaḥ |

kuśadhvajasya brahmarṣeḥ putrau tau veda-pāragau ||55||

ūrdhva-pādau tapo ghoraṁ tepatus tryakṣaraṁ manum |

hrīṁ haṁsa iti kṛtvaiva japantau yata-mānasau ||56||

dhyāyantau gokule kṛṣṇaṁ bālakaṁ daśa-vārṣikam |

kandarpa-sama-rūpeṇa tāruṇya-lalitena ca ||57||

paśyantīr vraja-bimboṣṭhīr mohayantam anāratam |

tau kalpānte tanū tyaktvā labdhavantau janiṁ vraje ||58||

suvīra-nāma gopasya sute parama-śobhane |

yayor haste pradṛśyete sārike śubharāviṇī ||59||

jaṭilo jaṅgha-pūtaś ca ghṛtā-śīkarbureva ca |

catvāro munayo dhanyā ihāmutra ca niḥspṛhāḥ ||60||

kevalenaika-bhāvena prapannā-ballavī-patim |

tepus te salile magnā japanto manum eva ca ||61||

ramā trayeṇa puṭitaṁ smarādy-anta-daśākṣaram |

dadhyuś ca gāḍha-bhāvena ballavībhir vane vane ||62||

bhramantaṁ nṛtya-gītādyair mānayantaṁ manoharam |

candanālipta-sarvāṅgaṁ japā-puṣpāvataṁsakam ||63||

kalhāra-mālayā vītaṁ nīla-pīta-paṭāvṛtam |

kalpa-trayānte jātās te gokule śubha-lakṣaṇāḥ ||64||

imās tāḥ purato ramyā upaviṣṭā nata-bhruvaḥ |

yāsāṁ dharma-kṛtāny eva valayāni prakoṣṭhake ||65||

vicitrāṇi ca ratnādyair divya-muktā-phalādibhiḥ |

munir dīrgha-tapānām avyāso'bhūt pūrva-kalpake ||66||

tat-putraḥ śuka ity eva muniḥ khyāto varaḥ sudhīḥ |

so’pi bālo mahā-prājñaḥ sadaivānusmaran padam ||67||

vihāya pitṛ-mātrādi kṛṣṇaṁ dhyātvā vanaṁ gataḥ |

sa tatra mānasair divyair upacārair ahar-niśam ||68||

anāhāro'rcayad viṣṇuṁ gopa-rūpiṇam īśvaram |

ramayā puṭitaṁ mantraṁ japann aṣṭādaśākṣaram ||69||

dadhyau parama-bhāvena hariṁ haima-taror adhaḥ |

haima-maṇḍapikāyāṁ ca hema-siṁhāsanopari ||70||

āsīnaṁ hema-hastāgrair dadhānaṁ hema-vaṁśikām |

dakṣiṇena bhrāmayantaṁ pāṇinā hema-paṅkajam ||71||

hema-varṇeṣṭa-priyayā parikḷptāṅga-citrakam |

hasantam atiharṣeṇa paśyantaṁ nijam āśramam ||72||

harṣāśru-pūrṇaḥ pulakācitāṅgaḥ

prasīda nātheti vadann athoccaiḥ |

daṇḍa-praṇāmāya papāta bhūmau

saṁvepamānas tri-jagad-vidhātuḥ ||73||

taṁ bhakti-kāmaṁ patitaṁ dharaṇyām

āyāsito'smīti vadantam uccaiḥ |

daṇḍa-praṇāmasya bhujau gṛhītvā

pasparśa harṣopacitekṣaṇena ||74||

uvāca ca priyā-rūpaṁ labdhavantaṁ śukaṁ hariḥ |

tvaṁ me priyatamā bhadre sadā tiṣṭha mamāntike ||75||

mad-rūpaṁ cintayantī ca premāspadam upāgatā |

dve ca mukhyatame gopyau samāna-vayasī śubhe ||76||

eka-vrate eka-niṣṭhe eka-nakṣatra-nāmanī |

tapta-jāmbūnada-prakhyā tatra ivānyā taḍit-prabhā ||77||

ekā nidrāyamāṇākṣī parā saumyāyatekṣaṇā |

so'rcayat parayā bhaktyā te hareḥ savya-dakṣiṇe ||78||

sa kalpānte tanuṁ tyaktvā gokule'bhūn mahātmanaḥ |

upanandasya duhitā nīlotpala-dala-cchaviḥ ||79||

seyaṁ śrī-kṛṣṇa-vanitā pīta-śāṭī-paricchadā |

rakta-colikayā pūrṇā śātakumbha-ghaṭa-stanī ||80||

dadhānārakta-sindūraṁ sarvāṅgasyāvaguṇṭhanam |

svarṇa-kuṇḍala-vibhrājad-gaṇḍa-deśāṁ suśobhanām ||81||

svarṇa-paṅkaja-mālāḍhyā kuṅkumālipta-sustanī |

yasyā haste carvaṇīyaṁ dṛśyate hariṇārpitam ||82||

veṇu-vādyāti-nipuṇā keśavasya niṣevaṇī |

kṛṣṇena parituṣṭena kadācid gīta-karmaṇi ||83||

vinyastā kambu-kaṇṭhe'syā bhāti guñjāvaliḥ śubhā |

parokṣe'pi ca kṛṣṇasya kāntibhiś ca smarārditā ||84||

sakhībhir vādayantībhir gāyantī susvaraṁ param |

nartayet priya-veṣeṇa veṣayitvā vadhūm imām ||85||

vāraṁ vāraṁ ca govindaṁ bhāvenāliṅgya cumbati |

priyāsau sarva-gopīnāṁ kṛṣṇasyāpy ativallabhā ||86||

śvetaketoḥ sutaḥ kaścid veda-vedāṅga-pāragaḥ |

sarvam eva parityajya pracaṇḍaṁ tapa āsthitaḥ ||87||

murāreḥ sevita-padāṁ sudhā-madhura-nādinīm |

govindasya priyāṁ śaktiṁ brahma-rudrādi-durgamām ||88||

bhajantīm eka-bhāvena śriyam eva manoharām |

dhyāyan jajāpa satataṁ mantram ekādaśākṣaram ||89||

hasitaṁ sakalaṁ kṛtvā batamāyeṣu yojayan |

kānty-ādibhir hasantībhir vāsayanty abhito jagat ||90||

vasante vasatety evaṁ mantrārthaṁ cintayan sadā |

so’pi kalpa-dvayenaiva siddho'tra janim āptavān ||91||

seyaṁ bālāyate putrī kṛśāṅgī kuḍmala-stanī |

muktāvali-lasat-kaṇṭhī śuddha-kauśeya-vāsinī ||92||

muktā-cchurita-mañjīra-kaṅkaṇāṅgada-mudrikā |

bibhratī kuṇḍale divye amṛta-srāviṇī śubhe ||93||

vṛtta-kastūrikā veṇī-madhye sindūra-binduvat |

dadhānā citrakaṁ bhāle sārdhaṁ candana-citrakaiḥ ||94||

yā saiva dṛśyate śāntā japantī paramaṁ padam |

āsīc candra-prabho nāma rājarṣiḥ priya-darśanaḥ ||95||

tasya kṛṣṇa-prasādena putro'bhūn madhurākṛtiḥ |

citradhvaja iti khyātaḥ kaumārāvadhi-vaiṣṇavaḥ ||96||

sa rājā susutaṁ saumyaṁ susthiraṁ dvādaśābdikam |

ādeśayad dvijān mantraṁ param aṣṭādaśākṣaram ||97||

abhiṣicyamānaḥ sa śiśur mantrāmṛta-mayair jalaiḥ |

tat-kṣaṇe bhūpatiṁ premṇā natvodaśru-prakalpitaḥ ||98||

tasmin dine sa vai bālaḥ śuci-vastra-dharaḥ śuciḥ |

hāra-nūpura-sūtrādyair graiveyāṁ gada-kaṅkaṇaiḥ ||99||

vibhūṣito harer bhaktim upaspṛśyāmalāśayaḥ |

viṣṇor āyatanaṁ gatvā sthitvaikākī vyacintayat ||100||

kathaṁ bhajāmi taṁ bhaktaṁ mohanaṁ gopa-yoṣitām |

vikrīḍantaṁ sadā tābhiḥ kālindī-puline vane ||101||

ittham atyākulamatiś cintayann eva bālakaḥ |

athāpa paramāṁ vidyāṁ svapnaṁ ca samavāpyata ||102||

āsīt kṛṣṇa-pratikṛtiḥ puratas tasya śobhanā |

śilā-mayī svarṇa-pīṭhe sarva-lakṣaṇa-lakṣitā ||103||

sābhūd indīvara-śyāmā snigdha-lāvaṇya-śālinī |

tribhaṅga-lalitākāra-śikhaṇḍī-piccha-bhūṣaṇā ||104||

kūjayantī mudā veṇuṁ kāñcanīm adhare'rpitām |

dakṣa-savya-gatābhyāṁ ca sundarībhyāṁ niṣevitām ||105||

vardhayantīṁ tayoḥ kāmaṁ cumbanāśleṣaṇādibhiḥ |

dṛṣṭvā citradhvajaḥ kṛṣṇaṁ tādṛg-veṣa-vilāsinam ||106||

avanamya śiras tasmai puro lajjita-mānasaḥ |

athovāca harir dakṣa-pārśvagāṁ preyasīṁ hasan ||107||

sa-lajjaṁ paramaṁ cainaṁ sva-śarīrāsanāgatam |

nirmāyātma-samaṁ divyaṁ yuvatī-rūpam adbhutam ||108||

cintaya sva-śarīreṇa hy abhedaṁ mṛga-locane |

atho tvad-aṅga-tejobhiḥ spṛṣṭas tvad-rūpam āpsyati ||109||

tataḥ sā padma-patrākṣī gatvā citradhvajāntikam |

nijāṅgakais tad-aṅgānām abhedaṁ dhyāyatī sthitā ||110||

athāsyās tv aṅga-tejāṁsi tad-aṅgaṁ paryapūrayan |

stanayor jyotiṣā jātau pīnau cāru-payodharau ||111||

nitamba-jyotiṣā jātaṁ śroṇi-bimbaṁ manoharam |

kuntala-jyotiṣā keśa-pāśo'bhūt karayoḥ karau ||112||

sarvam evaṁ susampannaṁ bhūṣāvāsaḥ-srag-ādikam |

kalā-sukuśalā jātā saurabhenāntar-ātmani ||113||

dīpād dīpam ivālokya subhagāṁ bhuvi kanyakām |

citradhvajāṁ trapā-bhaṅgi-smita-śobhāṁ manoharām ||114||

premṇā gṛhītvā karayoḥ sā tām apaharan mudā |

govinda-vāma-pārśva-sthāṁ preyasīṁ parirabhya ca ||115||

uvāca tava dāsīyaṁ nāma cāsyāś ca kāraya |

sevāṁ cāsyai vada prītyā yathābhirucitāṁ priyām ||116||

atha citrakalety etan nāma cātma-matena sā |

cakāra cāha sevārthaṁ dhṛtvā cāpi vipañcikām ||117||

sadā tvaṁ nikaṭe tiṣṭha gāyasva vividhaiḥ svaraiḥ |

guṇātman prāṇanāthasya tavāyaṁ vihito vidhiḥ ||118||

atha citrakalā tv ājñāṁ gṛhītvānamya mādhavam |

tat-preyasyāś ca caraṇaṁ gṛhītvā pādayo rajaḥ ||119||

jagau sumadhuraṁ gītaṁ tayor ānanda-kāraṇam |

atha prītyopagūḍhā sā kṛṣṇenānanda-mūrtinā ||120||

yāvat sukhāmbudhau pūrṇā tāvad evāpy abudhyata |

citradhvajo mahā-prema-vihvalaḥ smara-tat-paraḥ ||121||

tam eva paramānandaṁ mukta-kaṇṭho ruroda ha |

tad ārabhya rudann eva muktvā hari-vicārakam ||122||

ābhāṣito’pi pitrādyair naivāvocad vacaḥ kvacit |

māsa-mātraṁ gṛhe sthitvā niśīthe kṛṣṇa-saṁśrayaḥ ||123||

nirgatyāraṇyam acarat tapo vai muni-duṣkaram |

kalpānte deham utsṛjya tapasaiva mahā-muniḥ ||124||

vīraguptābhidhānasya gopasya duhitā śubhā |

jātā citrakalety eva yasyāḥ skandhe manoharā ||125||

vipañcī dṛśyate nityaṁ sapta-svara-vibhūṣitā |

upatiṣṭhati vai vāme ratna-bhṛṅgāram adbhutam ||126||

dadhānā dakṣiṇe haste sā vai ratna-patad-graham |

ayam āsīt purā sarva-tāpasair abhivanditaḥ ||127||

muniḥ puṇyaśravā nāma kāśyapaḥ sarva-dharmavit |

pitā tasyā bhavac chaivaḥ śatarudrīyam anvaham ||128||

prastuvan deva-deveśaṁ viśveśaṁ bhakta-vatsalam |

prasanno bhagavāṁs tasya pārvatyā saha śaṅkaraḥ ||129||

caturdaśyām ardha-rātreḥ pratyakṣaḥ pradadau varam |

tvat-putro bhavitā kṛṣṇe bhaktimān bāla eva hi ||130||

upanīyāṣṭame varṣe tasmai siddha-manus tv ayam |

upadiśaikaviṁśatyā yo mayā te nigadyate ||131||

gopāla-vidyā-nāmāyaṁ mantro vāk-siddhi-dāyakaḥ |

etat sādhaka-jihvāgre līlā-caritam adbhutam ||132||

ananta-mūrtir āyāti svayam eva vara-pradaḥ |

kāma-māyā-ramā-kaṇṭha-sendrā dāmodarojjvalāḥ ||133||

madhye daśākṣarīṁ procya punas tā eva nirdiśet |

daśākṣarokta-ṛṣyādi-dhyānaṁ cāsya bravīmy aham ||134||

pūrṇāmṛta-nidher madhye dvīpaṁ jyotir-mayaṁ smaret |

kālindyā veṣṭitaṁ tatra dhyāyed vṛndāvane vane ||135||

sarvartu-kusumasrā vidruma-vallībhir āvṛtam |

naṭan-matta-śikhi-svānaṁ gāyat-kokila-ṣaṭpadam ||136||

tasya madhye vasaty ekaḥ pārijāta-tarur mahān |

śākhopaśākhā-vistāraiḥ śata-yojanam ucchritaḥ ||137||

tale tasyātha vimale parito dhenu-maṇḍalam |

tad-antar-maṇḍalaṁ gopa-bālānāṁ veṇu-śṛṅgiṇām ||138||

tad-antare tu ruciraṁ maṇḍalaṁ vraja-subhruvām |

nānopāyana-pāṇīnāṁ mada-vihvala-cetasām ||139||

kṛtāñjali-puṭānāṁ ca maṇḍalaṁ śukla-vāsasām |

śuklābharaṇa-bhūṣāṇāṁ prema-vihvalitātmanām ||140||

cintayec chruti-kanyānāṁ gṛhṇatīnāṁ vacaḥ priyam |

ratna-vedyāṁ tato dhyāyed dukūlāvaraṇaṁ harim ||141||

ūrau śayānaṁ rādhāyāḥ kadalī-kāṇḍakopari |

tad-vaktraṁ candra-susmeraṁ vīkṣamāṇaṁ manoharam ||142||

kiñcit kuñcita-vāmāṅghriṁ veṇu-yuktena pāṇinā |

vāmenāliṅgya dayitāṁ dakṣeṇa cibukaṁ spṛśan ||143||

mahā-mārakatābhāsaṁ mauktika-cchāyam eva ca |

puṇḍarīka-viśālākṣaṁ pīta-nirmala-vāsasam ||144||

barha-bhāra-lasac-chīrṣaṁ muktāhāra-manoharam |

gaṇḍa-prānta-lasac-cāru-makarākṛti-kuṇḍalam ||145||

āpāda-tulasī-mālaṁ kaṅkaṇāṅgada-bhūṣaṇam |

nūpurair mudrikābhiś ca kāñcyā ca parimaṇḍitam ||146||

sukumārataraṁ dhyāyet kiśora-vayasānvitam |

pūjā daśākṣaroktaiva veda-lakṣaṁ puraskriyā ||147||

ity uktvāntardadhe devo devī ca girijā satī |

munir āgatya putrāya tathaivopadideśa ha ||148||

puṇya-śravās tu tan mantra-grahaṇād eva keśavam |

varṇayāmāsa vividhair jitvā sarvān munīn svayam ||149||

rūpa-lāvaṇya-vaidagadhya-saundaryāścarya-lakṣaṇam |

tadā hṛṣṭa-manā bālo nirgatya sva-gṛhāt tataḥ ||150||

vāyu-bhakṣas tapas tepe kalpānām ayuta-trayam |

tad-ante gokule jātā nanda-bhrātur gṛhe svayam ||151||

lavaṅgā iti tan-nāma kṛṣṇeṅgita-nirīkṣaṇā |

yasyā haste pradṛśyeta mukhaṁ mārjana-yantrakam ||152||

iti te kathitāḥ kāścit pradhānāḥ kṛṣṇa-vallabhāḥ ||153||

hari-vividha-rasādyair yuktam adhyāyam etad

vraja vara-tanayābhiś cāru-hāsekṣaṇābhiḥ |

paṭhati ya iha bhaktyā pāṭhayed vā manuṣyo

vrajati bhagavataḥ śrī-vāsudevasya dhāma ||154||

|| iti śrī-padma-purāṇe pātāla-khaṇḍe

śrī-kṛṣṇa-māhātmye

dvisaptatitamo'dhyāyaḥ

||4||

—o)0(o—

(5)

### pañcamo'dhyāyaḥ

[mathurā-māhātmyam]

īśvara uvāca—

yat tvayā pṛṣṭam āścaryaṁ tan mayā bhāṣitaṁ kramāt |

yatra muhyanti brahmādyās tatra ko vā na muhyati ||1||

tathāpi te pravakṣyāmi yad uktaṁ paramarṣiṇā |

mahā-rājam ambarīṣaṁ viṣṇu-bhaktaṁ śivānvitam ||2||

badary-āśramam āsādya samāsīnaṁ jitendriyam |

rājā praṇamya tuṣṭāva viṣṇu-dharma-vivitsayā ||3||

veda-vyāsaṁ mahā-bhāgaṁ sarvajñaṁ puruṣottamam |

tvaṁ saṁsāra-duṣpāre paritrātum ihārhasi ||4||

viṣayeṣu virakto’smi namas tebhyo namo’khilam |

yat tat padam anudvignaṁ saccidānanda-vigraham ||5||

paraṁ brahma parākāśam anākāśam anāmayam |

yat sākṣāt-kṛtya munayo bhavāmbhodhiṁ taranti hi ||6||

tatrāhaṁ manaso nityaṁ kathaṁ gatim avāpnuyām |

vyāsa uvāca—

atigopyaṁ tvayā pṛṣṭaṁ yan mayā na śukaṁ prati ||7||

gaditaṁ sva-sutaṁ kiṁ tu tvāṁ vakṣyāmi hari-priyam |

āsīd idaṁ paraṁ viśvaṁ yad rūpaṁ yat pratiṣṭhitam ||8||

avyākṛtam avyathitaṁ tad īśvara-mayaṁ śṛṇu |

mayā kṛtaṁ tapaḥ pūrvaṁ bahu-varṣa-sahasrakam ||9||

phala-mūla-palāśāmbu-vāyv-āhāra-niṣeviṇā |

tato mām āha bhagavān sva-dhyāna-nirataṁ hariḥ ||10||

kasminn arthe cikīrṣā te vivitsā vā mahā-mate |

prasanno’smi vṛṇuṣva tvaṁ varaṁ ca varadarṣabhāt ||11||

mad-darśanāntaḥ saṁsāra iti satyaṁ bravīmi te |

tato 'ham abruvaṁ kṛṣṇaṁ pulakotphulla-vigrahaḥ ||12||

tvām ahaṁ draṣṭum icchāmi cakṣurbhyāṁ madhusūdana |

yat tat satyaṁ paraṁ brahma jagaj-yoniṁ jagat-patim ||13||

vadanti vedaśirasaś cākṣuṣaṁ nātham adbhutam |

śrī-bhagavān uvāca——

brahmaṇaivaṁ purā pṛṣṭaḥ prārthitaś ca yathā purā ||14||

yad avocam ahaṁ tasmai tat tubhyam api kathyate |

mām eke prakṛtiṁ prāhuḥ puruṣaṁ ca tatheśvaram ||15||

dharmam eke dhanaṁ caike mokṣam eke'kutobhayam |

śūnyam eke bhāvam eke śivam eke sadāśivam ||16||

apare vedaśirasi sthitam ekaṁ sanātanam |

sad-bhāvaṁ vikriyā-hīnaṁ sac-cid-ānanda-vigraham ||17||

paśyādya darśayiṣyāmi svarūpaṁ veda-gopitam |

tato 'paśyaṁ bhūpa bālam ahaṁ kālāmbuda-prabham ||18||

gopa-kanyāvṛtaṁ gopaṁ hasantaṁ gopa-bālakaiḥ |

kadamba-mūla āsīnaṁ pīta-vāsasam adbhutam ||19||

vanaṁ vṛndāvanaṁ nāma nava-pallava-maṇḍitam |

kokila-bhramarārāvaṁ mano-bhava-manoharam ||20||

nadīm apaśyaṁ kālindīm indīvara-dala-prabhām |

govardhanam athāpaśyaṁ kṛṣṇa-rāma-karoddhṛtam ||21||

mahendra-darpanāśāya-go-gopāla-sukhāvaham |

gopālam abalā-saṅga-muditaṁ veṇu-vādinam ||22|

dṛṣṭvātihṛṣṭo hy abhavaṁ sarva-bhūṣaṇa-bhūṣaṇam |

tato mām āha bhagavān vṛndāvana-caraḥ svayam ||23||

yad idaṁ me tvayā dṛṣṭaṁ rūpaṁ divyaṁ sanātanam |

niṣkalaṁ niṣkrayaṁ śāntaṁ sac-cid-ānanda-vigraham ||24||

pūrṇaṁ padma-palāśākṣaṁ nātaḥ parataraṁ mama |

idam eva vadanty ete vedāḥ kāraṇa-kāraṇam ||25||

satyaṁ nityaṁ parānandaṁ cid-ghanaṁ śāśvataṁ śivam |

nityāṁ me mathurāṁ viddhi vanaṁ vṛndāvanaṁ tathā ||26||

yamunāṁ gopa-kanyāś ca tathā gopāla-bālakāḥ |

mamāvatāro nityo'yam atra mā saṁśayaṁ kṛthāḥ ||27||

mameṣṭā hi sadārādhā sarvajño'haṁ parāt paraḥ |

sarva-kāmaś ca sarve śaḥ sarvānandaḥ parāt paraḥ ||28||

mayi sarvam idaṁ viśvaṁ bhāti māyā vijṛmbhitam |

tato'ham abruvande vaṁ jagat-kāraṇa-kāraṇam ||29||

kāś ca gopyas tu ke gopā vṛkṣo'yaṁ kīdṛśo mataḥ |

vanaṁ kiṁ kokilādyāś ca nadī keyaṁ giriś ca kaḥ ||30||

ko'sau veṇur mahā-bhāgo lokānandaika-bhājanam |

bhagavān āha māṁ prītaḥ prasanna-vadanāmbujaḥ ||31||

gopyas tu śrutayo jñeyā ṛco vai gopa-kanyakāḥ |

deva-kanyāś ca rājendra tapo-yuktā mumukṣavaḥ ||32||

gopālā munayaḥ sarve vaikuṇṭhānanda-mūrtayaḥ |

kalpa-vṛkṣaḥ kadambo'yaṁ parānandaika-bhājanam ||33||

vanam ānandakākhyaṁ hi mahā-pātaka-nāśanam |

siddhāś ca sādhyā gandharvāḥ kokilādyā na saṁśayaḥ ||34||

kecid ānanda-hṛdayaṁ sākṣād yamunayā tanum |

anādir hari-dāso'yaṁ bhū-dharo nātra saṁśayaḥ ||35||

veṇur yaḥ śṛṇutaṁ vipraṁ tavāpi viditaṁ tathā |

dvija āsīc chānta-manās tapaḥ śānti-parāyaṇaḥ ||36||

nāmnā devavrato dāntaḥ karma-kāṇḍa-viśāradaḥ |

sa vaiṣṇava-jana-vrāta-madhya-vartī kriyā-paraḥ | ||37||

sa kadācana śuśrāva yajñeśo'stīti bhūpate |

tasya geham athābhyāgād dvijo mad-gata-niścayaḥ ||38||

sa mad-bhaktaḥ kvacit pūjāṁ tulasī-dala-vāriṇā |

kṛtavāṁs tad-gṛhe kiñcit phalaṁ mūlaṁ nyavedayat ||39||

snāna-vāri-phalaṁ kiñcit tasmai matyā dadau sudhīḥ |

aśraddhayāsmitaṁ kṛtvā so’py agṛhṇād dvijanmanaḥ ||40||

tena pāpena sañjātaṁ veṇutvam atidāruṇam |

tena puṇyena tasyātha madīya-priyatāṁ gataḥ ||41||

amunā so'pi rājendra ketumān iva rājate |

yugānte tad viṣṇu-paro bhūtvā brahma samāpsyati ||42||

aho na jānanti narād urāśayāḥ

purīṁ madīyāṁ paramāṁ sanātanīm |

surendra-nāgendra-munīndra-saṁstutāṁ

manoramāṁ tāṁ mathurāṁ purātanīm ||43||

kāśy-ādayo yadyapi santi puryas

tāsāṁ tu madhye mathuraiva dhanyā |

yaj janma-mauñjī-vrata-mṛtyu-dāhair

nṛṇāṁ caturdhā vidadhāti muktim ||44||

yadā viśuddhās tapa-ādinā janāḥ

śubhāśayā dhyāna-dhanā nirantaram |

tadaiva paśyanti mamottamāṁ purīṁ

na cān yathā kalpa-śatair dvijottamāḥ ||45||

mathurā-vāsino dhanyā mānyā api divaukasām |

agaṇya-mahimānas te sarva eva catur-bhujāḥ ||46||

mathurā-vāsino ye tu doṣān paśyanti mānavāḥ |

teṣu doṣaṁ na paśyanti janma-mṛtyu-sahasrajam ||47||

adhunā api te dhanyā mathurāṁ ye smaranti te |

yatra bhūteśvaro devo mokṣadaḥ pāpinām api ||48||

mama priyatamo nityaṁ devo bhūteśvaraḥ paraḥ |

yaḥ kadāpi mama prītyai na santyajati tāṁ purīṁ ||49||

bhūteśvaraṁ yo na namen na pūjayen

na vāsmared duścarito manuṣyaḥ |

naināṁ sa paśyen mathurāṁ madīyāṁ

svayaṁ prakāśāṁ para-devatākhyām ||50||

na kathaṁ mayi bhaktiṁ sa labhate pāpa-pūruṣaḥ |

yo madīyaṁ paraṁ bhaktaṁ śivaṁ sampūjayen na hi ||51||

man-māyā-mohita-dhiyaḥ prāyas te mānavādhamāḥ |

bhūteśvaraṁ na namanti na smaranti stuvanti ye ||52||

bālako’pi dhruvo yatra mamārādhana-tat-paraḥ |

prāpa sthānaṁ paraṁ śuddhaṁ yatna-yuktaṁ pitāmahaiḥ ||53||

tāṁ purīṁ prāpya mathurāṁ madīyāṁ sura-durlabhām |

khañjo bhūtvāndhako vāpi prāṇān eva parityajet ||54||

vedavyāsa mahā-bhāga mā kṛthāḥ saṁśayaṁ kvacit |

rahasyaṁ veda-śirasāṁ yan mayā te prakāśitam ||55||

imaṁ bhagavatā proktam adhyāyaṁ yaḥ paṭhec chuciḥ |

śṛṇuyād vāpi yo bhaktyā muktis tasyāpi śāśvatī ||56||

iti śrī-padma-purāṇe pātāla-khaṇḍe

vṛndāvanādi-mathurā-māhātmya-kathanaṁ nāma

trisaptatitamo'dhyāyaḥ

||5||

—o)0(o—

(6)

### ṣaṣṭho'dhyāyaḥ

īśvara uvāca—

ekadā rahasi śrīmān uddhavo bhagavat-priyaḥ |

sanat-kumāram ekānte hy apṛcchat pārṣadaḥ prabho ||1||

yatra krīḍati govindo nityaṁ nitya-surāspade |

gopāṅganābhir yat sthānaṁ kutra vā kīdṛśaṁ param ||2||

tat-tat-krīḍana-vṛttāntam anyad yad yat tad adbhutam |

jñātaṁ cet tava tat kathyaṁ sneho me yadi vartate ||3||

sanat-kumāra uvāca—

kadācid yamunā-kūle kasyāpi ca taros tale |

suvṛttenopaviṣṭena bhagavat-pārṣadena vai ||4||

yad raho'nubhavas tasya pārthenāpi mahātmanā |

dṛṣṭaṁ kṛtaṁ ca yad yat tat prasaṅgāt kathitaṁ mayi ||5||

tat te'haṁ kathayāmy etac chṛṇuṣvāvahitaḥ param |

kiṁ tv etad yatra kutrāpi na prakāśyaṁ kadācana ||6||

arjuna uvāca—

śaṅkarādyair viriñcy-ādyair adṛṣṭam aśrutaṁ ca yat |

sarvam etat kṛpāmbhodhe kṛpayā kathaya prabho ||7||

kiṁ tvayā kathitaṁ pūrvam ābhīryas tava vallabhāḥ |

tās tāḥ kati vidhā deva kati vā saṅkhyayā punaḥ ||8||

nāmāni kati vā tāsāṁ kā vā kutra vyavasthitāḥ |

tāsāṁ vā kati karmāṇi vayo-veṣaś ca kaḥ prabho ||9||

kābhiḥ sārddhaṁ kva vā deva vihariṣyasi bho rahaḥ |

nitye nitya-sukhe nitya-vibhave ca vane vane ||10||

tat sthānaṁ kīdṛśaṁ kutra śāśvataṁ paramaṁ mahat |

kṛpā cet tādṛśī tan me sarvaṁ vaktum ihārhasi ||11||

yad apṛṣṭaṁ mayā py evam ajñātaṁ yad rahas tava |

ārtārtighna mahā-bhāga sarvaṁ tat kathayiṣyasi ||12||

śrī-bhagavān uvāca—

tatsthānaṁ vallabhāstāmevihārastādṛśomama |

api prāṇa-samānānāṁ satyaṁ puṁsām agocaraḥ ||13||

kathite dṛṣṭum utkaṇṭhā tava vatsa bhaviṣyati |

brahmādīnām adṛśyaṁ yat kiṁ tad anya-janasya vai ||14||

tasmād virama vatsaitat kiṁ nu tena vinā tava |

evaṁ bhagavatas tasya śrutvā vākyaṁ su-dāruṇam ||15||

dīnaḥ pādāmbuja-dvandve daṇḍavat patito'rjunaḥ |

tato vihasya bhagavān dorbhyāṁ utthāpya taṁ vibhuḥ ||16||

uvāca parama-premṇā bhaktāya bhakta-vatsalaḥ |

tat kiṁ tat kathane nātra draṣṭavyaṁ cet tvayā hi yat ||17||

yasyāṁ sarvaṁ samutpannaṁ yasyām adyāpi tiṣṭhati |

layam eṣyati tāṁ devīṁ śrī-mat-tripura-sundarīm ||18||

ārādhya parayā bhaktyā tasyai svaṁ ca nivedaya |

tāṁ vinaitat padaṁ dātuṁ na śaknomi kadācana ||19||

śrutvaitad bhagavad-vākyaṁ pārtho harṣākulekṣaṇaḥ |

śrī-matyās tripurādevyā yayau śrī-pādukā-talam ||20||

tatra gatvā dadarśaināṁ śrī-cintāmaṇi-vedikām |

nānā-ratnair viracitaiḥ sopānair atiśobhitām ||21||

tatra kalpa-taruṁ nānā-puṣpaiḥ phala-bhavair natam |

sarvartu-komala-dalaiḥ snavan-mādhvīka-śīkaraiḥ ||22||

varṣadbhir vāyunā lolaiḥ pallavair ujjvalī-kṛtam |

śukaiś ca kokila-gaṇaiḥ sārikābhiḥ kapotakaiḥ ||23||

līlā-cakorakai ramyaiḥ pakṣibhiś ca nināditam |

yatra guñjad-bhṛṅga-rāja-kolāhala-samākulam ||24||

maṇibhir bhāsvarair udyad-dāvānala-manoharam |

śrī-ratna-mandiraṁ divyaṁ tale tasya mahādbhutam ||25||

ratna-siṁhāsanaṁ tatra mahā-haimābhimohanam |

tatra bālārka-saṅkāśāṁ nānālaṅkāra-bhūṣitām ||26||

nava-yauvana-sampannāṁ sṛṇi-pāśa-dhanuḥ-śaraiḥ |

rājac-catur-bhuja-latāṁ suprasannāṁ manoharām ||27||

brahma-viṣṇu-maheśādi-kirīṭa-maṇi-raśmibhiḥ |

virājita-padāmbhojā-maṇimādibhir āvṛtām ||28||

prasanna-vadanāṁ devīṁ varadāṁ bhakta-vatsalām |

arjuno'ham iti jñātaḥ praṇamya ca punaḥ punaḥ ||29||

vihitāñjalir ekānte sthito bhakti-bharānvitaḥ |

sātasyopāsitaṁ jñātvā prasādaṁ ca kṛpā-nidhiḥ ||30||

uvāca kṛpayā devī tasya smaraṇa-vihvalā |

bhagavaty uvāca—

kiṁ vā dānaṁ tvayā vatsa kṛtaṁ pātrāya durlabham ||31||

iṣṭaṁ yajñena kenātra tapo vā kim anuṣṭhitam |

bhagavaty amalā bhaktiḥ kā vā prāk samupārjjitā ||32||

kiṁ vāsmin durlabhaṁ loke kiṁ vā karma śubhaṁ mahat |

prasādas tvayi yenāyaṁ prapanne ca mudā kila ||33||

gūḍhātigūḍhaś cānanya-labhyo bhagavatā kṛtaḥ |

naitādṛṅ-martya-lokānāṁ na ca bhū-tala-vāsinām ||34||

svargināṁ devatādīnāṁ tapasvīśvara-yoginām |

bhaktānāṁ naiva sarveṣāṁ naiva naiva ca naiva ca ||35||

prasādas tu kṛto vatsa tava viśvātmanā yathā |

tad ehi bhaja buddhvaiva kula-kuṇḍaṁ saro mama ||36||

sarva-kāma-pradā devī tv anayā saha gamyatām |

tatra iva vidhivat snātvā drutam āgamyatām i ha ||37||

tadaiva tatra gatvā sa snātvā pārthas tathā gataḥ |

āgataṁ taṁ kṛta-snānaṁ nyāsa-mudrārpaṇādikam ||38||

kārayitvā tato devyā tasya vai dakṣiṇa-śrutau |

sadyaḥ siddhi-karī bālā vidyā-nigaditā parā ||39||

ha-kārārdha-parādvīpā dvitīyā viśva-bhūṣitā |

anuṣṭhānaṁ ca pūjāṁ ca japan ca lakṣa-saṅkhyakam ||40||

korakaiḥ kara-vīrāṇāṁ prayogaṁ ca yathā-tatham |

nirvartya tam uvācedaṁ kṛpayā parameśvarī ||41||

anenaiva vidhānena kriyatāṁ mad-upāsanam |

tato mayi prasannāyāṁ tavānugraha-kāraṇāt ||42||

tatas tu tatra paryanteṣv adhikāro bhaviṣyati |

ity ayaṁ niyamaḥ pūrvaṁ svayaṁ bhagavatā kṛtaḥ ||43||

śrutvaivam arjunas tena varmaṇā tāṁ samarcayat |

tataḥ pūjāṁ japan caiva kṛtvā devī prasāditā ||44||

kṛtvā tataḥ śubhaṁ homaṁ snānaṁ ca vidhinā tataḥ |

kṛta-kṛtyam ivātmānaṁ prāpta-prāya-manoratham ||45||

kara-sthāṁ sarva-siddhiṁ ca sa pārthaḥ samamanyata |

asminn avasare devī tam āgatya smitānanā ||46||

uvāca gaccha vatsa tvam adhunā tad-gṛhāntare |

tataḥ sa-sambhramaḥ pārthaḥ samutthāya mudānvitaḥ ||47||

asaṅkhya-harṣa-pūrṇātmā daṇḍavat tāṁ nanāma ha |

ājñapta-stutayā sārdhaṁ devīva yasya yārjunaḥ ||48||

gato rādhā-pati-sthānaṁ yat siddhair apy agocaram |

tataś ca saupādiṣṭo golokād uparisthitam ||49||

sthiraṁ vāyu-dhṛtaṁ nityaṁ satyaṁ sarva-sukhāspadam |

nityaṁ vṛndāvanaṁ nāma nitya-rāsa-mahotsavam ||50||

apaśyat paramaṁ guhyaṁ pūrṇa-prema-rasātmakam |

tasyā hi vacanād eva locanair vīkṣya tad-rahaḥ ||51||

vivaśaḥ patitas tatra vivṛddha-prema-vihvalaḥ |

tataḥ kṛcchrāl labdha-saṁjño dorbhyāṁ utthāpitas tayā ||52||

sāntvanā-vacanais tasyāḥ kathañcit sthairyam āgataḥ |

tatas tapaḥ kim anyan me kartavyaṁ vidyate vada ||53||

iti tad-darśanotkaṇṭhā-bhareṇa taralo'bhavat |

tatas tayā kare tasya dhṛtvā tat-pada-dakṣiṇe ||54||

pratipede sudeśena gatvā coktam idaṁ vacaḥ |

snānāyaitac chubhaṁ pārtha viśatvaṁ jala-vistaram ||55||

sahasra-dala-padma-stha-saṁsthānaṁ madhya-korakam |

catuḥ-saraś catur-dhāram āścarya-kula-saṅkulam ||56||

asyāntare praviśyātha viśeṣam iha paśyasi |

etasya dakṣiṇe deśa eṣa cātra sarovaraḥ ||57||

madhu-mādhvīka-pānaṁ yan nāmnā malaya-nirjharaḥ |

etac ca phullam udyānaṁ vasante madanotsavam ||58||

kurute yatra govindo vasanta-kusumocitam |

yatrāvatāraṁ kṛṣṇasya stuvanty eva divā-niśam ||59||

bhaved yat smaraṇād eva muneḥ svānte smarāṅkuraḥ |

tato 'smin sarasi snātvā gatvā pūrva-saras-taṭam ||60||

upaspṛśya jalaṁ tasya sādhayasva manoratham |

tatas tad-vacanaṁ śrutvā tasmin sarasi taj-jale ||61||

kalhāra-kumudāmbhoja-rakta-nīlotpala-cyutaiḥ |

parāgai rañjite mañju-vāsite madhu-bindubhiḥ ||62||

tundile kalahaṁsādi-nādair āndolite tataḥ |

ratnābaddha-catus-tīre mandānila-taraṅgite ||63||

magne jalāntaḥ pārthe tu tatra ivāntardadhe'tha sā |

utthāya parito vīkṣya sambhrāntā cāru-hāsinī ||64||

sadyaḥ śuddha-svarṇa-raśmi-gaura-kānta-tanū-latām |

sphurat-kiśora-varṣīyāṁ śāradendu-nibhānanām ||65||

sunīla-kuṭila-snigdha-vilasad-ratna-kuntalām |

sindūra-bindu-kiraṇa-projjvalālaka-paṭṭikām ||66||

unmīlad-bhrū-latā-bhaṅgi-jita-smara-śarāsanām |

ghana-śyāmala-sal-lola-khelal-locana-khañjanām ||67||

maṇiṁ kuṇḍala-tejoṁśu-visphurad-gaṇḍa-maṇḍalām |

mṛṇāla-komala-bhrājad-āścarya-bhuja-vallarīm ||68||

śarad-amburuhāṁ sarva-śrī-caura-pāṇi-pallavām |

vidagdha-racita-svarṇa-kaṭi-sūtra-kṛtāntarām ||69||

kūjat-kāñcī-kalāpānta-vibhrājaj-jaghana-sthalām |

bhrājad-dukūla-saṁvīta-nitamboru-sumandirām ||70||

śiñjāna-maṇi-mañjīra-sucāru-pada-paṅkajām |

sphurad-vividha-kandarpa-kalā-kauśala-śālinīm ||71||

sarva-lakṣaṇa-sampannāṁ sarvābharaṇa-bhūṣitām |

āścarya-lalanā-śreṣṭhām ātmānaṁ sa vyalokayat ||72||

visasmāra ca yat kiñcit paurvadehikam eva ca |

māyayā gopikā-prāṇa-nāthasya tad-anantaram ||73||

iti kartavyatā-mūḍhā tasthau tatra suvismitā |

atrāntare'mbare dhīra-dhvanir ākasmiko'bhavat ||74||

anenaiva pathā subhru gaccha pūrva-sarovaram |

upaspṛśya jalaṁ tasya sādhaya sva-manoratham ||75||

tatra santi hi sakhyas te mā sīda vara-varṇini |

tā hi sampādayiṣyanti tatraiva varam īpsitam ||76||

iti daivīṁ giraṁ śrutvā gatvā pūrva-saro'tha sā |

nānā-pūrva-pravāhaṁ ca nānā-pakṣi-samākulam ||77||

sphurat-kairava-kahlāra-kamalendīvarādibhiḥ |

bhrājitaṁ padma-rāgaiś ca padma-sopānasat-taṭam ||78||

vividhaiḥ kusumoddāmair mañju-kuñja-latā-drumaiḥ |

virājita-catus-tīram upaspṛśya sthitā kṣaṇam ||79||

tatrāntare kvaṇat-kāñcī-mañju-mañjīra-rañjitam |

kiṅkiṇīnāṁ jhaṇat-kāraṁ śuśrāvotkarṇa-sampuṭe ||80||

tataś ca pramadā-vṛndam āścarya-yuta-yauvanam |

āścaryālaṅkṛti-nyāsam āścaryākṛti-bhāṣitam ||81||

adbhutāṅgam apūrvaṁ sā pṛthag āścarya-vibhramam |

citra-sambhāṣaṇaṁ citra-hasitāloka-nādikam ||82||

madhurādbhuta-lāvaṇyaṁ sarva-mādhurya-sevitam |

cil-lāvaṇya-gatānaṁ tam āścaryākula-sundaram ||83||

āścarya-snigdha-saundaryam āścaryānugrahādikam |

sarvāścarya-samudayam āścaryāloka-nādikam ||84||

dṛṣṭvā tat-paramāścaryaṁ cintayantī hṛdā kiyat |

pādāṅguṣṭhenālikhantī bhuvaṁ namrānanā sthitā ||85||

tatas tāsāṁ sambhramo'bhūd dṛṣṭīnāṁ ca parasparam |

keyaṁ madīya-jātīyā cireṇānasta-kautukā ||86||

iti sarvāḥ samālokya jñātavyeyam iti kṣaṇam |

āmantrya mantraṇābhijñāḥ kautukād draṣṭum āgatāḥ ||87||

āgatya tāsām ekātha nāmnā priyamudā matā |

girā madhurayā prītyā tām uvāca manasvinī ||88||

priyamudovāca—

kāsi tvaṁ kasya kanyāsi kasya tvaṁ prāṇa-vallabhā |

jātā kutrāsi kenāsminn ānītā vāgatā svayam ||89||

etac ca sarvam asmākaṁ kathyatāṁ cintayā kim u |

sthāne'smin paramānande kasyāpi duḥkham asti kim ||90||

iti pṛṣṭā tayā sā tu vinayāvanatiṁ gatā |

uvāca susvaraṁ tāsāṁ mohayantī manāṁsi ca ||91||

arjuna uvāca—

kā vāsmi kasya kanyā vā prajātā kasya vallabhā |

ānītā kena vā cātra kiṁ vātha svayam āgatā ||92||

etat kiñcin na jānāmi devī jānātu tat punaḥ |

kathitaṁ śrūyatāṁ tan me mad-vākye pratyayo yadi ||93||

asyaiva dakṣiṇe pārśve ekam asti sarovaram |

tatrāhaṁ snātum āyātā jātā tatraiva saṁsthitā ||94||

viṣamotkaṇṭhitā paścāt paśyantī parito diśam |

ekam ākāśa-sambhūtaṁ dhvanim aśrauṣam adbhutam ||95||

anenaiva pathā subhru gaccha pūrva-sarovaram |

upaspṛśya jalaṁ tasya sādhaya sva-manoratham ||96||

tatra santi hi sakhyas te mā sīda vara-varṇini |

tā hi sampādayiṣyanti tatra te varam īpsitam ||97||

ity ākarṇya vacas tasya tasmād atra samāgatā |

viṣāda-harṣa-pūrṇātmā cintākula-samākulā ||98||

āgatāsya jalaṁ spṛṣṭvā nānā-vidha-śubha-dhvanim |

aśrauṣaṁ ca tataḥ paścād apaśyaṁ bhavatīḥ parāḥ ||99||

etan mātraṁ vijānāmi kāyena manasā girā |

etad eva mayā devyaḥ kathitaṁ yadi rocate ||100||

kā yūyaṁ tanujāḥ keṣāṁ kva jātāḥ kasya vallabhāḥ |

tac chrutvā vacanaṁ tasyāḥ sā vai priyam udābravīt ||101||

astv evaṁ prāṇa-sakhyaḥ sma tasyaiva ca vayaṁ śubhe |

vṛndāvana-kalānātha-vihāra-dārikāḥ sukham ||102||

tā ātma-muditās tena vraja-bālā ihāgatāḥ |

etāḥ śruti-gaṇāḥ khyātā etāś ca munayas tathā ||103||

vayaṁ ballavabālāhikathitāstesvarūpataḥ |

atra rādhā-pater aṅgāt pūrvā yāḥ preyasītamāḥ ||104||

nityānitya-vihāriṇyo nitya-keli-bhuvaś-carāḥ |

eṣā pūrṇa-rasā devī eṣā ca rasa-mantharā ||105||

eṣā rasālayā nāma eṣā ca rasavallarī |

rasa-pīyūṣa-dhāreyam eṣā rasa-taraṅgiṇī ||106||

rasa-kallolinī caiṣā iyaṁ ca rasa-vāpikā |

anaṅgasenā eṣaiva iyaṁ cānaṅga-mālinī ||107||

madayantī iyaṁ bālā eṣā ca rasa-vihvalā |

iyaṁ ca lalitā nāma iyaṁ lalita-yauvanā ||108||

anaṅga-kusumā caiṣā iyaṁ madana-mañjarī |

eṣā kalāvatī-nāma iyaṁ ratikalā smṛtā ||109||

iyaṁ kāmakalā-nāma iyaṁ hi kāmadāyinī |

ratilolā iyaṁ bālā iyaṁ bālā ratotsukā ||110||

eṣā carati sarvasva-rati-cintāmaṇis tv asau |

nityānandāḥ kāścid etā nitya-prema-rasa-pradāḥ ||111||

ataḥ paraṁ śruti-gaṇās tāsāṁ kāścid imāḥ śṛṇu |

udgītaiṣā sugīteyaṁ kalagītā tv iyaṁ priyā ||112||

eṣā kalasurākhyātā bāleyaṁ kalakaṇṭhikā |

vipañcīyaṁ kramapadā eṣā bahuhutā matā ||113||

eṣā bahuprayogeyaṁ khyātā bahukalābalā |

iyaṁ kalāvatī khyātā matā caiṣā kriyāvatī ||114||

ataḥ paraṁ muni-gaṇās tāsāṁ katipayā iha |

iyam ugratapā nāma eṣā bahuguṇā smṛtā ||115||

eṣā priyavratā nāma suvratā ca iyaṁ matā |

surekheyaṁ matā bālā suparveyaṁ bahupradā ||116||

ratna-rekhā tv iyaṁ khyātā maṇigrīvā tv asau matā |

suparṇā ceyam ākalpā sukalpā ratna-mālikā ||117||

iyaṁ saudāminī subhrūr iyaṁ ca kāmadāyinī |

eṣā ca bhogadā khyātā iyaṁ viśvamatā satī ||118||

eṣā ca dhāriṇī dhātrī sumedhā kāntir apy asau |

aparṇeyaṁ suparṇaiṣā mataiṣā ca sulakṣaṇā ||119||

sudatīyaṁ guṇavatī caiṣā saukalinī matā |

eṣā sulocanā khyātā iyaṁ ca sumanāḥ smṛtā ||120||

aśrutā ca suśīlā ca rati-sukha-pradāyinī |

ataḥ paraṁ gopa-bālā vayam atrāgatās tu yāḥ ||121||

tāsāṁ ca paricīyantāṁ kāścid amburuhānane |

asau candrāvalī caiṣā candrikeyaṁ śubhā matā ||122||

eṣā candrāvalī candrarekheyaṁ candrikāpy asau |

eṣā khyātā candramālā matā candrālikā tv iyam ||123||

eṣā candraprabhācandrakaleyamabalāsmṛtā |

eṣā varṇāvalī varṇamāleyaṁ maṇimālikā ||124||

varṇaprabhā samākhyātā suprabheyaṁ maṇiprabhā |

iyaṁ hārāvalī tārāmālinīyaṁ śubhā matā ||125||

mālatīyam iyaṁ yūthī vāsantī navamallikā |

mallīyaṁ navamallīyam asau śephālikā matā ||126||

saugandhikeyaṁ kastūrī padminīyaṁ kumudvatī |

eṣaiva hi rasollāsā citravṛndā samā tv iyam ||127||

rambheyam urvaśī caiṣā surekhā svarṇarekhikā |

eṣā kāñcanamāleyaṁ satyasantatikāparā ||128||

etāḥ parikṛtāḥ sarvāḥ pariceyāḥ parā api |

sahitāsmābhir etābhir vihariṣyasi bhāmini ||129||

ehi pūrva-saras-tīre tatra tvāṁ vidhivat sakhi |

snāpayitvātha dāsyāmi mantraṁ siddhi-pradāyakam ||130||

iti tāṁ sahasā nītvā snāpayitvā vidhānataḥ |

vṛndāvana-kalānātha-preyasyā mantram uttamam ||131||

grāhayāmāsa saṅkṣepād dīkṣā-vidhi-puraḥsaram |

paraṁ varuṇa-bījasya vahni-bīja-puraskṛtam ||132||

caturtha-svara-saṁyuktaṁ nāda-bindu-vibhūṣitam |

puṭitaṁ praṇavābhyāṁ ca trailokye cātidurlabham ||133||

mantra-grahaṇa-mātreṇa siddhiḥ sarvā prajāyate |

puraścaryā-vidhir dhyānaṁ homa-saṅkhyā-japasya ca ||134||

tapta-kāñcana-gaurāṅgīṁ nānālaṅkāra-bhūṣitām |

āścarya-rūpa-lāvaṇyāṁ suprasannāṁ vara-pradām ||135||

kalhāraiḥ karavīrādyaiś campakaiḥ sarasīruhaiḥ |

sugandha-kusumair anyaiḥ saugandhika-samanvitaiḥ ||136||

pādyārghyācamanīyaiś ca dhūpa-dīpair manoharaiḥ |

naivedyair vividhair divyaiḥ sakhī-vṛndāhṛtair mudā ||137||

sampūjya vidhivad devīṁ japtvā lakṣa-manuṁ tataḥ |

hutvā ca vidhinā stutvā praṇamya daṇḍavad bhuvi ||138||

tataḥ sā saṁstutā devī nimeṣa-rahitāntarā |

parikalpya nijāṁ chāyāṁ māyayātma-samīhayā ||139||

pārśve'tha preyasīṁ tatra sthāpayitvā balād iva |

sakhībhir āvṛtā hṛṣṭā śuddhaiḥ pūjā-japādibhiḥ ||140||

stavair bhaktyā praṇāmaiś ca kṛpayāvirabhūt tadā |

hema-campaka-varṇābhā vicitrābharaṇojjvalā ||141||

aṅga-pratyaṅga-lāvaṇya-lālitya-madhurākṛtiḥ |

niṣkalaṅka-śarat-pūrṇa-kalā-nātha-śubhānanā ||142||

snigdha-mugdha-smitāloka-jagat-traya-manoharā |

nijayāprabhayātyantaṁ dyotayantī diśo daśa ||143||

abravīd atha sā devī varadā bhakta-vatsalā |

devy uvāca—

mat-sakhīnāṁ vacaḥ satyaṁ tena tvaṁ me priyā sakhī ||144||

samuttiṣṭha samāgaccha kāmaṁ te sādhayāmy aham |

arjunī sā vaco devyāḥ śrutvā cātma-manīṣitam ||145||

pulakāṅkura-mugdhāṅgī bāṣpākula-vilocanā |

papāta caraṇe devyāḥ punaś ca prema-vihvalā ||146||

tataḥ priyaṁ-vadāṁ devīṁ samuvāca sakhīm imām |

pāṇau gṛhītvā mat-saṅge samāśvāsya samānaya ||147||

tataḥ priyaṁ-vadā devyā ājñayā jāta-sambhramā |

tāṁ tathaiva samādāya saṅge devy ājagāma ha ||148||

gatvottara-saras-tīre snāpayitvā vidhānataḥ |

saṅkalpādika-pūrvaṁ tu pūjayitvā yathā-vidhi ||149||

śrī-gokula-kalānātha-mantraṁ tac ca susiddhidam |

grāhayāmāsa tāṁ devī kṛpayā hari-vallabhā ||150||

vrataṁ gokula-nāthākhyaṁ pūrvaṁ mohana-bhūṣitam |

sarva-siddhi-pradaṁ mantraṁ sarva-tantreṣu gopitam ||151||

govinderita-vijñāsau dadau bhaktim acañcalām |

dhyānaṁ ca kathitaṁ tasyai mantra-rājaṁ ca mohanam ||152||

uktaṁ ca mohane tantre smṛtir apy asya siddhidā |

nīlotpala-dala-śyāmaṁ nānālaṅkāra-bhūṣitam ||153||

koṭi-kandarpa-lāvaṇyaṁ dhyāyed rāsa-rasākulam |

priyaṁvadām uvācedaṁ rahasyaṁ pāvanecchayā ||154||

śrī-rādhikovāca—

asyā yāvad bhavet pūrṇaṁ puraścaraṇam uttamam |

tāvad dhi pālayaināṁ tvaṁ sāvadhānā sahālibhiḥ ||155||

ity uktvā sā yayau kṛṣṇa-pādāmburuha-sannidhim |

chāyām ātma-bhavām ātma-preyasīnāṁ nidhāya ca ||156||

tasthau tatra yathā pūrvaṁ rādhikā kṛṣṇa-vallabhā |

atra priyaṁvadādeśāt padmam aṣṭadalaṁ śubham ||157||

gorocanābhir nirmāya kuṅkumenāpi candanaiḥ |

ebhir nānā-vidhair dravyaiḥ saṁmiśraiḥ siddhi-dāyakam ||158||

likhitvā yantra-rājaṁ ca śuddhaṁ mantraṁ tam adbhutam |

kṛtvā nyāsādikaṁ pādyam arghyaṁ cāpi yathā vidhi ||159||

nānartu-sambhavaiḥ puṣpaiḥ kuṅkumair api candanaiḥ |

dhūpa-dīpaiś ca naivedyais tāmbūlair mukha-vāsanaiḥ ||160||

vāso'laṅkāra-mālyaiś ca sampūjya nanda-nandanam |

parivāraiḥ samaṁ sarvaiḥ sāyudhaṁ ca sa-vāhanam ||161||

stutvā praṇamya vidhivac cetasā smaraṇaṁ yayau |

tato bhakti-vaśo devo yaśodā-nandanaḥ prabhuḥ ||162||

smitāvalokitāpāṅga-taraṅgitatareṅgitam |

uvāca rādhikāṁ devīṁ tām ānayaihāśuca ||163||

ājñaptā caiva sā devī prasthāpya śāradāṁ sakhīm |

tām ānināya sahasā puro vā surasātmanaḥ ||164||

śrī-kṛṣṇasya purastāt sā sametya prema-vihvalā |

papāta kāñcanī bhūmau paśyantī sarvam adbhutam ||165||

kṛcchrāt kathañcid utthāya śanair unmīlya locane |

svedāmbhaḥ pulakotkampa-bhāva-bhārākulā satī ||166||

dadarśa prathamaṁ tatra sthalaṁ citraṁ manoramam |

tataḥ kalpa-tarus tatra lasan-marakata-cchadaḥ ||167||

pravāla-pallavair yuktaḥ komalo hema-daṇḍakaḥ |

sphaṭika-pravāla-mūlaś ca kāmadaḥ kāma-sampadām ||168||

prārthakābhīṣṭa-phaladas tasyādho ratna-mandiram |

ratna-siṁhāsanaṁ tatra tatrāṣṭa-dala-padmakam ||169||

śaṅkha-padma-nidhī tatra savyāpasavya-saṁsthitau |

catur-dikṣu yathā sthānaṁ sahitāḥ kāma-dhenavaḥ ||170||

parito nandanodyānaṁ malayānila-sevitam |

ṛtūnāṁ caiva sarveṣāṁ kusumānāṁ manoharaiḥ ||171||

āmodair vāsitaṁ sarvaṁ kālāguru-parājitam |

makaranda-kaṇā-vṛṣṭi-śītalaṁ sumanoharam ||172||

makaranda-rasāsvāda-mattānāṁ bhṛṅga-yoṣitām |

vṛndaśo jhaṅkṛtaiḥ śaśvac caivaṁ mukharitāntaram ||173||

kalakaṇṭhī kapotānāṁ sārikā-śuka-yoṣitām |

anyāsāṁ patrikāntānāṁ kala-nādair nināditam ||174||

nṛtyair matta-mayūrāṇām ākulaṁ smara-vardhanam |

rasāmbu-seka-saṁsṛṣṭatamāñjana-tanu-dyutim ||175||

susnigdha-nīla-kuṭila-kaṣāyāvāsi-kuntalam |

mada-matta-mayūrādya-śikhaṇḍābaddha-cūḍakam ||176||

bhṛṅga-sevita-savyopakrama-puṣpāvataṁsakam |

lolālakāli-vilasat-kapolādarśa-kāśitam ||177||

vicitra-tilakoddāma-bhāla-śobhā-virājitam |

tila-puṣpa-pataṅgeśa-cañcu-mañjula-nāsikam ||178||

cāru-bimbādharaṁ manda-smita-dīpita-manmatham |

vanya-prasūna-saṅkāśa-graiveyaka-manoharam ||179||

madonmatta-bhramad-bhṛṅgī-sahasra-kṛta-sevayā |

sura-druma-srajā rājan mugdha-pīnāṁsaka-dvayam ||180||

muktāhāra-sphurad-vakṣaḥ sthala-kaustubha-bhūṣitam |

śrīvatsa-lakṣaṇaṁ jānu-lambi-bāhu-manoharam ||181||

gambhīra-nābhi-pañcāsya-madhya-madhyātisundaram |

sujāta-druma-sad-vṛttam adūra-jānu-mañjulam ||182||

kaṅkaṇāṅgada-mañjīrair bhūṣitaṁ bhūṣaṇaiḥ paraiḥ |

pītāṁśu-kalayāviṣṭa-nitamba-ghaṭa-nāyakam ||183||

lāvaṇyair api saundarya-jita-koṭi-manobhavam |

veṇu-pravartitair gīta-rāgair api manoharaiḥ ||184||

mohayantaṁ sukhāmbhodhau majjayantaṁ jagat-trayam |

pratyaṅga-madanāveśa-dharaṁ rāsa-rasālasam ||185||

cāmaraṁ vyajanaṁ mālyaṁ gandhaṁ candanam eva ca |

tāmbūlaṁ darpaṇaṁ pāna-pātraṁ carvita-pātrakam ||186||

anyat krīḍā-bhavaṁ yad yat tat sarvaṁ ca pṛthak pṛthak |

rasālaṁ vividhaṁ yantraṁ kalayantībhir ādarāt ||187||

yathā-sthāna-niyuktābhiḥ paśyantībhis tad-iṅgitam |

tan-mukhāmbhoja-dattākṣi-cañcalābhir anukramāt ||188||

śrīmatyā rādhikā-devyā vāma-bhāge sa-sambhramam |

ārādhayantyā tāmbūlam arpayantyā śuci-smitam ||189||

samālokyārjunī yāsau madanāveśa-vihvalā |

tatas tāṁ ca tathā jñātvā hṛṣīkeśo’pi sarvavit ||190||

tasyāḥ pāṇiṁ gṛhītvaiva sarva-krīḍā vanāntare |

yathā-kāmaṁ raho reme mahā-yogeśvaro vibhuḥ ||191||

tatas tasyāḥ skandha-deśe-pradatta-bhuja-pallavaḥ |

āgatya śāradāṁ prāha paścime'smin sarovare ||192||

śīghraṁ snāpaya tanvaṅgīṁ krīḍā-śrāntāṁ mṛdu-smitām |

tatas tāṁ śāradā devī tasmin krīḍā-sarovare ||193||

snānaṁ kurvity uvācaināṁ sā ca śrāntā tathā karot |

jalābhyantaram āptāsau punar arjunatāṁ gataḥ ||194||

uttasthau yatra deveśaḥ śrīmad-vaikuṇṭha-nāyakaḥ |

dṛṣṭvā tam arjunaṁ kṛṣṇo viṣaṇṇaṁ bhagna-mānasam ||195||

māyayā pāṇinā spṛṣṭvā prakṛtaṁ vidadhe punaḥ |

śrī-kṛṣṇa uvāca—

dhanañjaya tvām āśaṁse bhavān priya-sakho mama ||196||

tvat-samo nāsti me ko'pi raho-vettā jagat-traye |

yad rahasyaṁ tvayā pṛṣṭam anubhūtaṁ ca tat punaḥ ||197||

kathyate yadi tat kasmai śapa semān tad ārjuna |

sanatkumāra uvāca—

iti prasādam āsādya śapathair jāta-nirṇayaḥ ||198||

yayau hṛṣṭa-manās tasmāt svadhāmādbhuta-saṁsmṛtiḥ |

iti te kathitaṁ sarvaṁ raho yad gocaraṁ mama ||199||

govindasya tathā cāsmai kathane śapathas tava |

īśvara uvāca—

iti śrutvā vacas tasya siddhim aupagavir gataḥ ||200||

nara-nārāyaṇāvāsaṁ vṛndāraṇyam upāvrajat |

tatrāste'dyāpi kṛṣṇasya nitya-līlā-vihāra-vit ||201||

nāradenāpi pṛṣṭo'haṁ nābravaṁ tad-rahasyakam |

prāptaṁ tathāpi tenedaṁ prakṛtitvam upetya ca ||202||

tubhyaṁ yat tu mayā proktaṁ rahasyaṁ sneha-kāraṇāt |

tan na kasmaicid ākhyeyaṁ tvayā bhadre sva-yonivat ||203||

imaṁ śrī-bhagavad-bhakta-mahimādhyāyam adbhutam |

yaḥ paṭhec chṛṇuyād vāpi sa ratiṁ vindate harau ||204||

iti śrī-padma-purāṇe pātāla-khaṇḍe

arjuny-anunayo nāma

catuḥ-saptatitamo'dhyāyaḥ

||6||

—o)0(o—

(7)

### saptamo'dhyāyaḥ

pārvaty uvāca—

vṛndāvana-rahasyaṁ ca bahudhā kathitaṁ vibho |

kena puṇya-viśeṣeṇa nāradaḥ prakṛtiṁ gataḥ ||1||

īśvara uvāca—

ekadāścarya-vṛttāntaṁ mayā jijñāsitaṁ purā |

brahmaṇā kathitaṁ guhyaṁ śrutaṁ kṛṣṇa-mukhāmbujāt ||2||

nāradaḥ pṛṣṭavān mahyaṁ tadāhaṁ prāptavān idam |

ahaṁ vaktuṁ na śaknomi tan-māhātmyaṁ kathañcana ||3||

kiṁ kurve śapanaṁ tasya smṛtvā sīdāmi mānase |

iti śrutvā mama vaco durmanāḥ so'bhavad yadā ||4||

tadā brahmāṇam āhūya aham ādiṣṭavān priye |

tvayā yat kathitaṁ mahyaṁ nāradāya vadasva tat ||5||

brahmā tadā mama vaco niśamya saha nāradaḥ |

jagāma kṛṣṇa-savidhaṁ natvāpṛcchat tad eva tu ||6||

brahmovāca—

kim idaṁ dvātriṁśad vanaṁ vṛndāraṇyaṁ viśāṁ pate |

śrotum icchāmi bhagavan yadi yogyo’smi me vada ||7||

śrī-bhagavān uvāca—

idaṁ vṛndāvanaṁ ramyaṁ mama dhāmaiva kevalam |

yatreme paśavaḥ sākṣād vṛkṣāḥ kīṭā narāmarāḥ ||8||

ye vasanti mamāntye te mṛtā yānti mamāntikam |

atra yā gopa-patnyaś ca nivasanti mamālaye ||9||

yoginyas tās tu evaṁ hi mama devāḥ parāyaṇāḥ |

pañca-yojanam evaṁ hi vanaṁ me deva-rūpakam ||10||

kālindīyaṁ suṣumnākhyā paramāmṛta-vāhinī |

yatra devāś ca bhūtāni vartante sūkṣma-rūpataḥ ||11||

sarvato vyāpakaś cāhaṁ na tyakṣyāmi vanaṁ kvacit |

āvirbhāvas tirobhāvo bhaved atra yuge yuge ||12||

tejo-mayam idaṁ sthānam adṛśyaṁ carma-cakṣuṣām |

rahasyaṁ me prabhāvaṁ ca paśya vṛndāvanaṁ yuge ||13||

brahmādīnāṁ devatānāṁ na dṛśyaṁ tat kathañcana |

īśvara uvāca—

tac chrutvā nārado natvā kṛṣṇaṁ brahmāṇam eva ca ||14||

ājagāmeha bhūrloke miśrakaṁ naimiṣaṁ vanam |

tatrāsau satkṛtaś cāpi śaunakādyair munīśvaraiḥ ||15||

pṛṣṭaś cāpy āgato brahman kutas tvam adhunā vada |

tac chrutvā nāradaḥ prāha golokād āgato'smy aham ||16||

śrutvā kṛṣṇa-mukhāmbhojād vṛndāvana-rahasyakam |

nārada uvāca—

tatra nānā-vidhāḥ praśnāḥ kṛtāś caiva punaḥ punaḥ ||17||

samastā manavas tatra yogāś caiva mayā śrutāḥ |

tān eva kathayiṣyāmi yathā praśnaṁ ca tattvataḥ ||18||

śaunakādaya ūcuḥ—

vṛndāraṇya-rahasyaṁ hi yad uktaṁ brahmaṇā tvayi |

tad asmākaṁ samācakṣva yady asmāsu kṛpā tava ||19||

nārada uvāca—

kadācit sarayū-tīre dṛṣṭo'smābhiś ca gautamaḥ |

manasvī ca mahā-duḥkhī cintākulita-cetanaḥ ||20||

māṁ dṛṣṭvā gautamo devaḥ papāta dharaṇī-tale |

uttiṣṭha vatsa vatseti tam uvācāham eva hi ||21||

kathaṁ bhavān manasvīti procyatāṁ yadi rocate |

gautama uvāca—

śrutaṁ tava mukhād eva kṛṣṇa-tattvaṁ ca tādṛśaṁ ||22||

dvārakākhyaṁ māthurākhyaṁ rahasyaṁ bahuśo mayā |

vṛndāvana-rahasyaṁ tu na śrutaṁ tvan-mukhāmbujāt ||23||

yato me manasaḥ sthairyaṁ bhaviṣyati ca sad-guro |

nārada uvāca—

idaṁ tu paramaṁ guhyaṁ rahasyātirahasyakam ||24||

purā me brahmaṇā proktaṁ tādṛg vṛndāvanodbhavam |

rahasyaṁ vada deveśa vṛndāraṇyasya me pitaḥ ||25||

iti jijñāsitaṁ śrutvā kṣaṇaṁ maunī sa cābhavat |

tato mā''ha mahā-viṣṇuṁ gaccha vatsa prabhuṁ mama ||26||

mayāpi tatra gantavyaṁ tvayā saha na saṁśayaḥ |

ity uktvā māṁ gṛhītvā ca gato viṣṇoś ca dhāmani ||27||

mahā-viṣṇau ca kathitaṁ mayoktaṁ yat tad eva hi |

tac chrutvā ca mahā-viṣṇuḥ svayambhuvam athādiśat ||28||

tvam evādeśato mahyaṁ nītvā vai nāradaṁ munim |

snānāya viniyuṅkṣvāmuṁ sarasy amṛta-saṁjñake ||29||

mahā-viṣṇu-samādiṣṭaḥ svayambhūr māṁ tathākarot |

tatrāmṛta-saraś cāhaṁ praviśya snānam ācaram ||30||

tat-kṣaṇāt tat-saraḥ pāre yoṣitāṁ savidhe'bhavam |

sarva-lakṣaṇa-sampannā yoṣid-rūpātivismitā ||31||

māṁ dṛṣṭvā tāḥ samāyāntīm apṛcchaṁś ca muhur muhuḥ |

striya ūcuḥ—

kā tvaṁ kutaḥ samāyātā kathayātma-viceṣṭitam ||32||

tāsāṁ priya-kathāṁ śrutvā mayoktaṁ tan niśāmaya |

kutaḥ ko'haṁ samāyātaḥ kathaṁ vā yoṣid-ākṛtiḥ ||33||

svapnavad dṛśyate sarvaṁ kiṁ vā mugdho’smi bhūtale |

tac chrutvā mad-vaco devī provāca madhura-svanaiḥ ||34||

vṛndā-nāmnī purī ceyaṁ kṛṣṇa-candra-priyā sadā |

ahaṁ ca lalitā devī turyātītā ca niṣkalā ||35||

ity uktvā ca mahā-devī karuṇā-sāndra-mānasā |

māṁ pratyāha punar devī samāgaccha mayā saha ||36||

anyāś ca yoṣitaḥ sarvāḥ kṛṣṇapādaparāyaṇāḥ |

tāś ca māṁ pravadanty evaṁ samāgacchānayā saha ||37||

tato'nu kṛṣṇacandrasya caturdaśākṣaro manuḥ |

kṛpayā kathitas tasyā devyāś cāpi mahātmanaḥ ||38||

tatkṣaṇād eva tat-sāmyam alabhaṁ vividhopamā |

tābhiḥ saha gatās tatra yatra kṛṣṇaḥ sanātanaḥ ||39||

kevalaṁ saccidānandaḥ svayaṁ yoṣin-mayaḥ prabhuḥ |

yoṣid-ānanda-hṛdayo dṛṣṭvā māṁ prābravīn muhuḥ ||40||

samāgaccha priye kānte bhaktyā māṁ parirambhaya |

reme varṣa-pramāṇena tatra caiva dvijottama ||41||

tadoktaṁ ramaṇeśena tāṁ devīṁ rādhikāṁ prati |

iyaṁ me prakṛtis tatra cāsīn nārada-rūpa-dhṛk ||42||

nītvāmṛta-saro ramyaṁ snānārthaṁ saṁniyojaya |

tayā me ramaṇasyānte gaditaṁ priya-bhāṣitam ||43||

ahaṁ ca lalitā devī rādhikā yā ca gīyate |

ahaṁ ca vāsudevākhyo nityaṁ kāma-kalātmakaḥ ||44||

satyaṁ yoṣit-svarūpo'haṁ yoṣic cāhaṁ sanātanī |

ahaṁ ca lalitā-devī puṁrūpā kṛṣṇa-vigrahā ||45||

āvayor antaraṁ nāsti satyaṁ satyaṁ hi nārada |

evaṁ yo vetti me tattvaṁ samayaṁ ca tathā manum ||46||

sa samācāra-saṅketaṁ lalitāvat sa me priyaḥ |

idaṁ vṛndāvanaṁ nāma rahasyaṁ mama vaigṛham ||47||

na prakāśyaṁ kadā kutra vaktavyaṁ na paśau kvacit |

tato 'nurādhikā devī māṁ nītvā tat-sarovare ||48||

sthitvā sā kṛṣṇa-candrasya caraṇānte gatā punaḥ |

tato nimajjanād eva nārado'ham upāgataḥ ||49||

vīṇā-hasto gāna-paras tad-rahasyaṁ muhur mudā |

svayambhuvaṁ namaskṛtya tatrāgāṁ viṣṇu-pārṣadam ||50||

svayambhuvā tathā dṛṣṭaṁ noktaṁ kiñcit tadā punaḥ |

iti te kathitaṁ vatsa sugopyaṁ ca mayā tvayi ||51||

tvayāpi kṛṣṇa-candrasya kevalaṁ dhāma citkalam |

gopanīyaṁ prayatnena mātur jāra iva priyam ||52||

yathā proktaṁ mayā śiṣye gautame sa-rahasyakam |

tathā bhavatsu kārtsnyena kathitaṁ cātigopitam ||53||

yatra kutra kadācit tu prakāśyaṁ muni-puṅgavāḥ |

tadā śāpo bhaved viprāḥ kṛṣṇa-candrasya niścitam ||54||

imaṁ kṛṣṇasya līlābhir yutam adhyāyam uttamam |

yaḥ paṭhec chṛṇuyād vāpi sa yāti paramaṁ padam ||55||

iti śrī-padma-purāṇe pātāla-khaṇḍe

vṛndāvana-māhātmye nāradīyānunaye

pañcasaptatitamo'dhyāyaḥ

||7||

—o)0(o—

(8)

### aṣṭamo'dhyāyaḥ

īśvara uvāca—atra śiśupālaṁ nihataṁ śrutvā dantavaktraḥ kṛṣṇena yoddhuṁ mathurām ājagāma ||1|| kṛṣṇas tu tac chrutvā ratham āruhya tena saha mathurām āyayau ||2|| atha taṁ hatvā yamunām uttīrya nanda-vrajaṁ gatvā pitarāv abhivādyāśvāsya tābhyāṁ āliṅgitaḥ sakala-gopa-vṛddhān pariṣvajya tān āśvāsya bahu-vastrābharaṇādibhis tatra-sthān sarvān santarpayāmāsa ||3|| kālindyāḥ puline ramye puṇya-vṛkṣa-samākīrṇe gopa-strībhir ahar-niśaṁ krīḍā-sukhena tri-rātraṁ tatra samuvāsa ||4|| tatra sthale nanda-gopādayaḥ sarve janāḥ putra-dāra-sahitāḥ paśu-pakṣi-mṛgādayo 'pi vāsudeva-prasādena-divya-rūpa-dharā vimāna-samārūḍhāḥ paramaṁ lokaṁ vaikuṇṭham avāpuḥ ||5||

śrī-kṛṣṇas tu nanda-gopa-vrajaukasāṁ sarveṣāṁ nirāmayaṁ svapadaṁ dattvā deva-gaṇaiḥ stūyamānaḥ śrīmatīṁ dvārāvatīṁ viveśa ||6|| tatra vasudevo grasena saṅkarṣaṇa-pradyumnāniruddhākrūrādibhiḥ pratyahaṁ sampūjitaḥ ṣoḍaśa-sahasrāṣṭādhika-mahiṣībhiś ca viśvarūpa-dharo divya-ratna-maya-latā-gṛhāntareṣu sura-taru-kusumācita-ślakṣṇatara-paryaṅkeṣu ramayāmāsa ||7||

evaṁ hitārthāya sarva-devānāṁ samasta-bhū-bhāra-vināśāya yadu-vaṁśe'vatīrya sakala-rākṣasa-vināśaṁ kṛta-mahāntam urvībhāraṁ nāśayitvā nanda-vraja-dvārikā-vāsinaḥ sthāvara-jaṅgamān bhava-bandhanān mocayitvā -parameśāśvate yogi-dhyeye ramye dhāmni saṁsthāpya nityaṁ divya-mahiṣyādibhiḥ saṁsevyamāno

vāsudevo'khileṣūvāca ||8|| asīda-vyākṛtaṁ brahma karakā-ghṛtayor iva |

prakṛti-stho guṇān mukto dravībhūtvā divaṁ gataḥ ||9||

|| iti śrī-padma-purāṇe pātāla-khaṇḍe vṛndāvana-mahātmye pārvatī-

śiva-saṁvāde ṣaṭsaptatitamo'dhyāyaḥ

||8||

—o)0(o—

(9)

### navamo'dhyāyaḥ

pārvaty uvāca—

vistareṇa samācakṣva nāmārtha-pada-gauravam |

īśvarasya svarūpaṁ ca tat-sthānānāṁ vibhūtayaḥ ||1||

tad viṣṇoḥ paramaṁ dhāma vyūha-bhedās tathā hareḥ |

nirvāṇākhyāhi tattvena mama sarvaṁ sureśvara ||2||

īśvara uvāca—

sāre vṛndāvane kṛṣṇaṁ gopī-koṭibhir āvṛtam |

tatra gaṅgā parā śaktis tat-stham ānanda-kānanam ||3||

nānā-sukusumāmoda-samīra-surabhī-kṛtam |

kalinda-tanayā-divya-taraṅga-rāga-śītalam ||4||

sanakādyair bhāgavataiḥ saṁsṛṣṭaṁ muni-puṅgavaiḥ |

āhlādi-madhurārāvair go-vṛndair abhimaṇḍitam ||5||

ramya-srag-bhūṣaṇopetair nṛtyadbhir bālakair vṛtam |

tatra śrīmān kalpa-tarur jāmbūnada-paricchadaḥ ||6||

nānā-ratna-pravālāḍhyo nānā-maṇi-phalojjvalaḥ |

tasya mūle ratna-vedī ratna-dīdhiti-dīpitā ||7||

tatra trayī-mayaṁ ratna-siṁhāsanam anuttamam |

tatrāsīnaṁ jagannāthaṁ triguṇātītam avyayam ||8||

koṭi-candra-pratīkāśaṁ koṭi-bhāskara-bhāsvaram |

koṭi-kandarpa-lāvaṇyaṁ bhāsayantaṁ diśo daśa ||9||

tri-netraṁ dvi-bhujaṁ gauraṁ tapta-jāmbūnada-prabham |

śliṣyamāṇam aṅganābhiḥ sadā mānaṁ ca sarvaśaḥ ||10||

brahmādyaiḥ sanakādyaiś ca dhyeyaṁ bhakta-vaśīkṛtam |

sadā ghūrṇita-netrābhir nṛtyantībhir mahotsavaiḥ ||11||

cumbantībhir hasantībhiḥ śliṣyantībhir muhur muhuḥ |

avāpta-gopī-dehābhiḥ śrutibhiḥ koṭi-koṭibhiḥ ||12||

tat-pādāmbuja-mādhvīka-cittābhiḥ parito vṛtam |

tāsāṁ tu madhye yā devī tapta-cāmīkara-prabhā ||13||

dyotamānā diśaḥ sarvāḥ kurvatī vidyud-ujjvalāḥ |

pradhānaṁ yā bhagavatī yayā sarvam idaṁ tatam ||14||

sṛṣṭi-sthity-anta-rūpā yā vidyāvidyā-trayī parā |

svarūpa-śakti-rupā ca māyā-rūpā ca cinmayī ||15||

brahma-viṣṇu-śivādīnāṁ deha-kāraṇa-kāraṇam |

carācaraṁ jagat sarvaṁ yan māyā-parirambhitam ||16||

vṛndāvaneśvarī nāmnā rādhā dhātrānukāraṇāt |

tām āliṅgya vasantaṁ taṁ mudā vṛndāvaneśvaram ||17||

anyonya-cumbanāśleṣa-madāveśa-vighūrṇitam |

dhyāyed evaṁ kṛṣṇa-devaṁ sa ca siddhim avāpnuyāt ||18||

mantra-rājam imaṁ guhyaṁ tasya mantraṁ ca mantra-vit |

yo japec chṛṇuyād vāpi sa mahātmā sudurlabhaḥ ||19||

rā indhakā citrarekhā ca candrā madanasundarī |

śrī-priyā śrī-madhumatī śaśirekhā haripriyā ||20||

suvarṇa-śobhā saṁmohā prema-romāñca-rājitā |

vaivarṇya-sveda-saṁyuktā bhāvāsaktā priyaṁvadā ||21||

suvarṇa-mālinī śāntā surāsa-rasikā tathā |

sarva-strī-jīvanā dīna-vatsalā vimalāśayā ||22||

nipīta-nāma-pīyūṣā sā rādhā parikīrtitā |

sudīrgha-smita-saṁyuktā tapta-cāmīkara-prabhā ||23||

mūrcchat-prema-nadī rādhā varaṇālocanāñjanā |

māyā-mātsarya-saṁyuktā dāna-sāmrājya-jīvanā ||24||

suratotsava-saṅgrāmā citrarekhā prakīrtitā |

gaurāṅgī nātidīrghā ca sadā vādana-tat-parā ||25||

dainyānurāga-naṭanā mūrcchā-romāñca-vihvalā |

hari-dakṣiṇa-pārśva-sthā sarva-mantra-priyā tathā ||26||

anaṅga-lobha-mādhuryā candrā sā parikīrtitā |

sa-līla-manthara-gatir mañju-mudrita-locanā ||27||

prema-dhārojjvalākīrṇā dalitāñjana-śobhanā |

kṛṣṇānurāga-rasikā rāsa-dhvani-samutsukā ||28||

ahaṅkāra-samāyuktā mukha-nindita-candramāḥ |

madhurālāpa-caturā jitendriya-śiromaṇiḥ ||29||

sundara-smita-saṁyuktā sā vai madana-sundarī |

vivikta-rāsa-rasikā śyāmāśyāma-manoharā ||30||

premṇā prema-kaṭākṣeṇa hareś citta-vimohanī |

jitendriyā jita-krodhā sā priyā parikīrtitā ||31||

sutapta-svarṇa-gaurāṅgī līlā-gamana-sundarī |

smarottha-prema-romāñca-vaicitra-madhurākṛtiḥ ||32||

sundara-smita-saṁyukta-mukha-nindita-candramāḥ |

madhurālāpa-caturā jitendriya-śiromaṇiḥ ||33||

kīrtitā sā madhumatī prema-sādhana-tat-parā |

saṁmoha-jvara-romāñca-prema-dhārā-samanvitā ||34||

dāna-dhūli-vinodā ca rāsa-dhvani mahā-naṭī |

śaśirekhā ca vijñeyā gopāla-preyasī sadā ||35||

kṛṣṇātmā sottamā śyāmā madhu-piṅgala-locanā |

tat-pāda-prema-saṁmohāt kvacit pulaka-cumbitā ||36||

śiva-kuṇḍe śivānandā nandinī dehikā-taṭe |

rukmiṇī dvāravatyāṁ tu rādhā vṛndāvane vane ||37||

devakī mathurāyāṁ tu jātā me parameśvarī |

candra-kūṭe tathā sītā vindhye vindhya-nivāsinī ||38||

vārāṇasyāṁ viśālākṣī vimalā puruṣottame |

vṛndāvanādhipatyaṁ ca dattaṁ tasyai prasīdatā ||39||

kṛṣṇenānyatra devī tu rādhā vṛndāvane vane |

nityānanda-tanuḥ śaurir yo'śarīrīti bhāṣyate ||40||

vāyv-agni-nāka-bhūmīnām aṅgādhiṣṭhita-devatā |

nirūpyate brahmaṇo’pi tathā govinda-vigrahaḥ ||41||

sendriyo’pi yathā sūryas tejasā nopalakṣyate |

tathā kānti-yutaḥ kṛṣṇaḥ kālaṁ mohayati dhruvam ||42||

na tasya prākṛtī mūrtir medo-māṁsāsthi-sambhavā |

yogī caiveśvaraś cānyaḥ sarvātmā nitya-vigrahaḥ ||43||

kāṭhinyaṁ deva-yogena karakāghṛtayor iva |

kṛṣṇasyāmita-tattvasya pāda-pṛṣṭhaṁ na devatā ||44||

vṛndāvana-rajo vṛnde tatra syur viṣṇu-koṭayaḥ |

ānanda-kiraṇe vṛnda-vyāpta-viśva-kalā-nidhiḥ ||45||

guṇātmatātmani yathā jīvās tat-kiraṇāṅgakāḥ |

bhuja-dvaya-vṛtaḥ kṛṣṇo na kadācic catur-bhujaḥ ||46||

gopyaikayā vṛtas tatra parikrīḍati sarvadā |

govinda eva puruṣo brahmādyāḥ striya eva ca ||47||

tata eva svabhāvo’yaṁ prakṛter bhāva īśvaraḥ |

puruṣaḥ prakṛtiś cādyau rādhā-vṛndāvaneśvarau ||48||

prakṛter vikṛtaṁ sarvaṁ vinā vṛndāvaneśvaram ||49||

samudbhavenaiva samudbhaved idaṁ

bhedaṁ gataṁ tasya vināśato hi |

svarṇasya nāśo na hi vidyate tathā

matsyādi-nāśe'pi na kṛṣṇa-vicyutiḥ ||50||

triguṇādi-prapañco'yaṁ vṛndāvana-vihāriṇaḥ |

ūrmīvābdhes-taraṅgasya yathābdhir naiva jāyate ||51||

na rādhikā samā nārī na kṛṣṇa-sadṛśaḥ pumān |

vayaḥ paraṁ na kaiśorāt svabhāvaḥ prakṛteḥ paraḥ ||52||

dhyeyaṁ kaiśorakaṁ dhyeyaṁ vanaṁ vṛndāvanaṁ vanam |

śyāmam eva paraṁ rūpam ādir eva paro rasaḥ ||53||

bālyaṁ pañcama-varṣāntaṁ paugaṇḍaṁ daśamāvadhi |

aṣṭa-pañcaka-kaiśoraṁ sīmā-pañcadaśāvadhi ||54||

yauvanodbhinna-kaiśoraṁ nava-yauvanam ucyate |

tad-vayas tasya sarvasvaṁ prapañcam itarad-vayaḥ ||55||

bālya-paugaṇḍa-kaiśoraṁ vayo vande manoharam |

bāla-gopāla-gopālaṁ smara-gopāla-rūpiṇam ||56||

vande madana-gopālaṁ kaiśorākāram adbhutam |

yam āhur yauvanodbhinna-śrīman-madana-mohanam ||57||

akhaṇḍātula-pīyūṣa-rasānanda-mahārṇavam |

jayati śrīpater gūḍhaṁ vapuḥ kaiśora-rūpiṇaḥ ||58||

ekam apy avyayaṁ pūrvaṁ ballavī-vṛnda-madhyagam |

dhyāna-gamyaṁ prapaśyanti ruci-bhedāt pṛthag-dhiyaḥ ||59||

yan nakhendu-rucir brahma dhyeyaṁ brahmādibhiḥ suraiḥ |

guṇa-trayam atītaṁ taṁ vande vṛndāvaneśvaram ||60||

vṛndāvana-parityāgo govindasya na vidyate |

anyatra yad vapus tat tukṛtrimaṁ tan na saṁśayaḥ ||61||

sulabhaṁ vraja-nārīṇāṁ durlabhaṁ tan mumukṣuṇām |

taṁ bhaje nanda-sūnuṁ yan-nakha-tejaḥ paraṁ manuḥ ||62||

pārvaty uvāca—

bhukti-mukti-spṛhā yāvat piśācī hṛdi vartate |

tāvat prema-sukhasyātra katham abhyudayo bhavet ||63||

īśvara uvāca—

sādhu pṛṣṭaṁ tvayā bhadre yan me manasi vartate |

tat sarvaṁ kathayiṣyāmi sāvadhānā niśāmaya ||64||

smṛtvā guṇān smaran nāma gānaṁ vāmana-rañjanam |

bodhayaty ātmanātmānaṁ satataṁ premṇi līyate ||65||

iti śrī-padma-purāṇe pātāla-khaṇḍe vṛndāvana-māhātmye

pārvatī-śiva-saṁvāde śrī-kṛṣṇa-rūpa-varṇanaṁ nāma

saptasaptatitamo'dhyāyaḥ

||9||

—o)0(o—

(10)

### daśamo'dhyāyaḥ

pārvaty uvāca—

vaiṣṇavānāṁ ca yad dharmaṁ sarvaṁ tathyaṁ ca me vada |

yat kṛtvā mānavāḥ sarve bhavāmbhodhiṁ taranti hi ||1||

īśvara uvāca—

atha dvādaśadhā śuddhir vaiṣṇavānām ihocyate |

gṛhopalepanaṁ caiva tathā nu gamanaṁ hareḥ ||2||

bhaktyā pradakṣiṇā caiva pādayoḥ śodhanaṁ punaḥ |

pūjārthaṁ patra-puṣpāṇāṁ bhaktyaivottolanaṁ hareḥ ||3||

karayoḥ sarva-śuddhīnām iyaṁ śuddhir viśiṣyate |

tan-nāma-kīrtanaṁ caiva guṇānām api kīrtanam ||4||

bhaktyā śrī-kṛṣṇa-devasya vacasaḥ śuddhir iṣyate |

tat-kathā-śravaṇaṁ caiva tasyotsava-nirīkṣaṇam ||5||

śrotrayor netrayoś caiva śuddhiḥ samyag ihocyate |

pādodakaṁ ca nirmālyaṁ mālānām api dhāraṇam ||6||

ucyate śirasaḥ śuddhiḥ praṇatasya hareḥ puraḥ |

āghrāṇaṁ tasya puṣpāder nirmālyasya tathā priye ||7||

viśuddhiḥ syād antarasya ghrāṇasyāpi vidhīyate |

yatra puṣpādikaṁ yac ca kṛṣṇa-pāda-yugārpitam ||8||

tad ekaṁ pāvanaṁ loke tad dhi sarvaṁ viśodhayet |

pūjā ca pañcadhā proktā tāsāṁ bhedaṁ śṛṇuṣva me ||9||

abhigamanam upādānaṁ yogaḥ svādhyāya eva ca |

ijyā-pañca-prakārārcā krameṇa kathayāmi te ||10||

tattvābhigamanaṁ nāma devatā-sthāna-mārjanam |

upale pañca-nirmālya-dūrīkaraṇam eva ca ||11||

upādānaṁ nāma gandha-puṣpādi-cayanaṁ tathā |

yogo nāma sva-devasya svātmanaivātma-bhāvanā ||12||

svādhyāyo nāma mantrārthānusandhā-pūrvako japaḥ |

sūkta-stotrādi-pāṭhaś ca hareḥ saṅkīrtanaṁ tathā ||13||

tattvādi-śāstrābhyāsaś ca svādhyāyaḥ parikīrtitaḥ |

ijyā nāma sva-devasya pūjanaṁ ca yathārthataḥ ||14||

iti pañca-prakārārcā kathitā tava suvrate |

sārṣṭi-sāmīpya-sālokya-sāyujya-sārūpya-dā kramāt ||15||

prasaṅgāt kathayiṣyāmi śālagrāma-śilārcanam |

keśavādeś caturbāhor dakṣiṇordhva-kara-kramāt ||16||

śaṅkha-cakra-gadā-padmī keśavākhyo gadādharaḥ |

nārāyaṇaḥ padma-gadā-cakra-aṅkhāyudhaiḥ kramāt ||17||

mādhavaś cakra-śaṅkhābhyāṁ padmena gadayā bhavet |

gadābja-śaṅkha-cakrī ca govindākhyo gadādharaḥ ||18||

padma-śaṅkhāri-gadine viṣṇu-rūpāya te namaḥ |

sa-śaṅkhābja-gadā-cakra-madhusūdana-mūrtaye ||19||

namo gadāri-śaṅkhābja-yukta-trivikramāya ca |

sāri-kaumodakī-padma-śaṅkha-vāmana-mūrtaye ||20||

cakrābja-śaṅkha-gadine namaḥ śrīdhara-mūrtaye |

hṛṣīkeśa-sārigadā-śaṅkha-padmin namo’stu te ||21||

sābja-śaṅkha-gadā-cakra-padmanābhasva-mūrtaye |

dāmodaraśaṅkha-gadā-cakra-padmin namo’stu te ||22||

śaṅkhābja-cakra-gadine namaḥ saṅkarṣaṇāya ca |

sāri-śaṅkha-gadābjāya vāsudeva namo’stu te ||23||

śaṅkha-cakra-gadābjāya dhṛta-pradyumna-mūrtaye |

namo'niruddhāya gadā-śaṅkhābjāri-vidhāriṇe ||24||

sābja-śaṅkha-gadā-cakra-puruṣottama-mūrtaye |

namo'dhokṣaja-rūpāya gadā-śaṅkhāri-padmine ||25||

nṛsiṁha-mūrtaye padma-gadā-śaṅkhāri-dhāriṇe |

padmāri-śaṅkha-gadine namo’stv acyuta-mūrtaye ||26||

sa-gadābjāri-śaṅkhāya namaḥ śrī-kṛṣṇa-mūrtaye |

śālagrāma-śilā-dvāra gata-lagna-dvi-cakra-dhṛk ||27||

śuklābha-rekhaḥ śobhāḍhyaḥ sa devaḥ śrī-gadādharaḥ |

lagna-dvi-cakro raktābhaḥ pūrva-bhāgas tu puṣkalaḥ ||28||

saṅkarṣaṇo'tha pradyumnaḥ sūkṣma-cakras tu pītakaḥ |

sudīrgha-suṣira-cchidro hy aniruddhas tu vartulaḥ ||29||

nīlo dvāre tri-rekhaś ca atha nārāyaṇo'sitaḥ |

madhye gadākṛtī rekhā nābhi-padmaṁ mahonnatam ||30||

pṛthu-cakro nṛsiṁho yaḥ kapilo yas tribindukaḥ |

athavā pañca-bindos tu pūjanaṁ brahmacāriṇaḥ ||31||

varāhaḥ sa triliṅgo yo viṣama-dvaya-cakrakaḥ |

nīlas tri-rekhaḥ sthūlo'tha kūrma-mūrtiḥ sa bindukaḥ ||32||

kṛṣṇaḥ sa vartulāvarta-pāṇḍuro dhṛta-pṛṣṭhakaḥ |

śrīdharaḥ pañca-rekhaś ca vanamālī gadāṅkitaḥ ||33||

vāmano vartulo nāma madhya-cakraḥ sa-nīlakaḥ |

nānā-varṇān eka-mūrtināga-bhogī tv anantakaḥ ||34||

sthūlo dāmodaro nīlo madhye cakraḥ sa-nīlakaḥ |

saṅkarṣaṇa-dvārakovyād atha brahmā sulohitaḥ ||35||

sudīrgha-rekhā suṣira eka-cakrāmbujaḥ pṛthuḥ |

pṛthu-cakraḥ sthūla-chidraḥ kṛṣṇo binduś ca bindumān ||36||

hayagrīvo’ṅkuśākāraḥ pañca-rekhaḥ sa-kaustubhaḥ |

vaikuṇṭho mallavad bhāti eka-cakram ayositaḥ ||37||

matsyo dīrghāmbujākāro dīrgha-rekhaś ca pāṇḍuraḥ |

rāma-cakro dakṣa-rekho yaḥ śyāmaḥ sa trivikramaḥ ||38||

śālagrāma-dvārakāyāṁ sthitāya gadine namaḥ |

ekena lakṣito yo’vyād gadādhārī sudarśanaḥ ||39||

lakṣmī-nārāyaṇo dvābhyāṁ tribhiś caiva trivikramaḥ |

caturbhiś ca catur-vyūho vāsudevaś ca pañcabhiḥ ||40||

pradyumnaḥ ṣaḍbhir evāvyāt saṅkarṣaṇaś ca saptabhiḥ |

puruṣottamo'ṣṭabhiś ca syān nava-vyūho navo hitaḥ ||41||

daśāvatāro daśabhir aniruddho'vatād atha |

dvādaśātmā dvādaśabhir ata ūrdhvam anantakaḥ ||42||

brahmā catur-mukho daṇḍī ka-maṇḍalu-srag-unnataḥ |

maheśvaraḥ pañca-vaktro daśa-bāhur vṛṣadhvajaḥ ||43||

yathā yudhas tathā gaurī caṇḍikā ca sarasvatī |

mahā-lakṣmīr mātaraś ca padma-hasto divākaraḥ ||44||

gajāsyaś ca gaja-skandhaḥ ṣaṇmukho nekadhā gaṇāḥ |

ete sthitāḥ sthāpitāḥ syuḥ prasāde vātha pūjitāḥ ||45||

dharmārtha-kāma-mokṣā hi prāpyante puruṣeṇa ca ||46||

|| iti śrī-padma-purāṇe pātāla-khaṇḍe śālagrāma-nirṇayo

nāmāṣṭa-saptatitamo'dhyāyaḥ

||10||

—o)0(o—

(11)

### ekādaśo'dhyāyaḥ

īśvara uvāca—

śālagrāme maṇau yantre maṇḍale pratimāsu ca |

nityaṁ tu śrī-hareḥ pūjā kevale bhavanena tu ||1||

gaṇḍakyām eka-deśe tu śālagrāma-sthalaṁ mahat |

pāṣāṇaṁ tad-bhavaṁ pātu śālagrāmam iti sthitam ||2||

śālagrāma-śilā-sparśāt koṭi-janmāgha-nāśanam |

kiṁ punaḥ pūjanaṁ tatra hareḥ sāṁnidhya-kāraṇam ||3||

śālagrāmaika-yajanāc chata-liṅgī-phalaṁ labhet |

bahubhir janmabhiḥ puṇyair yadi kṛṣṇa-śilāṁ labhet ||4||

goṣpadena ca cihnena janus tena samāpyate |

ādau śilāṁ parīkṣeta snigdhāṁ śreṣṭhāṁ ca mecakām ||5||

ākṛṣṇā madhyamā proktā miśrā-miśra-phala-pradā |

sadā kāṣṭhe sthito vahnir mathanena prakāśyate ||6||

yathā tathā harir vyāpī śālagrāme pratīyate |

pratyahaṁ dvādaśa-śilāḥ śālagrāmasya yo'rcayet ||7||

dvāravatyāḥ śilā yuktāḥ sa vaikuṇṭhe mahīyate |

śālagrāma-śilāyāṁ tu gahvaraṁ lakṣate naraḥ ||8||

pitaras tasya tiṣṭhanti tṛptāḥ kalpāntakaṁ divi |

vaikuṇṭha-bhavanaṁ tatra yatra dvārāvatī-śilā ||9||

mṛto viṣṇu-puraṁ yāti tat-tīrthaṁ yojana-trayam |

japaḥ pūjā ca homaś ca sarvaṁ koṭi-guṇaṁ bhavet ||10||

manaskāma-samābhīṣṭaṁ krośa-mātraṁ na saṁśayaḥ |

kīṭako’pi mṛtiṁ yāti vaikuṇṭha-bhavanaṁ yataḥ ||11||

śālagrāma-śilāyāṁ yo mūlyam udghāṭayen naraḥ |

vikretā cānumantā ca yaḥ parīkṣānumodakaḥ ||12||

sarve te narakaṁ yānti yāvat sūryaś ca samplavaḥ |

atas tad varjayed devi cakra-krayaṇa-vikrayam ||13||

śālagrāmodbhavo devo yo devo dvārakodbhavaḥ |

ubhayoḥ saṅgamo yatra muktis tatra na saṁśayaḥ ||14||

dvārakodbhava-cakrāḍhyo bahu-cakreṇa cihnitaḥ |

cakrāsana-śilākāra-cit-svarūpo nirañjanaḥ ||15||

namo'stv oṁkāra-rūpāya sadānanda-svarūpiṇe |

śālagrāma-mahā-bhāga bhaktasyānugrahaṁ kuru ||16||

tavānugraha-kāmasya ṛṇa-grastasya me prabho |

ataḥ paraṁ pravakṣyāmi tilakasya vidhiṁ mudā ||17||

yac chrutvā mānavāḥ sarve viṣṇu-sārūpyam āpnuyuḥ |

lalāṭe keśavaṁ vidyāt kaṇṭhe śrī-puruṣottamam ||18||

nābhau nārāyaṇaṁ devaṁ vaikuṇṭhaṁ hṛdaye tathā |

dāmodaraṁ vāma-pārśve dakṣiṇe ca trivikramam ||19||

mūrdhni caiva hṛṣīkeśaṁ padmanābhaṁ ca pṛṣṭhataḥ |

karṇayor yamunāṁ gaṅgāṁ bāhvoḥ kṛṣṇaṁ hariṁ tathā ||20||

yathā sthāneṣu tuṣyanti devatā dvādasa smṛtāḥ |

dvādaśaitāni nāmāni kartavye tilake paṭhet ||21||

sarva-pāpa-viśuddhātmā viṣṇu-lokaṁ sa gacchati |

ūrdhva-puṇḍram ūrdhva-rekhaṁ lalāṭe yasya dṛśyate ||22||

cāṇḍālo’pi sa śuddhātmā pūjya eva na saṁśayaḥ |

yasyordhva-puṇḍraṁ dṛśyeta na lalāṭe narasya hi ||23||

tad-darśanaṁ na kartavyaṁ dṛṣṭvā sūryaṁ nirīkṣayet |

tri-puṇḍraṁ yasya viprasya ūrdhva-puṇḍraṁ na dṛśyate ||24||

taṁ dṛṣṭvāpy athavā spṛṣṭvā sa-cailaṁ snānam ācaret |

sāntarālaṁ prakartavyaṁ puṇḍraṁ hari-padākṛti ||25||

nirantarālaṁ yaḥ kuryād ūrdhva-puṇḍraṁ dvijādhamaḥ |

lalāṭe tasya satataṁ śunaḥ pādo na saṁśayaḥ ||26||

nāsādi-keśa-paryantam ūrdhva-puṇḍraṁ suśobhanam |

madhye chidra-samāyuktaṁ taṁ vidyād dhari-mandiram ||27||

vāma-bhāge sthito brahmā dakṣiṇe tu sadā-śivaḥ |

madhye viṣṇuṁ vijānīyāt tasmān madhyaṁ na lepayet ||28||

vīkṣyādarśe jale vāpi yo vidadhyāt prayatnataḥ |

ūrdhva-puṇḍraṁ mahā-bhāgaḥ sa yāti paramāṁ gatim ||29||

agnir āpaś ca vedāś ca candrādityau tathānilaḥ |

viprāṇāṁ nityam ete hi karṇe tiṣṭhanti dakṣiṇe ||30||

gaṅgā ca dakṣiṇe śrotre nāsikāyāṁ hutāśanaḥ |

ubhayor api saṁsparśāt tat-kṣaṇād eva śudhyati ||31||

kṛtvā caivodakaṁ śaṅkhe vaiṣṇavānāṁ mahātmanām |

tulasī-miśritaṁ dadyāt piben mūrdhnābhivandayet ||32||

prāśnīyāt prokṣayed dehaṁ putra-mitra-parigraham |

viṣṇoḥ pādodakaṁ pītaṁ koṭi-janmāgha-nāśanam ||33||

tad evāṣṭa-guṇaṁ pāpaṁ bhūmau bindu-nipātanāt |

jala-śaṅkhaṁ kare kṛtvā stutvā natvā pradakṣiṇam ||34||

satataṁ dhāryate vāri tenāptaṁ janmanaḥ phalam |

śaṅkho yasya gṛhenāsti ghaṇṭā vā garuḍānvitā ||35||

purato vāsudevasya na sa bhāgavataḥ kalau |

yānair vā pādukābhir vā yānaṁ bhagavato gṛhe ||36||

devotsaveṣv asevā ca apraṇāmas tad-agrataḥ |

ucchiṣṭe caiva cāśauce bhagavad-vandanādikam ||37||

eka-hasta-praṇāmaś ca tat-purastāt pradakṣiṇam |

pāda-prasāraṇaṁ cāgre tathā paryaṅka-sevanam ||38||

śayanaṁ bhakṣaṇaṁ cāpi mithyā-bhāṣaṇam eva ca |

uccair bhāṣā mitho-jalpo rodanāni ca vigrahaḥ ||39||

nigrahānugrahau caiva strīṣu ca krūra-bhāṣaṇam |

kevalāvaraṇaṁ caiva para-nindā para-stutiḥ ||40||

aślīla-bhāṣaṇaṁ caiva adho-vāyu-vimokṣaṇam |

śaktau gauṇopacāraś ca anivedita-bhakṣaṇam ||41||

tat-tat-kālodbhavānāṁ ca phalādīnām anarpaṇam |

viniyuktāvaśiṣṭasya pradānaṁ vyañjanasya yat ||42||

spaṣṭīkṛtyāśanaṁ caiva para-nindā para-stutiḥ |

gurau maunaṁ nija-stotraṁ devatā-nindanaṁ tathā ||43||

aparādhās tathā viṣṇor dvātriṁśat parikīrtitāḥ ||44||

aparādha-sahasrāṇi kriyante'har-niśaṁ mayā |

tavāham iti māṁ matvā kṣamasva madhusūdana ||45||

iti mantraṁ samuccārya praṇamed daṇḍavad bhuvi |

aparādha-sahasrāṇi kṣamate sarvadā hariḥ ||46||

sāyaṁ prātar dvijātīnāṁ śruty-uktam aśanaṁ tathā |

viṣṇu-bhaktāvaśiṣṭasya dina-pāpāt pramucyate ||47||

annaṁ brahmā raso viṣṇuḥ khādayen māṁ samuccaran |

evaṁ jñātvā tu yo bhuṅkte so'nna-doṣair na lipyate ||48||

alābuṁ vartulākāraṁ masūraṁ ca sa-valkalam |

tālaṁ śuklaṁ ca vṛntākaṁ na khāded vaiṣṇavo naraḥ ||49||

vaṭāśvatthārka-patreṣu kumbhī-tinduka-patrayoḥ |

kovidāre kadambe ca na khāded vaiṣṇavo naraḥ ||50||

śrāvaṇe varjayec chākaṁ dadhi bhādrapade tyajet |

āśvine māsi dugdhaṁ ca kārttike cāmiṣaṁ tyajet ||51||

dagdham annaṁ tu jambīraṁ yad viṣṇor aniveditam |

bīja-pūraṁ ca śākaṁ ca pratyakṣa-lavaṇaṁ tathā ||52||

yadi daivāc ca bhuñjīta tadā tan-nāma saṁsmaret |

haimantikaṁ sitāsvinnaṁ dhānyaṁ mudgās tilā yavāḥ ||53||

kalāpakaṁ gunīvārāḥ śākaṁ ca hila-mocikā |

kālaśākaṁ ca vāstūkaṁ mūlakaṁ raktaketarat ||54||

lavaṇe sindhu-sāmudre gavye ca dadhi sarpiṣī |

payonuddhṛta-sāraṁ ca panasāmra-harītakī ||55||

pippalī-jīrakaṁ caiva nāgaraṅgaka-tintiḍī |

kadalī-lavalī-dhātrī-phalāny aguḍam aikṣavam ||56||

ataila-pakvaṁ munayo haviṣyānnaṁ pracakṣate |

tulasī-patra-puṣpādyair mālyaṁ vahati yo naraḥ ||57||

viṣṇuṁ tam api jānīyāt satyaṁ satyaṁ na saṁśayaḥ |

dhātrī-vṛkṣaṁ samāropya viṣṇu-tulyo bhaven naraḥ ||58||

kurukṣetraṁ vijānīyāt sārdhaṁ hasta-śata-trayam |

tulasī-kāṣṭha-ghaṭitai rudrākṣākāra-kāritaiḥ ||59||

nirmitāṁ mālikāṁ kaṇṭhe nidhāyārcanam ārabhet |

tathāmala-kamālāṁ ca samyak-puṣkara-mālikām ||60||

kaṇṭhe mālāṁ ca yatnena dhārayed viṣṇu-pūjakaḥ |

nirmālyaṁ tulasī-mālāṁ śirasy api ca dhārayet ||61||

nirmālya-candanenāṅgam aṅkayet tasya nāmabhiḥ |

lalāṭe ca gadādhāryā mūrdhni cāpaṁ śaras tathā ||62||

nandakaṁ caiva hṛn-madhye śaṅkhaṁ cakraṁ bhuja-dvaye |

śaṅkha-cakrānvito vipraḥ śmaśāne mriyate yadi ||63||

prayāge yā gatiḥ proktā sā gatis tasya niścitā |

yo dhṛtvā tulasī-patraṁ śirasā viṣṇu-tat-paraḥ ||64||

karoti sarva-kāryāṇi phalam āpnoti cākṣayam |

tulasī-kāṣṭha-mālābhir bhūṣitaḥ karma ācaran ||65||

pitṝṇāṁ devatānāṁ ca kṛtaṁ koṭi-guṇaṁ bhavet |

nivedya keśave mālāṁ tulasī-kāṣṭha-nirmitām ||66||

vahate yo naro bhaktyā tasya naśyati pātakam |

pādyādibhir athābhyarcya imaṁ mantram udīrayet ||67||

yā dṛṣṭā nikhilāgha-saṅgha-śamanī spṛṣṭā vapuḥ-pāvanī

rogāṇām abhivanditā nirasanī siktāntaka-trāsinī |

pratyāsatti-vidhāyinī bhagavataḥ kṛṣṇasya saṁropitā

nyastā tac-caraṇe vimukti-phaladā tasyai tulasyai namaḥ ||68||

|| iti śrī-padma-purāṇe pātāla-khaṇḍe vṛndāvana-māhātmye

devīśvara-saṁvāde tilakādi-nirṇayo nāma

navasaptatitamo'dhyāyaḥ

||11||

—o)0(o—

(12)

### dvādaśo'dhyāyaḥ

pārvaty uvāca—

ghore kali-yuge prāpte viṣaya-grāha-saṅkule |

putra-dāra-dhanādyārtais tat kathaṁ dhāryate vibho |

tad-upāyaṁ mahā-deva kathayasva kṛpā-nidhe ||1||

īśvara uvāca—

harer nāma harer nāma harer nāmaiva kevalam |

hare rāma hare kṛṣṇa kṛṣṇa kṛṣṇeti maṅgalam ||2||

evaṁ vadanti ye nityaṁ na hi tān bādhate kaliḥ |

antarāntara-karmāṇi kṛtvā nāmāni ca smaret ||3||

kṛṣṇa kṛṣṇeti kṛṣṇeti kṛṣṇety āha punaḥ punaḥ |

man-nāma caiva tvan-nāma yojayitvā vyatikramāt ||4||

so’pi pāpāt pramucyeta tūlarāśer ivānalaḥ |

jayādy etat tvayā vāpy athavā śrī-śabda-pūrvakam ||5||

tac ca me maṅgalaṁ nāma japan pāpāt pramucyate |

divā niśi ca sandhyāyāṁ sarva-kāleṣu saṁsmaret ||6||

ahar niśaṁ smaran rāmaṁ kṛṣṇaṁ paśyati cakṣuṣā |

aśucir vā śucir vāpi sarva-kāleṣu sarvadā ||7||

nāma-saṁsmaraṇād eva saṁsārān mucyate kṣaṇāt |

nānāparādha-yuk tasya nāmāpi ca haraty agham ||8||

yajña-vrata-tapo-dānaṁ sāṅgaṁ naiva kalau yuge |

gaṅgā-snānaṁ harer nāma nirapāyam idaṁ dvayam ||9||

hatyā-yutaṁ pāpa-sahasram ugraṁ

gurv-aṅganā-koṭi-niṣevaṇaṁ ca |

steyān yathānyāni hareḥ priyeṇa

govinda-nāmnā na ca santi bhadre ||10||

apavitraḥ pavitro vā sarvāvasthāṁ gato’pi vā |

yaḥ smaret puṇḍīkākṣaṁ sa bāhyābhyantaraḥ śuciḥ ||11||

nāma-saṁsmaraṇād eva tathā tasyārtha-cintanāt |

sauvarṇīṁ rājatīṁ vāpi tathā paiṣṭīṁ srag-ākṛtim ||12||

pādayoś cihnitāṁ kṛtvā pūjāṁ caiva samārabhet |

dakṣiṇasya pado’ṅguṣṭha-mūle cakraṁ bibharti yaḥ ||13||

tatra namra-janasyāpi saṁsāra-cchedanāya ca |

madhyamāṅguli-mūle tu dhatte kamalam acyutaḥ ||14||

dhyātṛ-citta-dvirephāṇāṁ lobhanāyāti-śobhanam |

padmasyādho-dhvajaṁ dhatte sarvānartha-jaya-dhvajam ||15||

kaniṣṭhā-mūlato vajraṁ bhakta-pāpaugha-bhedanam |

pārśva-madhye’ṅkuśaṁ bhakta-citte rabhasa-kāraṇam ||16||

bhoga-sampan-mayaṁ dhatte yavam aṅguṣṭha-parvaṇi |

mūle gadāṁ ca pāpādri-bhedanīṁ sarva-dehinām ||17||

sarva-vidyā-prakāśāya dhatte sa bhagavān ajaḥ |

padmādīny api cihnāni tatra dakṣeṇa yat punaḥ ||18||

vāma-pāde vaset so'yaṁ bibharti karuṇā-nidhiḥ |

tasmād govinda-māhātmyaṁ ānanda-rasa-sundaram ||19||

śṛṇuyāt kīrtayen nityaṁ sa nirmukto na saṁśayaḥ |

māsa-kṛtyaṁ pravakṣyāmi viṣṇoḥ prīti-karaṁ param ||20||

jyeṣṭhe tu snāpanaṁ kuryāc chrī-viṣṇor yatnataḥ śuciḥ |

dainandinaṁ tu duritaṁ pakṣa-māsa-rtu-varṣajam ||21||

brahma-hatyā-sahasrāṇi jñātājñāta-kṛtāni ca |

svarṇa-steya-surā-pāna-guru-talpāyutāni ca ||22||

koṭi-koṭi-sahasrāṇi hy upapāpāni yāni ca |

sarvāṇy atha praṇaśyanti paurṇamāsyāṁ tu vāsare ||23||

āsiñced acyutaṁ mūrdhni tadaitat kalaśodakam |

puruṣa-sūktena mantreṇa pāvamānībhir eva ca ||24||

nālikerodakenātha tathā tālaphalāmbunā |

ratnodakena-gandhena tathā puṣpodakena ca ||25||

pañcopacārair ārādhya yathā vibhavavistaraiḥ |

ghaṅghaṇṭāyainam aiti ghaṇṭā-vādyaṁ pradāpayet ||26||

patitasya mahā-dhvāna-nyasta-pātaka-saṁcaye |

pāhi māṁ pāpinaṁ ghora-saṁsārārṇava-pātinam ||27||

ya evaṁ kurute vidvān brāhmaṇaḥ śrotriyaḥ śuciḥ |

sarva-pāpaiḥ pramucyetaviṣṇulokaṁ sagacchati ||28||

āṣāḍha-śuklaikādaśyāṅkuryāt svāpa-mahotsavam |

āṣāḍhe ca rathaṁ kuryāc chrāvaṇe śravaṇāvidhim ||29||

bhādre ca janma-divasa upavāsa-paro bhavet |

prasuptasya parīvartam āśvine māsi kārayet ||30||

utthānaṁ śrī-hareḥ kuryād an yathā viṣṇudrohakṛt |

śubhe caivāśvine māsi mahā-māyāṁ ca pūjayet ||31||

sauvarṇīṁ rājatīṁ vāpi viṣṇu-rūpāṁ baliṁ vinā |

hiṁsā-dveṣau na kartavyau dharmātmā viṣṇu-pūjakaḥ ||32||

kārtike puṣya-māse ca kāmataḥ puṇyam ācaret |

dāmodarāya dīpaṁ ca prāṁśu-sthāne pradāpayet ||33||

sapta-varti-pramāṇena dīpaḥ syāc catur-aṅgulaḥ |

pakṣānte ca prakartavyā dīpa-mālāvaliḥ śubhā ||34||

mārgaśīrṣe site pakṣe ṣaṣṭhyāṁ ca sita-vastrakaiḥ |

pūjayej jagadīśaṁ ca brahmāṇaṁ ca viśeṣataḥ ||35||

pauṣe puṣpābhiṣekaṁ ca varjayec candanaṁ ślatham |

saṅkrāntyāṁ māgha-māse ca sādhivāsita-taṇḍulāt ||36||

naivedyaṁ viṣṇave dadyād imaṁ mantram udīrayet |

brāhmaṇān bhojayed bhaktyā deva-deva-puraḥ-sthitān ||37||

abhyarcya bhagavad-bhaktān dvijāṁś ca bhagavad-dhiyā |

ekasmin bhojite bhakte koṭir bhavati bhojitā ||38||

vipra-bhojana-mātreṇa vyaṅgaṁ sāṅgaṁ dhruvaṁ bhavet |

pañcamyāṁ śukla-pakṣe tu snāpayitvā ca keśavam ||39||

pūjayitvā vidhānena cūta-pallava-saṁyutaiḥ |

phala-cūrṇaiś ca vividhair vāsitaiḥ paṭa-sādhitaiḥ ||40||

kānanaṁ ramaṇīyaṁ ca pradīptaṁ dīpa-dīpitam |

drākṣekṣu-rambhā-jambīra-nāgaraṅgaṁ ca pūgakam ||41||

nālikeraṁ ca dhātrīṁ ca panasaṁ ca harītakīm |

anyaiś ca vṛkṣa-khaṇḍaiś ca sarvartu-kusumānvitaiḥ ||42||

anyaiś ca vividhaiś caiva phalapuṣpasamanvitaiḥ |

vitānaiḥ kusumoddāmair vāripūrṇaghaṭais tathā ||43||

cūtaśākhopaśākhābhiḥ śobhitaṁ chatracāmaraiḥ |

jayakṛṣṇetisaṁsmṛtyapradakṣiṇapurassaram ||44||

viśeṣataḥ kali-yuge dolotsavo vidhīyate |

phālguneca caturdaśyāmaṣṭameyāmasaṁjñake ||45||

athavā paurṇamāsyāṁ tupratipatsamdhisaṁjñake |

pūjayed vidhivad bhaktyā phalgu-cūrṇaiś catur-vidhaiḥ ||46||

sita-raktair gaura-pītaiḥ karpūrādi-vimiśritaiḥ |

haridrārāgayogācca raṅgarūpair manoharaiḥ ||47||

anyair vāraṅgarūpaiś ca prīṇayetparameśvaram |

ekādaśyāṁ samārabhyapañcamyāntaṁ samāpayet ||48||

pañcāhāni try-ahānivā dolotsavo vidhīyate |

dakṣiṇābhimukhaṁ kṛṣṇaṁ dolamānaṁ sakṛnnarāḥ ||49||

dṛṣṭvā parādhanicayair muktāstenātra saṁśayaḥ |

nikṣipyajalapātreca māsimādhavasaṁjñake ||50||

sauvarṇapātreraupyevātāmrevāpyathamṛṇmaye |

toya-sthaṁ yo'rcayed devaṁ śālagrāma-samudbhavam ||51||

pratimāṁ vā mahā-bhāge tasya puṇyaṁ na gaṇyate |

damanāropaṇaṁ kṛtvā śrī-viṣṇau ca samarpayet ||52||

vaiśākhe śrāvaṇe bhādre kartavyaṁ vā tad-arpaṇam |

pūrve pūrve tu vātasthe damanādiṣu karmasu ||53||

prakartavyaṁ vidhānena an yathā niṣphalaṁ bhavet |

vaiśākhe ca tṛtīyāyāṁ jala-madhye viśeṣataḥ ||54||

athavā maṇḍale kuryān maṇḍape vā bṛhad-vane |

sugandha-candanenāṅgaṁ supuṣṭaṁ ca dine dine ||55||

yathā prayatnataḥ kuryāt kṛśāṅgasyeva puṣṭidam |

candanāguru-hrībera-kṛṣṇa-kuṅkuma-rocanā ||56||

jaṭāmāṁ sīmurā caiva viṣṇor gandhāṣṭakaṁ viduḥ |

tais tair gandha-yutaiś cāpi viṣṇor aṅgāni lepayet ||57||

dhṛṣṭaṁ ca tulasī-kāṣṭhaṁ karpūrāguru-yogataḥ |

athavā kesarair yojyaṁ hari-candanam ucyate ||58||

yātrā kāle ca ye kṛṣṇaṁ bhaktyā paśyanti mānavāḥ |

na teṣāṁ punar āvṛttiḥ kalpa-koṭi-śatair api ||59||

sugandha-miśritais toyair deva-devaṁ galanti ye |

athavā puṣpa-madhye tu sthāpayej jagad-īśvaram ||60||

vṛndāvanaṁ tatra gatvā upaskṛtya phalāni ca |

viṣṇu-bhaktena yogyena bhojayet tad aśeṣataḥ ||61||

nārikelaphalaṁ bījakośaṁ coddhṛtyadāpayet |

ghoṇṭāphalaṁ ca panasaṅkośamuddhṛtyadāpayet ||62||

dadhnāvimiśritaṁ cānnaṁ ghṛtenāplutyadāpayet |

pācitaṁ piṣṭakaṁ pūpamaṣṭādaśaghṛtena ca ||63||

tailaiś ca itilasaṁmiśraiḥ phalaṁ pakvaṁ pradāpayet |

yadyadevātmanaḥ prītaṁ tattadīśāyadāpayet ||64||

datvānaivedyavastrādinādadīta kathaṁ cana |

tyaktaṁ ca viṣṇumuddiśyatadbhaktebhyoviśeṣataḥ ||65||

ititekathitaṁ kiñcitsamāsenamaheśvari |

gopanīyaṁ prayatnena svayonirivapārvati ||66||

śrī-kṛṣṇa-rūpa-guṇa-varṇana-śāstra-varga-

bodhādhikāra iha ced alam anya-pāṭhaiḥ |

tat-prema-bhāva-rasa-bhakti-vilāsa-nāma

hāreṣu cet khalu manaḥ kim u kāminībhiḥ ||67||

tac cetasā prabhajatāṁ vrajabālakendraṁ

vṛndāvana-kṣiti-talaṁ yamunā-jalaṁ ca |

tal-lokanātha-pada-paṅkaja-dhūli-miśra-

liptaṁ vapuḥ kila vṛthāgaru-candanādyaiḥ ||68||

iti śrī-padma-purāṇe pātāla-khaṇḍe umā-maheśvara-saṁvāde vṛndāvana-

māhātmye aśītitamo'dhyāyaḥ

||12||

—o)0(o—

(13)

### trayodaśo'dhyāyaḥ

ṛṣaya ūcuḥ—

sūtajīvaciraṁ sādhośrī-kṛṣṇacaritāmṛtam |

tvayāprakāśitaṁ sarvaṁ bhaktānāṁ bhavatāraṇam ||1||

śrī-kṛṣṇalīlāṁ nikhilāṁ brūhi dainandinīṁ prabho |

yayākarṇitayāsādhokṛṣṇebhaktirvivarddhate ||2||

guroḥ śiṣ yasya mantrasyavidhānaṁ lakṣaṇaṁ pṛthak |

vadāsmākaṁ mahā-bhāgatvaṁ hinaḥ paramaḥ suhṛt ||3||

sūta uvāca—

ekadā yamunā-tīre samāsīnaṁ jagad-gurum |

nāradaḥ praṇipatyāha devadevaṁ sadāśivam ||4||

nārada uvāca—

deva-deva mahā-deva sarvajña jagadīśvara |

bhagavaddharmatattvajñakṛṣṇamantravidāṁ vara ||5||

kṛṣṇamantrāmayā labdhāstvatto yeca pituḥ pare |

tesarve sādhitāstatvānmantrarājādayo mayā ||6||

bahuvarṣasahasraistuśākamūlaphalāśinā |

śuṣkaparṇāmbuvāyvādibhojināca nirāśinā ||7||

strīṇāṁ samdarśanālāpavarjinābhūmiśāyinā |

kāmādiṣaḍguṇaṁ jitvābāhyendriyaniyamyatā ||8||

evaṁ kṛte'pinaivātmāsantuṣṭomama śaṅkara |

tadbrūhi yatprasidhyetasaṁskārādyair vināprabho ||9||

sakṛduccāraṇādevadadātiphalam uttamam |

yadiyogyo’smi deveśatadāmekṛpayā vada ||10||

śiva uvāca—

sādhu pṛṣṭaṁ mahā-bhāga tvayā loka-hitaiṣiṇā |

sugopyamapivakṣyāmimantracintāmaṇiṁ tava ||11||

rahasyānāṁ rahasyaṁ yadguhyānāṁ guhyam uttamam |

namayā kathitaṁ devyaināgrajebhyaḥ purātava ||12||

vakṣyāmiyugalaṁ tubhyaṁ kṛṣṇamantramanuttamam |

mantracintāmaṇirnāmayugalaṁ dvayam eva ca ||13||

paryāyā asyamantrasya tathā pañcapadītica |

gopījanapadaṁ vallabhāntaṁ tucaraṇāniti ||14||

śaraṇaṁ ca prapadyeca eṣapañca padātmakaḥ |

mantracintāmaṇiḥ proktaḥ ṣoḍaśārṇomahā-manuḥ ||15||

namogopījanetyuktvāvallabhābhyāṁ vadettataḥ |

padadvayātmakomantrodaśārṇaḥ khalukathyate ||16||

etāṁ pañcapadīṁ japtvāśraddhayāśraddhayāsakṛt |

kṛṣṇapriyāṇāṁ sānnidhyaṁ gacchatyevana saṁśayaḥ ||17||

napuraś ca raṇaprekṣānāsyanyāsavidhikramaḥ |

nadeśakālaniyamonārimitrādiśodhanam ||18||

sarve 'dhikāriṇaścātracaṇḍālāṁ tāmunīśvara |

striyaḥ śūdrādayaś cāpi jaḍamūkādipaṅgavaḥ ||19||

anyehūṇāḥ kirātāś ca puliṁ dāḥ puṣkasās tathā |

ābhīrāyavanāḥ kaṁ kāḥ khasādyāḥ pāpayonayaḥ ||20||

daṁ bhāhaṁ kāraparamāḥ pāpāḥ paiśunyatat-parāḥ |

gobrāhmaṇādihaṁ tāromaho papātakānvitāḥ ||21||

jñāna vai rāgyarahitāḥ śravaṇādivivarjitāḥ |

ete cānye ca sarve syur manor asyādhikāriṇaḥ ||22||

yadi bhaktir bhaved eṣāṁ kṛṣṇe sarveśvareśvare |

tadādhikāriṇaḥ sarve nānyathā muni-sattama ||23||

yājñiko dāna-nirataḥ sarva-tantropasevakaḥ |

satyavādī yatir vāpi veda-vedāṅga-pāragaḥ ||24||

brahma-niṣṭhaḥ kulīno vā tapasvī vrata-tat-paraḥ |

atrādhikārī na bhavet kṛṣṇa-bhakti-vivarjitaḥ ||25||

tasmād akṛṣṇa-bhaktāya kṛtaghnāya na mānine |

na ca śraddhā-vihīnāya vaktavyaṁ nāstikāya ca ||26||

na cāśuśrūṣave vācyaṁ nāsaṁvatsara-sevine |

śrī-kṛṣṇe'nanya-bhaktāya dambha-lobha-vivarjine ||27||

kāma-krodha-vimuktāya deyam etat prayatnataḥ |

ṛṣiś caivāham etasya gāyatrī chanda ucyate ||28||

devatā ballavī-kānto mantrasya parikīrtitaḥ |

sa-priyasya harer dāsye viniyoga udāhṛtaḥ ||29||

ācakrādyais tathā mantraiḥ pañcāṅgāni prakalpayet |

athavāpi sva-bījena karāṅga-nyāsakau caret ||30||

mantrasya prathamo varṇo bindunā mūrdhni bhūṣitaḥ |

gam ity evaṁ bhaved bījaṁ namaḥ śaktir ihoditā ||31||

antimārṇair daśāṅgāni tair eva ca tathārcanam |

gandha-puṣpādibhis tac ca jalair evāpy asambhave ||32||

nyāsa-pūrva-vidhānena kartavyaṁ hari-tuṣṭaye |

ata evāsya mantrasya nyāsādy anye vadanti ca ||33||

sakṛd-uccāraṇād eva kṛta-kṛtyatva-dāyinaḥ |

tathāpi daśadhā nityaṁ japādy-arthaṁ pravinyaset ||34||

atha dhyānaṁ pravakṣyāmi mantrasyāsya dvijottama |

pītāmbaraṁ ghana-śyāmaṁ dvibhujaṁ vana-mālinam ||35||

barhi-barha-kṛtottaṁsaṁ śaśi-koṭi-nibhānanam |

ghūrṇāyamāna-nayanaṁ karṇikārāvataṁsinam ||36||

abhitaś candanenātha madhye kuṅkuma-bindunā |

racitaṁ tilakaṁ bhāle bibhrataṁ maṇḍalākṛtim ||37||

taruṇāditya-saṅkāśaṁ kuṇḍalābhyāṁ virājitam |

gharmāmbu-kaṇikā-rājad-darpaṇābha-kapolakam ||38||

priyāsya-nyasta-nayanaṁ līlā-pāṅgonnata-bhruvam |

agra-bhāga-nyasta-muktā-visphurat-procca-nāsikam ||39||

daśana-jyotsnayārājat-pakva-bimba-phalādharam |

keyūrāṅgada-sad-ratna-mudrikābhir lasat-karam ||40||

bibhrataṁ muralīṁ vāme pāṇau padmaṁ tathaiva ca |

kāñcī-dāma-sphuran-madhyaṁ nūpurābhyāṁ lasat-padam ||41||

rati-keli-rasāveśa-capalaṁ capalekṣaṇam |

hasantaṁ priyayā sārdhaṁ hāsayantaṁ ca tāṁ muhuḥ ||42||

itthaṁ kalpa-taror mūle ratna-siṁhāsanopari |

vṛndāraṇye smaret kṛṣṇaṁ saṁsthitaṁ priyayā saha ||43||

vāma-pārśve sthitāṁ tasya rādhikāṁ ca smaret tataḥ |

nīla-colaka-saṁvītāṁ tapta-hema-sama-prabhām ||44||

paṭṭāñcalenāvṛtārdha-susmerānana-paṅkajām |

kānta-vaktre nyasta-netrāṁ cakorī-cañcalekṣaṇām ||45||

aṅguṣṭha-tarjanībhyāṁ ca nija-kānta-mukhāmbuje |

arpayantīṁ pūga-phalaṁ parṇa-cūrṇa-samanvitam ||46||

muktāhāra-sphurac-cārupīnonnata-payodharām |

kṣīṇa-madhyāṁ pṛthu-śroṇīṁ kiṅkiṇī-jāla-maṇḍitām ||47||

ratna-tāṭaṅka-keyūra-mudrā-valaya-dhāriṇīm |

raṇat-kaṭaka-mañjīra-ratna-pādāṁ gulīyakām ||48||

lāvaṇya-sāra-mugdhāṅgīṁ sarvāvayava-sundarīm |

ānanda-rasa-saṁmagnāṁ prasannāṁ nava-yauvanām ||49||

sakhyaś ca tasyā viprendra tat-samāna-vayo-guṇāḥ |

tat-sevana-parābhāvyāś cāmara-vyajanādibhiḥ ||50||

atha tubhyaṁ pravakṣyāmi mantrārthaṁ śṛṇu nārada |

bahiraṅgaiḥ prapañcasya svāṁśair māyādi-śaktibhiḥ ||51||

antaraṅgais tathā nitya-vibhūtais taiś cid-ādibhiḥ |

gopanād ucyate gopī rādhikā kṛṣṇa-vallabhā ||

devī kṛṣṇa-mayī proktā rādhikā para-devatā ||52||

sarva-lakṣmī-svarūpā sā kṛṣṇāhlāda-svarūpiṇī |

tataḥ sā procyate vipra hlādinīti manīṣibhiḥ ||53||

tat-kalā-koṭi-koṭyaṁśa-durgādyās triguṇātmikāḥ |

sā tu sākṣān mahā-lakṣmīḥ kṛṣṇo nārāyaṇaḥ prabhuḥ ||54||

naitayor vidyate bhedaḥ svalpo’pi muni-sattama |

iyaṁ durgā harī rudraḥ kṛṣṇaḥ śakra iyaṁ śacī ||55||

sāvitrīyaṁ harir brahmā dhūmorṇāsau yamo hariḥ |

bahunā kiṁ muni-śreṣṭha vinā tābhyāṁ na kiñcana ||56||

cid-acil-lakṣaṇaṁ sarvaṁ rādhā-kṛṣṇa-mayaṁ jagat |

itthaṁ sarvaṁ tayor eva vibhūtiṁ viddhi nārada ||57||

na śakyate mayā vaktuṁ varṣa-koṭi-śatair api |

trailokye pṛthivīm ānyā jambūdvīpaṁ tato varam ||58||

tatrāpi bhārataṁ varṣaṁ tatrāpi mathurā purī |

tatra vṛndāvanaṁ nāma tatra gopī-kadambakam ||59||

tatra rādhā sakhī-vargas tatrāpi rādhikā varā |

sāṁnidhyādhikyatas tasyā ādhikyaṁ syād yathottaram ||60||

pṛthivī-prabhṛtīnāṁ tu nānyat kiñcid ihoditam |

saiṣā hi rādhikā gopī-janas tasyāḥ sakhī-gaṇaḥ ||61||

tasyāḥ sakhī-samūhasya vallabhau prāṇa-nāyakau |

rādhā-kṛṣṇau tayoḥ pādāḥ śaraṇaṁ syād ihāśraye ||62||

prapadye gatavān asmi jīvo'haṁ bhṛśa-duḥkhitaḥ |

so'haṁ yaḥ śaraṇaṁ prāpto mama tasya yad asti ca ||63||

sarvaṁ tābhyāṁ tad-arthaṁ hi tad-bhogyaṁ nahy ahaṁ mama |

ity asau kathito vipra mantrasyārthaḥ samāsataḥ ||64||

yugalārthas tathā nyāsaḥ prapattiḥ śaraṇāgatiḥ |

ātmārpaṇam ime pañca-paryāyās te mayoditāḥ ||65||

ayam eva cintanīyo divā-naktam atandritaiḥ ||66||

|| iti śrī-padma-purāṇe pātāla-khaṇḍe vṛndāvana-māhātmye

ekāśītitamo'dhyāyaḥ

||13||

—o)0(o—

(14)

### caturdaśo'dhyāyaḥ

śiva uvāca—

atha dīkṣā-vidhiṁ vakṣye śṛṇu nārada-tattvataḥ |

śravaṇād eva mucyeta vinā tasya vidhānataḥ ||1||

āviriñcyāj jagat sarvaṁ vijñāya naśvaraṁ budhaḥ |

ādhyātmikādi-trividha-duḥkham evānubhūya ca ||2||

anityatvāc ca sarveṣāṁ sukhānāṁ muni-sattama |

duḥkha-pakṣe vinikṣipya tāni tebhyo vivarjitaḥ ||3||

virajya saṁsṛter hānau sādhanāni vicintayet |

anuttama-sukhasyāpi samprāptau bhṛśa-nirvṛtaḥ ||4||

narāṇāṁ duṣkaratvaṁ hi vijñāya ca mahā-matiḥ |

bhṛśam ārtas tato vipra māṁ guruṁ śaraṇaṁ vrajet ||5||

śānto vimatsaraḥ kṛṣṇe bhakto'nanya-prayojanaḥ |

ananya-sādhanaḥ śrīmān kāma-lobha-vivarjitaḥ ||6||

śrī-kṛṣṇa-rasa-tattvajñaḥ kṛṣṇa-mantra-vidāṁ varaḥ |

kṛṣṇa-mantrāśrayo nityaṁ mantra-bhaktaḥ sadā śuciḥ ||7||

sad-dharma-śāsako nityaṁ sad-ācāra-niyojakaḥ |

sampradāyī kṛpā-pūrṇo virāgī gurur ucyate ||8||

evam ādi-guṇaḥ prāyaḥ śuśrūṣur guru-pādayoḥ |

gurau nitānta-bhaktaś ca mumukṣuḥ śiṣya ucyate ||9||

yat sākṣāt sevanaṁ tasya premṇā bhāgavato bhavet |

sa mokṣaḥ procyate prājñair vedavedāṅgavedibhiḥ ||10||

āśritya sva-guroḥ pādau nija-vṛttaṁ nivedayet |

sa sandehān apākṛtya bodhayitvā punaḥ punaḥ ||11||

sva-pāda-praṇataṁ śāntaṁ śuśrūṣuṁ nija-pādayoḥ |

atihṛṣṭa-manāḥ śiṣyaṁ manum adhyāpayet param ||12||

candanena mṛdāvāpi vilikhed bāhu-mūlayoḥ |

vāma-dakṣiṇayor vipra śaṅkha-cakre yathā kramam ||13||

ūrdhva-puṇḍraṁ tataḥ kuryād bhālādiṣu vidhānataḥ |

tato mantra-dvayaṁ tasya dakṣa-karṇe vinirdiśet ||14||

mantrārthaṁ ca vadet tasmai yathāvad anupūrvaśaḥ |

dāsa-śabda-yutaṁ nāma dhāryaṁ tasya prayatnataḥ ||15||

tato 'tibhaktyā sa-snehaṁ vaiṣṇavān bhojayed budhaḥ |

śrī-guruṁ pūjayec cāpi vastrālaṅkaraṇādibhiḥ ||16||

sarvasvaṁ gurave dadyāt tad-ardhaṁ vāmahā-mune |

sva-deham api nikṣipya gurau stheyam akiñcanaiḥ ||17||

ya etaiḥ pañcabhir vidvān saṁskāraiḥ saṁskṛto bhavet |

dāsya-bhāgī sa kṛṣṇasya nānyathā kalpa-koṭibhiḥ ||18||

aṅkanaṁ cordhva-puṇḍraś ca mantro nāma-vidhāraṇam |

pañcamo yāga ity uktāḥ saṁskārāḥ pūrva-sūribhiḥ ||19||

aṅkanaṁ śaṅkha-cakrādyaiḥ sa-cchidraṁ puṇḍram ucyate |

dāsa-śabda-yutaṁ nāma mantro yugala-saṁjñakaḥ ||20||

guru-vaiṣṇavayoḥ pūjā yāga ity abhidhīyate |

ete parama-saṁskārā mayā te parikīrtitāḥ ||21||

atha tubhyaṁ prapannānāṁ dharmān vakṣyāmi nārada |

yān āsthāya gamiṣyanti hari-dhāma-narāḥ kalau ||22||

itthaṁ guror labdha-mantro guru-bhakti-parāyaṇaḥ |

sevamāno guruṁ nityaṁ tat-kṛpāṁ bhāvayet sudhīḥ ||23||

satāṁ dharmāṁs tataḥ śikṣet prapannānāṁ viśeṣataḥ |

sveṣṭa-deva-dhiyā nityaṁ vaiṣṇavān paritoṣayet ||24||

tāḍanaṁ bhartsanaṁ kāmi-bhogyatvena yathā striyaḥ |

gṛhṇanti vaiṣṇavānāṁ ca tat-tad-grāhyaṁ tathā budhaiḥ ||25||

aihikyāmuṣmikī-cintā naiva kāryā kadācana |

aihikaṁ tu sadā bhāvyaṁ pūrvācarita-karmaṇā ||26||

āmuṣmikaṁ tathā kṛṣṇaḥ svayam eva kariṣyati |

ato hi tat-kṛte tyājyaḥ prayatnaḥ sarvathā naraiḥ ||27||

sarvopāya-parityāgaḥ kṛṣṇīyātmatayārcanam |

suciraṁ proṣite kānte yathā pati-parāyaṇā ||28||

priyānurāgiṇī dīnā tasya saṅgaika-kāṅkṣiṇī |

tad-guṇān bhāvayen nityaṁ gāyaty api śṛṇoti ca ||29||

śrī-kṛṣṇa-guṇa-līlādi-smaraṇādi tathā caret |

na punaḥ sādhanatvena kāryaṁ tat tu kadācana ||30||

ciraṁ proṣyāgataṁ kāntaṁ prāpya kānta-dhiyā yathā |

cumbantīvāśliṣyantīva netrāntena pibanty api ||31||

brahmānanda-gate vāśu sevate parayā mudā |

śrīmad-arcāvatāreṇa tathā paricared dharim ||32||

ananya-śaraṇo nityaṁ tathaivānanya-sādhanaḥ |

ananya-sādhanārthatvāt syād ananya-prayojanaḥ ||33||

nānyaṁ ca pūjayed devaṁ na namet taṁ smaren na ca |

na ca paśyen nagāyec ca na ca nindet kadācana ||34||

nānyocchiṣṭaṁ ca bhuñjīta nānya-śeṣaṁ ca dhārayet |

avaiṣṇavānāṁ sambhāṣā-vandanādi-vivarjayet ||35||

īśa-vaiṣṇavayor nindāṁ śṛṇuyān na kadācana |

karṇau pidhāya gantavyaṁ śaktau daṇḍaṁ samācaret ||36||

āśritya cātakīṁ vṛttiṁ deha-pātāvadhi dvija |

dvayasyārthaṁ bhāvayitvā stheyam ity eva me matiḥ ||37||

saraḥ-samudra-nadyādīn vihāya cātako yathā |

tṛṣito mriyate vāpi yācate vā payodharam ||38||

evam eva prayatnena sādhanāni vicintayet |

sveṣṭa-devaḥ sadā yācyo gatis tvaṁ me bhaver iti ||39||

sveṣṭa-deva tadīyānāṁ guror api viśeṣataḥ |

ānukūlye sadā stheyaṁ prātikūlyaṁ vivarjayet ||40||

sakṛt prapanno vakṣyāmi kalyāṇa-guṇatāntayoḥ |

vicintya viśvased etau mām imāv uddhariṣyataḥ ||41||

saṁsāra-sāgarān nātha mitra-putra-gṛhākulāt |

goptārau me yuvām eva prapanna-bhaya-bhañjanau ||42||

yo’haṁ mamāsti yat kiñcid iha-loke paratra ca |

tat sarvaṁ bhavator adya caraṇeṣu samarcitam ||43||

aham asmy aparādhānām ālayas tyakta-sādhanaḥ |

agatiś ca tato nāthau bhavantāv eva me gatiḥ ||44||

tavāsmi rādhikā-kānta karmaṇā manasā girā |

kṛṣṇa-kānte tavaivāsmi yuvām eva gatir mama ||45||

śaraṇaṁ vāṁ prapanno’smi karuṇā-nikarākarau |

prasādaṁ kurutaṁ dāsyaṁ mayi duṣṭe'parādhini ||46||

ity evaṁ japatā nityaṁ sthātavyaṁ padya-pañcakam |

acirād eva tad dāsyam icchatā muni-sattama ||47||

bāhya-dharmāmayā hy ete saṅkṣepeṇopavarṇitāḥ |

āntaraḥ paramo dharmaḥ prapannānām athocyate ||48||

kṛṣṇa-priyā sakhī-bhāvaṁ samāśritya prayatnataḥ |

tayoḥ sevāṁ prakurvīta divā naktam atandritaḥ ||49||

ukto mantras tad-aṅgāni tathā tasyādhikāriṇaḥ |

tad-dharmāś ca tathā tebhyaḥ phalaṁ mantrasya nārada ||50||

anutiṣṭha tvam apy etat tayor dāsyam avāpsyasi |

svādhikāra-kṣaye vipra sandeho nātra kaścana ||51||

sakṛn-mātra-prapannāya tavāsmīti ca yācate |

nija-dāsyaṁ harir dadyān na me'trāsti vicāraṇā ||52||

atra te varṇayiṣyāmi rahasyaṁ paramādbhutam |

śruta-pūrvaṁ mayā kṛṣṇāt sākṣād-bhagavataḥ param ||53||

eṣa te kathito dharma āntaro muni-sattama |

guhyād eṣa guhyatamo gopanīyaḥ prayatnataḥ ||54||

mantra-ratnam ahaṁ pūrvaṁ japan kailāsa-mūrdhani |

dhyāyan nārāyaṇaṁ devam avasaṁ gahane vane ||55||

tatas tu bhagavāṁs tuṣṭaḥ prādurāsa mamāgrataḥ |

vriyatāṁ vara ity ukte mayāpy udghāṭya locane ||56||

dṛṣṭo devaḥ priyā-sārdhaṁ saṁsthito garuḍopari |

praṇipatyāvocam ahaṁ varadaṁ kamalā-patim ||57||

yad-rūpaṁ te kṛpāsindho paramānanda-dāyakam |

sarvānandāśrayaṁ nityaṁ mūrtimat sarvato'dhikam ||58||

nirguṇaṁ niṣkrayaṁ śāntaṁ yad brahmeti vidur budhāḥ |

tad ahaṁ draṣṭum icchāmi cakṣurbhyāṁ parameśvara ||59||

tato mām āha bhagavān prapannaṁ kamalāpatiḥ |

tad adya drakṣyase rūpaṁ yat te manasi kāṅkṣitam ||60||

yamunā paścime tīre gaccha vṛndāvanaṁ mama |

ity uktvāntardadhe devaḥ priyā-sārdhaṁ jagat-patiḥ ||61||

aham apy āgatas tarhi yamunāyās taṭaṁ śubham |

tatra kṛṣṇam apaśyaṁ ca sarva-deveśvareśvaram ||62||

gopa-veṣa-dharaṁ kāntaṁ kiśora-vayasānvitam |

priyā-skandhe suvinyasta-vāma-hastaṁ manoharam ||63||

hasantaṁ hāsayatan tāṁ madhye gopī-kadambake |

snigdha-megha-samābhāsaṁ kalyāṇa-guṇa-mandiram ||64||

prahasya ca tataḥ kṛṣṇo mām āhāmṛta-bhāṣaṇaḥ |

ahaṁ te darśanaṁ yāto jñātvā rudra tavepsitam ||65||

yad adya me tvayā dṛṣṭam idaṁ rūpam alaukikam |

ghanībhūtāmala-prema-saccidānanda-vigraham ||66||

nīrūpaṁ nirguṇaṁ vyāpi kriyā-hīnaṁ parāt-param |

vadanty upaniṣat-saṅghā idam eva mamānagham ||67||

prakṛty-uttha-guṇābhāvād anantatvāt tatheśvaram |

asiddhatvān mad-guṇānāṁ nirguṇaṁ māṁ vadanti hi ||68||

adṛśyatvān mamaitasya rūpasya carma-cakṣuṣā |

arūpaṁ māṁ vadanty ete vedāḥ sarve maheśvara ||69||

vyāpakatvāc cid-aṁśena brahmeti ca vidur budhāḥ |

akartṛtvāt prapañcasya niṣkrayaṁ māṁ vadanti hi ||70||

māyā-guṇair yato me’ṁśāḥ kurvanti sarjanādikam |

na karomi svayaṁ kiñcit sṛṣṭy-ādikam ahaṁ śiva ||71||

aham āsāṁ mahā-deva gopīnāṁ prema-vihvalaḥ |

kriyāntaraṁ na jānāmi nātmānam api nārada ||72||

viharāmy anayā nityam asyāḥ prema-vaśīkṛtaḥ |

imāṁ tu mat-priyāṁ viddhi rādhikāṁ para-devatām ||73||

asyāś ca paritaḥ paśya sakhyaḥ śata-sahasraśaḥ |

nityāḥ sarvā imā rudra yathāhaṁ nitya-vigrahaḥ ||74||

gopā gāvo gopikāś ca sadā vṛndāvanaṁ mama |

sarvam etan nityam eva cidānanda-rasātmakam ||75||

idam ānanda-kandākhyaṁ viddhi vṛndāvanaṁ mama |

yasmin praveśa-mātreṇa na punaḥ saṁsṛtiṁ viśet ||76||

mad-vanaṁ prāpya yo mūḍhaḥ punar anyatra gacchati |

sa ātmahā-bhaved eva satyaṁ satyaṁ mayoditam ||77||

vṛndāvanaṁ parityajya naiva gacchāmy ahaṁ kvacit |

nivasāmy anayā sārdham aham atraiva sarvadā ||78||

ity evaṁ sarvam ākhyātaṁ yat te rudra hṛdi sthitam |

kathayasva mamedānīṁ kim anyac chrotum icchasi ||79||

tatas tam abravande vam ahaṁ ca muni-sattama |

īdṛśas tvaṁ kathaṁ labhyas tam upāyaṁ vadasva me ||80||

tato mām āha bhagavān sādhu rudra tavoditam |

atiguhyatamaṁ hy etad gopanīyaṁ prayatnataḥ ||81||

sakṛd āvāṁ prapanno yas tyaktopāya upāsate |

gopī-bhāvena deveśa sa mām eti na cetaraḥ ||82||

sakṛd āvāṁ prapanno vā mat-priyāmekikām uta |

sevate’nanya-bhāvena sa mām eti na saṁśayaḥ ||83||

yo mām eva prapannaś ca mat-priyāṁ na maheśvara |

na kadāpi sa cāpnoti mām evaṁ te mayoditam ||84||

sakṛd eva prapanno yas tavāsmīti vaded api |

sādhanena vināpy eva mām āpnoti na saṁśayaḥ ||85||

tasmāt sarva-prayatnena mat-priyāṁ śaraṇaṁ vrajet |

āśritya mat-priyāṁ rudra māṁ vaśīkartum arhasi ||86||

idaṁ rahasyaṁ paramaṁ mayā te parikīrtitam |

tvayāpy etan mahā-deva gopanīyaṁ prayatnataḥ ||87||

tvam apy enāṁ samāśritya rādhikāṁ mama vallabhām |

japan me yugalaṁ mantraṁ sadā tiṣṭha madālaye ||88||

śiva uvāca—

ity uktvā dakṣiṇe karṇe mama kṛṣṇo dayā-nidhiḥ |

upadiśya paraṁ mantraṁ saṁskārāṁś ca vidhāya hi ||89||

sa-gaṇo’ntardadhe vipra tatraiva mama paśyataḥ |

aham apy atra tiṣṭhāmi tad ārabhya nirantaram ||90||

sarvam etan mayā tubhyaṁ sāṅgam eva prakīrtitam |

adhunā vada viprendra kiṁ bhūyaḥ śrotum icchasi ||91||

|| iti śrī-padma-purāṇe pātāla-khaṇḍe vṛndāvana-māhātmye

dvyaśītitamo'dhyāyaḥ

||14||

—o)0(o—

(15)

### pañcadaśo'dhyāyaḥ

nārada uvāca—

bhagavan sarvam ākhyātaṁ yad yat pṛṣṭaṁ mayā guro |

adhunā śrotum icchāmi bhāva[[1]](#footnote-2)-mārgam anuttamam ||1||

śiva uvāca—

sādhu vipra tvayā pṛṣṭaṁ sarva-loka-hitaiṣiṇā |

rahasyam api vakṣyāmi tan me nigadataḥ[[2]](#footnote-3) śṛṇu ||2||

dāsyaḥ sakhāyaḥ pitarau preyasyaś ca harer iha |

sarve nityā muni-śreṣṭha vasanti guṇa-śālinaḥ ||3||

yathā prakaṭa-līlāyāṁ purāṇeṣu prakīrtitāḥ |

tathā te nitya-līlāyāṁ santi vṛndāvane bhuvi ||4||

gamanāgamane nityaṁ karoti vana-goṣṭhayoḥ |

gocāraṇaṁ vayasyaiś ca vinā'sura-vighātanam ||5||[[3]](#footnote-4)

parakīyābhimāninyas tathā tasya priyā-janāḥ |

pracchannenaiva[[4]](#footnote-5) bhāvena ramayanti nija-priyam ||6||

ātmānaṁ cintayet tatra tāsāṁ madhye manoramām |

rūpa-yauvana-sampannāṁ kiśorīṁ pramadākṛtim ||7||

nānā-śilpa-kalābhijñāṁ kṛṣṇa-bhogānurūpiṇīm |

prārthitām api kṛṣṇena tatra bhoga-parāṅ-mukhīm ||8||

rādhikānucarīṁ tatra[[5]](#footnote-6) tat-sevana-parāyaṇām |

kṛṣṇād apy adhikaṁ prema rādhikāyāṁ prakurvatīm ||9||

prītyānudivasaṁ yatnāt tayoḥ saṅgama-kāriṇīm |

tat-sevana-sukhāhlāda-bhāvenāti[[6]](#footnote-7)sunirvṛtām ||10||

ity ātmānaṁ vicintyaiva tatra sevāṁ samācaret |

brāhmaṁ muhūrtam ārabhya yāvat syāt tu mahā-niśā ||11||

nārada uvāca—

harer dainandinīṁ[[7]](#footnote-8) līlāṁ śrotum icchāmi tattvataḥ |

līlām ajānatā sevyo manasā tu kathaṁ hariḥ ||12||

śiva uvāca—

nāhaṁ jānāmi tāṁ līlāṁ harer nārada tattvataḥ |

vṛndā-devīm ito gaccha sā te līlāṁ pravakṣyati ||13||

avidūra itaḥ sthānāt keśī-tīrtha-samīpataḥ |

sakhī-saṅgha-vṛtā sāste govinda-paricārikā ||14||

sūta uvāca—

ity uktas taṁ parikramya hṛṣṭo natvā punaḥ punaḥ |

vṛndāśramaṁ jagāmātha[[8]](#footnote-9) nārado muni-sattamaḥ ||15||

vṛndāpi nāradaṁ dṛṣṭvā praṇamya ca punaḥ punaḥ |

uvāca ca muni-śreṣṭha katham atrāgatis tava ||16||

nārada uvāca—

tvatto veditum icchāmi naityakaṁ caritaṁ hareḥ |

tadādito mama brūhi yadi yogyo’smi śobhane ||17||

vṛndovāca—

rahasyam api vakṣyāmi kṛṣṇa-bhakto’si nārada |

na prakāśyaṁ tvayāpy etad guhyād guhyataraṁ mahat ||18||[[9]](#footnote-10)

madhye vṛndāvane ramye pañcāśat-kuñja-maṇḍite |

kalpa-vṛkṣa-nikuñje tu divya-ratna-maye gṛhe ||19||

nidritau tiṣṭhatas talpe niviḍāliṅgitau mithaḥ |

mad-ājñā-kāribhiḥ paścāt pakṣibhir bodhitāv api ||20||

gāḍhāliṅganajānandam[[10]](#footnote-11) āptau tad-bhaṅga-kātarau |

na manaḥ kurutas talpāt samutthātuṁ manāg api ||21||

tataś ca sārikā-saṅghaiḥ śukādyaiḥ parito muhuḥ |

bodhitau vividhair vākyaiḥ sva-talpād udatiṣṭhatām ||22||

upaviṣṭau tato dṛṣṭvā sakhyas talpe mudānvitau |

praviśya sevāṁ kurvanti tat-kāle hy ucitāṁ tayoḥ[[11]](#footnote-12) ||23||

punaś ca sārikā-vākyais tāv utthāya sva-talpataḥ |

gacchataḥ sva-sva-bhavanaṁ bhīty-utkaṇṭhākulau tataḥ ||24||[[12]](#footnote-13)

prātaś ca bodhito mātrā talpād utthāya satvaraḥ |

kṛtvā kṛṣṇo danta-kāṣṭhaṁ baladeva-samanvitaḥ ||25||

mātrānumodito yāti gośālāṁ sakhibhir vṛtaḥ[[13]](#footnote-14) |

rādhāpi bodhitā vipra vayasyābhiḥ sva-talpataḥ ||26||

utthāya danta-kāṣṭhādi-kṛtvābhyaṅgaṁ samācaret |

snāna-vedīṁ tato gatvā snāpitā sā nijālibhiḥ[[14]](#footnote-15) ||27||

bhūṣā-gṛhe vrajet tatra vayasyā bhūṣayanty api |

bhūṣaṇair vividhair divyair gandha-mālyānulepanaiḥ ||28||

tataḥ sakhī-janais tasyāḥ śvaśrūṁ samprārthya yatnataḥ |

kartuṁ[[15]](#footnote-16) āhūyate svannaṁ sa-sakhī sā yaśodayā ||29||

nārada uvāca—

katham āhūyate devi pākārthaṁ sā yaśodayā |

satīṣu pāka-kartrīṣu rohiṇī-pramukhāṣv api ||30||

vṛndovāca—

pūrvaṁ durvāsasā datto varas tasyai mahā-mune |[[16]](#footnote-17)

iti kātyāyanī-vaktrāc chrutam āsīn mayā purā ||31||

tvayā yat pacyate devi tad annaṁ mad-anugrahāt |

miṣṭaṁ syād amṛta-spardhi bhoktur āyuṣkaraṁ tathā ||32||

ity āhvayati tāṁ nityaṁ yaśodā putra-vatsalā |

āyuṣmān me bhavet putraḥ svādu-lobhāt tathā satī ||33||

śrutvānumoditā[[17]](#footnote-18) hṛṣṭā sāpi nandālayaṁ vrajet |

sa-sakhī-prakarā tatra gatvā pākaṁ karoti ca ||34||

kṛṣṇo’pi dugdhvā gāḥ kāścid dohayitvā janaiḥ parāḥ |

āgacchati pitur vākyāt sva-gṛhaṁ sakhibhir vṛtaḥ ||35||

abhyaṅga-mardanaṁ kṛtvā dāsaiḥ saṁsnāpito mudā |

dhauta-vastra-dharaḥ sragvī candanākta-kalevaraḥ ||36||

dviphāla-baddha-cikurair[[18]](#footnote-19) grīvā-bhālopari sphuran |

candrākāra-sphurad-bhāla-tilakālaka-rañjitaḥ ||37||

kaṅkaṇāṅgada-keyūra-ratna-mudrā-lasat-karaḥ |

muktā-hāra-sphurad-vakṣā makarākṛti-kuṇḍalaḥ ||38||

muhur ākārito mātrā praviśed bhojanālayam |

avalambya karaṁ sakhyur baladevam anuvrataḥ ||39||

bhuṅkte'tha vividhānnāni bhrātrā ca sakhibhir vṛtaḥ[[19]](#footnote-20) |

hāsayan vividhair hāsyaiḥ[[20]](#footnote-21) sakhīṁs tair hasati[[21]](#footnote-22) svayam ||40||

itthaṁ bhuktvā tathācamya divya-khaṭvopari kṣaṇam |

viśramya sevakair dattaṁ tāmbūlaṁ vibhajann adan ||41||[[22]](#footnote-23)

gopa-veṣa-dharaḥ kṛṣṇo dhenu-vṛnda-puraḥ-saraḥ |

vraja-vāsi-janaiḥ prītyā sarvair anugataḥ pathi ||42||

pitaraṁ mātaraṁ natvā netrāntena priyā-gaṇam |

yathā-yogyaṁ tathā cānyān vinivartya vanaṁ vrajet ||43||

vanaṁ praviśya sakhibhiḥ krīḍayitvā kṣaṇaṁ tataḥ |

vihārair vividhais tatra vane vikrīḍate mudā ||44||[[23]](#footnote-24)

vañcayitvā tataḥ sarvān dvitraiḥ priya-sakhair vṛtaḥ |

saṅketakaṁ vrajed dharṣāt priyā-sandarśanotsukaḥ ||45||

sāpi kṛṣṇaṁ vanaṁ yātaṁ dṛṣṭvā svaṁ gṛham āgatā |

sūryādi-pūjā-vyājena kusumāhṛtaye tathā |

vañcayitvā gurūn yāti priya-saṅgecchayā vanam ||46||[[24]](#footnote-25)

itthaṁ tau bahu-yatnena militvā kānane tataḥ[[25]](#footnote-26) |

vihārair vividhais tatra dinaṁ vikrīḍato mudā ||47||

dolāyāṁ ca samārūḍhau[[26]](#footnote-27) sakhibhir dolitau kvacit |

kvāpi veṇuṁ kara-srastaṁ priyayāpahnutaṁ[[27]](#footnote-28) hariḥ ||48||

anveṣayann upālabdho vipralabdha-priyā-gaṇaiḥ |

hasitair bahudhā tābhir hāsitas tatra tiṣṭhati ||49||[[28]](#footnote-29)

vasanta-vāyunā[[29]](#footnote-30) juṣṭaṁ vana-khaṇḍaṁ mudā kvacit |

praviśya candanāmbhobhiḥ kuṅkumādi-jalair api ||50||

niṣiñcato yantra-muktais tat-paṅkair limpato[[30]](#footnote-31) mithaḥ |

sakhyo’py evaṁ niṣiñcanti tāś ca tau siñcataḥ punaḥ ||51||

vasanta-vāyu-juṣṭeṣu vana-khaṇḍeṣu sarvataḥ[[31]](#footnote-32) |

tat-tat-kālocitair nānā-vihāraiḥ sa-gaṇau dvija ||52||

śrāntau kvacid vṛkṣa-mūlam āsādya muni-sattama |

upaviśyāsane divye madhu-pānaṁ pracakratuḥ ||53||

tato madhu-madonmattau nidrayā mīlitekṣaṇau |

mithaḥ pāṇī samālambya kāma-bāṇa-vaśaṁ-gatau ||54||

riraṁsū viśataḥ kuñjaṁ skhalad-vāṅ-manasau pathi[[32]](#footnote-33) |

krīḍataś ca tatas tatra kariṇī-yūthapau yathā ||55||

sakhyo’pi madhubhir mattā nidrayā pīḍitekṣaṇāḥ[[33]](#footnote-34) |

abhito mañju-kuñjeṣu sarvā eva vililyire ||56||

pṛthag ekena vapuṣā kṛṣṇo’pi yugapad vibhuḥ |

sarvāsāṁ saṁnidhiṁ gacchet priyayā prerito[[34]](#footnote-35) muhuḥ ||57||

ramayitvā ca tāḥ sarvāḥ kariṇīr gaja-rāḍ iva |

priyayā ca tathā tābhiḥ krīḍārthaṁ ca saro vrajet[[35]](#footnote-36) ||58||[[36]](#footnote-37)

jala-sekair mithas tatra krīḍataḥ sa-gaṇau tataḥ |

vāsaḥ-srak-candanair divyair bhūṣaṇair api bhūṣitau ||59||

tatraiva sarasas tīre divya-ratna-maye gṛhe |

prāg eva[[37]](#footnote-38) phala-mūlāni kalpitāni mayā mune ||60||

haris tu prathamaṁ bhuktvā kāntayā pariveṣṭitaḥ[[38]](#footnote-39) |

dvitrābhiḥ sevito gacchec chayyāṁ puṣpa-vinirmitām ||61||

tāmbūlair vyajanais tatra pāda-saṁvāhanādibhiḥ |

sevyamāno hasaṁs tābhir modate preyasīṁ smaran ||62||

rādhikāpi harau supte sa-gaṇā muditāntarā |

api tatra gata-prāṇā tad-ucchiṣṭaṁ bhunakti ca ||63||[[39]](#footnote-40)

kiñcid eva tato bhuktvā vrajec chayyā-niketanam |

draṣṭuṁ kānta-mukhāmbhojaṁ cakorīva niśākaram ||64||

tāmbūla-carvitaṁ tasya tatratyābhir niveditam |

tāmbūlāny api cāśnāti vibhajantī priyāliṣu ||65||

kṛṣṇo’pi tāsāṁ śuśrūṣuḥ svacchandaṁ bhāṣitaṁ mithaḥ |

prāpta-nidra ivābhāti vinidro’pi paṭāvṛtaḥ ||66||

tāś ca kṣvelīkṣaṇaṁ kṛtvā mithaḥ kānta-kathāśrayāḥ |

vyāja-nidrāṁ harer jñātvā[[40]](#footnote-41) kutaścid anumānataḥ ||67||

vidaśya rasanāṁ dadbhiḥ[[41]](#footnote-42) paśyantyo'nyonyam ānanam |

vilīnā iva lajjābdhau[[42]](#footnote-43) kṣaṇam ūcur na kiñcana ||68||

kṣaṇād eva tato vastraṁ dūrīkṛtya tad-aṅgataḥ |

sādhu nidrāṁ gato'sīti hāsayantyo hasanti ca ||69||

evaṁ tair vividhair hāsyai ramamāṇau gaṇaiḥ sa ha |

anubhūya kṣaṇaṁ nidrā-sukhaṁ ca muni-sattama ||70||

upaviśyāsane divye sa-gaṇau vistṛte mudā |

paṇīkṛtya mitho hāra-cumbāśleṣa-paricchadān ||71||

akṣair vikrīḍataḥ premṇā narmālāpa-puraḥ-saram |

parājito’pi priyayā jito'ham iti vai bruvan |

hārādi-grahaṇe tasyāḥ pravṛttas tāḍyate tayā ||72||

tayaivaṁ tāḍitaḥ kṛṣṇaḥ kareṇāsya-saroruhe |

viṣaṇṇa-mānaso bhūtvā gantuṁ prakurute matim[[43]](#footnote-44) ||73||

jito’smi cet tvayā devi gṛhyatāṁ yat paṇīkṛtam |

cumbanādi mayā dattam ity uktvā sā tathā caret |

kauṭilyaṁ tad-bhruvor draṣṭuṁ śrotuṁ tad-bhartsanaṁ vacaḥ ||74||

tataḥ sārī-śukānāṁ ca śrutvā vāg-āhavaṁ mithaḥ |

nirgacchatas tataḥ sthānād gantu-kāmau gṛhaṁ prati ||75||

kṛṣṇaḥ kāntām anujñāpya gavām abhimukhaṁ vrajet |

sā tu sūrya-gṛhaṁ gacchet sakhī-maṇḍala-saṁyutā ||76||

kiyad-dūraṁ tato gatvā parāvṛtya hariṁ punaḥ |

vipra-veṣaṁ samāsthāya yāti sūrya-gṛhaṁ prati ||77||

sūryaṁ prapūjayet tatra prārthitas tat-sakhī-janaiḥ |

tadaiva kalpitair vedaiḥ parihāsa-vigarbhitaiḥ ||78||[[44]](#footnote-45)

tatas tā jñāpitaṁ kāntaṁ parijñāya vicakṣaṇāḥ |

ānanda-sāgare magrā na viduḥ svaṁ na cāparam ||79||

vihārair vividhair evaṁ sārdha-yāma-dvayaṁ mune |

nītvā gṛhaṁ vrajeyus tāḥ sa ca kṛṣṇo gavāṁ vrajet ||80||[[45]](#footnote-46)

saṅgamya sva-sakhīn kṛṣṇo gṛhītvā gāḥ samantataḥ |

āgacchati vrajaṁ harṣān nādayan[[46]](#footnote-47) muralīṁ mune ||81||

tato nandādayaḥ sarve śrutvā veṇu-ravaṁ hareḥ |

go-dhūli-paṭala-vyāptaṁ dṛṣṭvā cāpi nabhas-talam[[47]](#footnote-48) ||82||

visṛjya sarva-karmāṇi striyo bālādayo'pi ca |

kṛṣṇasyābhimukhaṁ yānti tad-darśana-samutsukāḥ ||83||[[48]](#footnote-49)

rāja-mārge vraja-dvāri yatra sarve vrajaukasaḥ |

kṛṣṇo’pi tān samāgamya yathāvad anupūrvaśaḥ ||84||

darśana-sparśanair vācā smita-pūrvāvalokanaiḥ |

gopa-vṛddhān namaskāraiḥ kāyikair vācikair api ||85||

aṣṭāṅga-pātaiḥ pitarau rohiṇīm api nārada |

netrānta-sūcitenaiva vinayena priyāṁ[[49]](#footnote-50) tathā ||86||

evaṁ tais tad yathā-yogyaṁ vrajaukobhiḥ prapūjitaḥ |

gavālaye tathā gāś ca sampraveśya samantataḥ ||87||

pitṛbhyāṁ arthito yāti bhrātrā saha nijālayam |

snātvā pītvā tatra kiñcid bhuktvā mātrānumoditaḥ |

gavālayaṁ punar yāti dogdhu-kāmo gavāṁ payaḥ ||88||[[50]](#footnote-51)

tāś ca dugdhvā dohayitvā pāyayitvā ca kāścana |

pitrā sārdhaṁ gṛhaṁ yāti tatra bhāva-śatānugaḥ[[51]](#footnote-52) ||89||

tatra pitrā pitṛvyaiś[[52]](#footnote-53) ca tat-putraiś ca balena ca |

bhunakti vividhānnāni carvya-coṣyādikāni ca ||90||[[53]](#footnote-54)

tan-matiḥ prārthanāt pūrvaṁ rādhikā ca tadaiva ha |[[54]](#footnote-55)

prasthāpayet sakhī-dvārā pakvānnāni tad-ālayam ||91||

ślāghayaṁś ca haris tāni bhuktvā pitrādibhiḥ saha |

sabhā-gṛhaṁ vrajet taiś ca juṣṭaṁ vandi-janādibhiḥ ||92||

pakvānnāni gṛhītvā yāḥ sakhyas tatra purāgatāḥ[[55]](#footnote-56) |

bahūni ca punas tāni pradattāni yaśodayā ||93||

sakhyas tatra tayā dattaṁ kṛṣṇocchiṣṭaṁ nayanti ca |[[56]](#footnote-57)

sarvaṁ tābhiḥ samānīya rādhikāyai nivedyate ||94||

sāpi bhuktvā sakhī-varga-yutā tad-anupūrvaśaḥ |

sakhībhir maṇḍitā tiṣṭhed abhisartuṁ samudyatā[[57]](#footnote-58) ||95||

prasthāpyate mayā kācid ita eva tataḥ sakhī |

tayābhisāritā sātha yamunāyāḥ samīpataḥ ||96||

kalpa-vṛkṣa-nikuñje'smin divya-ratna-maye gṛhe |

sita-kṛṣṇa-niśā-yogya-veṣā yāti-sakhī-vṛtā ||97||

kṛṣṇo’pi vividhaṁ tatra dṛṣṭvā kautūhalaṁ tataḥ |

kātyāyanyā[[58]](#footnote-59) manojñāni śrutvā saṅgītakāny api ||98||

dhana-dhānyādibhis tāś ca prīṇayitvā vidhānataḥ |

janair ārādhito[[59]](#footnote-60) mātrā yāti sakhyā[[60]](#footnote-61) niketanam ||99||

mātari prasthitāyāṁ ca bhojayitvā tato gṛham[[61]](#footnote-62) |

saṅketakaṁ kāntayātra samāgacched alakṣitaḥ ||100||[[62]](#footnote-63)

militvā tāv ubhāv atra krīḍato vana-rājiṣu |

vihārair vividhai rāsa-lāsya-hāsa-puraḥsaraiḥ ||101||

sārdha-yāma-dvayaṁ nītvā rātrer evaṁ vihārataḥ |

suṣupsū viśataḥ kuñjaṁ pakṣiṇībhir[[63]](#footnote-64) alakṣitau ||102||

ekānte kusumaiḥ[[64]](#footnote-65) kḷpte keli-talpe manohare |

suptāv ātiṣṭhatas tatra sevyamānau nijālibhiḥ[[65]](#footnote-66) ||103||[[66]](#footnote-67)

iti te sarvam ākhyātaṁ naityikaṁ caritaṁ hareḥ |

pāpino’pi vimucyante śravaṇād asya nārada ||104||

nārada uvāca—

dhanyo'smy anugṛhīto’smi tvayā devi na saṁśayaḥ |

harer dainandinī līlā yato me'dya prakāśitā ||105||

sūta uvāca—

ity uktvā tāṁ parikramya tayā cāpi prapūjitaḥ |

antardhānaṁ gato brahman nārado muni-sattamaḥ ||106||

mayāpy etac cānupūrvyāt sarvam eva prakīrtitam |

japen nityaṁ prayatnena mantra-yugmam anuttamam ||107||

kṛṣṇa-vaktrād idaṁ labdhaṁ purā rudreṇa yatnataḥ |

tenoktaṁ nāradāyāpi nāradena mamoditam ||108||

saṁskārāṁś ca vidhāyaiva mayāpy etat tavoditam |

tvayāpy etad gopanīyaṁ rahasyaṁ paramādbhutam ||109||

śaunaka uvāca—

kṛta-kṛtyo'bhavaṁ sākṣāt tvat-prasādād ahaṁ guro |

rahasyānāṁ rahasyaṁ yat tvayā mahyaṁ prakāśitam ||110||

sūta uvāca—

dharmān etān upātiṣṭhan jalpan mantram ahar-niśam

acirād eva tad dāsyam avāpsyasi na saṁśayaḥ |||111||

mayāpi gamyate brahman nityam āyatanaṁ vibhoḥ |

guror guror bhānujāyāḥ kūle gopīśvarasya ca ||112||

idaṁ caritraṁ paramaṁ pavitraṁ

proktaṁ maheśena mahānubhāvam |

śṛṇvanti ye bhakti-yutā manuṣyās

te yānti nityaṁ padam acyutasya ||113||

dhanyaṁ yaśasyam āyuṣyam ārogyābhīṣṭa-siddhidam |

svargāpavarga-sampatti-kāraṇaṁ pāpa-nāśanam ||114||

bhaktyā paṭhanti ye nityaṁ mānavā viṣṇu-tat-parāḥ |

na teṣāṁ punar āvṛttir viṣṇu-lokāt kathaṁcana ||115||

|| iti śrī-padma-purāṇe pātāla-khaṇḍe vṛndāvana-māhātmye

tryaśītitamo'dhyāyaḥ

||15||

|| samāptaṁ vṛndāna-māhātmyaṁ ||

Additional text found in Dhyanachandra's *Paddhati.* (I haven't tried to trace these verses anywhere.

śrī-nārada uvāca—

śrotum icchāmi bho deva vraja-rāja-sutasya ca |

vṛndāvane rasaṁ divyaṁ rādhayaikāntikaṁ saha ||113||

śrī-sadāśiva uvāca—

śṛṇu nārada vakṣyāmi rādhā-kṛṣṇa-rasaṁ śuciṁ |

su-gopyaṁ paramodāraṁ na vaktavyaṁ hi kasyacit ||114||

aikāntika-rasāsvādaṁ kartuṁ vṛndāvane mune |

vraja-rāja-kumāraṁ ca bahu-kālam abhāvayam ||115||

mayi prasannaḥ śrī-kṛṣṇo mantra-yugmam anuttamam |

yugalākhyaṁ dadau mahyaṁ svīyojjvala-rasāplutam ||116||

samabravīt tadā kṛṣṇaḥ sva-śiṣyaṁ māṁ svakaṁ rasam |

bravīmi tvāṁ śṛṇuṣvādya brahmādīnām agocaram ||117||

vraja-rāja-suto vṛndā-vane pūrṇatamo vasan |

sampūrṇa-ṣoḍaśa-kalā vihāraṁ kurute sadā ||118||

vāsudevaḥ pūrṇataro mathurāyāṁ vasan puri |

kalābhiḥ pañca-daśabhir yutaḥ krīḍati sarvadā ||119||

dvārakādhipatir dvāra-vatyāṁ pūrṇas tv asau vasan |

catur-daśa-kalāyukto viharaty eva sarvadā ||120||

ekayā kalayā dvābhyāṁ mathurā-dvārakādhipau |

vṛndāvana-pate rūpau pūrṇau sve sve pade rase ||121||

mathurā-nātho vṛndāvanādhipāpekṣayā svarūpeṇa līlayā ca ekayā kalayā ūnaḥ | mathurā-līlāyāṁ mathurāyāṁ ca sampūrṇa-ṣoḍaśa-kalaḥ | tathā dvārakā-nātho vṛndāvanādhipāpekṣayā svarūpeṇa līlayā ca | dvābhyāṁ kalābhyām ūnaḥ | dvārakāyāṁ dvārakā-līlāyāṁ ca pūrṇa-ṣoḍaśa-kalaḥ |

śrīr bhū-līlā yogamāyā cintyācintyā tathaiva ca |

mohinī kauśalīty aṣṭau bahiraṅgāś ca śaktayaḥ ||122||

līlā prema-svarūpā casthāpany ākarṣaṇī tathā |

saṁyoginī viyoginyā-hlādinīty antaraṅgikā ||123||

vraje śrī-kṛṣṇa-candrasya santi ṣoḍaśa-śaktayaḥ |

poṣikā madhurasyaiva tasyaitā vai sanātanāḥ ||124||

hlādinī ya mahā-śaktiḥ sarva-śakti-varīyasī |

tat-sāra-bhāva-rūpā śrī-rādhikā parikīrtitā ||125||

tayā śrī-kṛṣṇa-candrasya kriḍāyāḥ samaye mune |

tad-āviṣṭaṁ vāsudevaṁ saha kṣīrābdhi-nāyakam ||126||

antarīkṣya-gataṁ kuryāc chaktir ākarṣaṇī hareḥ |

krīḍānte sthāpayet tantu sthāpanī kṛṣṇa-dehataḥ ||127||

sampūrṇa-ṣoḍaśa-kalaḥ kevalo nanda-nandanaḥ |

vikrīḍan rādhayā sārdhaṁ labhate paramaṁ sukham ||128||

śrī-nārada uvāca—

gate madhu-purīṁ kṛṣṇe vipralambha-rasaḥ katham |

vāsudeve rādhikāyāḥ saṁśayaṁ chindhi me prabho ||129||

śrī-sadāśiva uvāca--

śaktiḥ saṁyoginī kāmā vāmā śaktir viyoginī |

hlādinī kīrtidā-putrī caivaṁ rādhā-trayaṁ vraje ||130||

mama prāṇeśvaraḥ kṛṣṇas tyaktvā vṛndāvanaṁ kvacit |

kadācin naiva yātīti jānīte kīrtidā-sutā ||131||

kāmā-vāme na jānīta iti ca brahma-nandana |

rāsārambha ivāntardhiṁ gatavān nanda-nandanaḥ ||132||

mathurāṁ mathurā-nātho vāsudevo jagāma ha |

antar-hite nanda-sute śrīmad-vṛndāvane mune ||133||

pravāsākhyaṁ rasaṁ lebhe rādhā vai kīrtidā-sutā |

tato vadanti munayaḥ pravāsaṁ saṅga-vicyutim ||134||

mama jīvana-netā ca tyaktvā māṁ mathurāṁ gataḥ |

iti vihvalitā vāmā rādhā yā virahād abhūt ||135||

yamunāyāṁ nimagnā sā prakāśaṁ gokulasya ca |

golakaṁ prāpya tatrābhūt saṁyoga-rasa-peśalā ||136||

kāmā rādhā ca mathurā-viraheṇa nipīḍitā |

kurukṣetraṁ gatā tīrtha-yātrā-parama-lālasā ||137||

nanda-nandana-bhāva-jña uddhavo vrajam āgataḥ |

sāntvayiṣyan kīrtidāyāḥ sutāṁ māsa-dvaye gate ||138||

rādhām āsvādayāmāsa śrīmad-bhāgavatārthakaṁ |

kathāyāṁ bhāgavatyāntu jātāyāṁ muni-puṅgava ||139||

vrajendra-nandanaḥ śrīmāṁs tadā pratyakṣatāṁ gataḥ ||140||

1. raga- [↑](#footnote-ref-2)
2. nigaditaṁ [↑](#footnote-ref-3)
3. Verses 3-5 not in Dhyanachandra. [↑](#footnote-ref-4)
4. pracureṇaiva [↑](#footnote-ref-5)
5. nityam [↑](#footnote-ref-6)
6. sukhāsvāda-bhareṇā [↑](#footnote-ref-7)
7. atra gatāṁ [↑](#footnote-ref-8)
8. jagāmāsau [↑](#footnote-ref-9)
9. atha niśānta-sevā [↑](#footnote-ref-10)
10. gāḍhāliṅgana-nirbhedam [↑](#footnote-ref-11)
11. praviśya cakrire sevāṁ tat-kālasyocitāṁ tayoḥ [↑](#footnote-ref-12)
12. iti niśānta-sevā | atha prātaḥ-sevā | [↑](#footnote-ref-13)
13. dohanotsukaḥ [↑](#footnote-ref-14)
14. lalitādibhiḥ [↑](#footnote-ref-15)
15. paktuṁ [↑](#footnote-ref-16)
16. durvāsasā svayaṁ datto varas tasyai maharṣiṇā | [↑](#footnote-ref-17)
17. śvaśrvānumoditā [↑](#footnote-ref-18)
18. keśaiś ca [↑](#footnote-ref-19)
19. bhuktvā ca vividhānnāni mātrā ca sakhibhir vṛtaḥ [↑](#footnote-ref-20)
20. vākyaiḥ [↑](#footnote-ref-21)
21. hasitaḥ [↑](#footnote-ref-22)
22. Additional verse: rādhāpi bhojanānandaṁ dṛṣṭvā yaśodayāhūta | lalitādi-sakhī-vṛtā bhuṅkte ’nnaṁ lajjayānvitā || iti prātaḥ-sevā atha pūrvāhna-sevā— [↑](#footnote-ref-23)
23. This line not in Dhyanachandra. [↑](#footnote-ref-24)
24. iti pūrvāhna-sevā | atha madhyāhna-sevā-- [↑](#footnote-ref-25)
25. sva-gaṇe vṛtau | [↑](#footnote-ref-26)
26. syandolikā-samārūḍhau [↑](#footnote-ref-27)
27. priyayā coritaṁ [↑](#footnote-ref-28)
28. hāsito bahudhā tābhir hṛta-sva iva tiṣṭhati [↑](#footnote-ref-29)
29. ṛtunā [↑](#footnote-ref-30)
30. tat-paṅkenāpi tau [↑](#footnote-ref-31)
31. tathānyartusu juṣṭāsu krīḍato vana-rājiṣu [↑](#footnote-ref-32)
32. skhalat-pādābjakau pathi [↑](#footnote-ref-33)
33. pihitekṣaṇāḥ [↑](#footnote-ref-34)
34. priyāṇāṁ parito [↑](#footnote-ref-35)
35. sarovaram athāvrajet [↑](#footnote-ref-36)
36. The following verses are inserted here in Dhyanachandra's Paddhati—

    śrī-nārada uvāca--

    vṛnde śrī-nanda-putrasya mādhurya-krīḍane katham |

    aiśvaryasya prakāśo ’bhūd iti me chindhi saṁśayam ||

    śrī-vṛndovāca--

    mune mādhurya-mayy asti līlā-śaktir harer dṛśā |

    tayā pṛthak-kṛtaḥ krīḍed gopikābhiḥ samaṁ hariḥ ||

    rādhayā saha rūpeṇa nijena ramate svayam |

    iti mādhurya-līlāyāḥ śaktir neśatāyā hareḥ || [↑](#footnote-ref-37)
37. aśnītaḥ [↑](#footnote-ref-38)
38. pariveśitam [↑](#footnote-ref-39)
39. kānta-dattaṁ prīta-manā ucchiṣṭaṁ bubhuje tataḥ || [↑](#footnote-ref-40)
40. The section in blue is in Dhyanachandra, but not in this Padma-purana edition. It seems necessary. [↑](#footnote-ref-41)
41. vimṛśya vadanaṁ dṛgbhiḥ [↑](#footnote-ref-42)
42. līnā iva lajjayā syuḥ [↑](#footnote-ref-43)
43. viṣaṇṇa-vadano bhūtvā gata-sva iva nārada [↑](#footnote-ref-44)
44. parihāsyāvagarbhitaiḥ [↑](#footnote-ref-45)
45. iti madhyāhna-sevā | athāparāhna-sevā-- [↑](#footnote-ref-46)
46. karṣann uttāna- [↑](#footnote-ref-47)
47. nabhaḥ-sthalam [↑](#footnote-ref-48)
48. rādhikāpi samāgatya gṛhaṁ snātvā vibhūṣitā |

    sampācya kānta-bhogārthaṁ dravyāṇi vividhāni ca |

    sakhī-saṁgha-yutā yānti kāntaṁ draṣṭuṁ samutsukāḥ || [↑](#footnote-ref-49)
49. priyās [↑](#footnote-ref-50)
50. ity aparāhna-sevā | atha sāyaṁ-sevā-- [↑](#footnote-ref-51)
51. payo-bhāri-śatānugaḥ [↑](#footnote-ref-52)
52. tatrāpi mātṛ-vṛndaiś [↑](#footnote-ref-53)
53. iti sāyaṁ-sevā | atha pradoṣa-sevā-- [↑](#footnote-ref-54)
54. tan-mātuḥ prārthanāt pūrvaṁ rādhayāpi tadaiva hi | [↑](#footnote-ref-55)
55. samāgatāḥ [↑](#footnote-ref-56)
56. sakhyā tatra tayā dattaṁ kṛṣṇocchiṣṭaṁ tathā rahaḥ [↑](#footnote-ref-57)
57. mudānvitā [↑](#footnote-ref-58)
58. kavitvāni [↑](#footnote-ref-59)
59. ākārito [↑](#footnote-ref-60)
60. śayyā- [↑](#footnote-ref-61)
61. gṛhāt [↑](#footnote-ref-62)
62. iti pradoṣa-sevā | atha rātri-sevā— [↑](#footnote-ref-63)
63. pañca-ṣābhir [↑](#footnote-ref-64)
64. nirvṛnta-kusumaiḥ [↑](#footnote-ref-65)
65. āthiṣṭhatāṁ… priyālibhiḥ [↑](#footnote-ref-66)
66. iti rātri-sevā. Dhyanachandra's citation ends here, but continues with other material not found in this Padma-purāṇa text. That text is added at the end. [↑](#footnote-ref-67)